އިސްލާމްދީނުގެ ޢާއްމު ތަޢާރަފެއް: ސުވަރުގެ | ޢަޤީދާ | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ޢަޤީދާ އިސްލާމްދީނުގެ ޢާއްމު ތަޢާރަފެއް: ސުވަރުގެ\nއިސްލާމްދީނުގެ ޢާއްމު ތަޢާރަފެއް: ސުވަރުގެ\n01 މޭ 2010\nސުވަރުގޭގެ އަހުލުވެރީންގެ އުޅުން:\nޖަލެއް ފަދަ ނަރަކަ:\nނަރަކައިން ނުކުންނަން އުޅުން:\nނަރަކަވެރިންގެ ޒުވާބާއި އަރާރުންތައް:\nނަރަކަވެރިންނާއި ސުވަރުގެވެރިންގެ މެދުގައި ދެކެވޭ ވާހަކަ:\nސުވަރުގެ ސިފަކުރެވިފައިވާ ވަރަށް ގިނަ އާޔަތްތައް ޤުރުއާނުގައި އައިސްފައި ވެއެވެ. ސުވަރުގޭގެ ގަނޑުވަރުތަކާއި ބަގީޗާތަކުގެ ތެރެއިން ކޯރުތައް ހިނގަހިނގާ ހުންނާނެ ވާހަކައާއި، އެތާ އަހުލުވެރިންގެ އަތުގައި ރަނާއި މުތީގެ އުޅާތަކެއް ހުންނާނެ ވާހަކައާއި، އެ މީހުން ލައިގެން ތިބޭނީ ފަށުއި ހެދުން ކަމާއި، އަދި އެތާނގައި ރަހަ ތަފާތު ނުވާ ކިރު ކޯރުތަކާއި ބޯ މީހުންނަށް މީރު ރާގެ ކޯރުތަކާއި ސާފު މާމުއި ކޯރުތައް ހުންނާނެ ކަމާއި، އަދި އެތާ ރީތި ހޫރުލް ޢީނުން ތިބޭނެ ވާހަކަ، ޤުރުއާނުގައި އޮވެއެވެ.\nމިހުރިހާ ސިފަކުރުމެއް ވެސް އައިސްފައި ވަނީ، އިންސާނުންގެ ބުއްދިއަށް ވިސްނޭފަދަ ކައިރި ގޮތަކަށް، އެތަން ސިފަކޮށްދިނުމަށެވެ. އެހެނީ އިންސާނުންގެ ބަހަކީ، މި ބިމުގައި ވާހަކަ ދައްކަން ކަނޑައެޅިފައިވާ ބަހެކެވެ. ޔަޤީނުން ވެސް އެނގޭ އެއްޗަކީ، ސުވަރުގޭގެ ކޯރުތަކަކީ ދުނިޔޭގައި ހުންނަ ފަދަ ކޯރުތަކެއް ނޫނެވެ. އަދި އެތާނގެ ކިރާއި ރާއާއި މާމުޔަކީ، ދުނިޔޭގެ ކިރާއި ރާއާއި މާމުއި ފަދަ އެއްޗެއް ނޫނެވެ. އަދި ސުވަރުގޭގެ ހޫރުންނަކީ ބިމުގެ އަންހެނުންފަދަ ބައެއް ވެސް ނޫނެވެ. މި ފޮތުގެ ކުރީކޮޅު އަހަރެން ވާހަކަ ދައްކާފައިވާ 'ޢަޤީދާގެ ޤަވާޢިދުތައް' މި މައުޟޫ އަށް އަލުން އެނބުރި ގޮސް ކިޔައިފިނަމަ، ސުވަރުގޭގައިވާ ތަކެއްޗަކީ އޭގެ ޙަޤީޤަތަށް އިންސާނުންގެ ޚިޔާލަށް ގެނެވޭނެ އެއްޗެއް ނޫންކަން، އެނގިދާނެއެވެ.\nކުދިކުދި ތަފްޞީލުތަކާ އެކު ސުވަރުގެ ސިފަކޮށް، ބައެއް މުފައްސިރުން ވާހަކަ ދައްކާފައިވަނީ، އެއްވެސް ދަލީލެއްގެ މައްޗަށް ބުރަވެތިބެގެނެއް ނޫނެވެ. އެ މީހުން ކުރިހާ ވެސް ކަމަކީ، ދުނިޔޭގެ މިންތަކުން އާޚިރަތް ދުވަހުގެ ކަންތައްތައް މިނުމެވެ. ޢިލްމުލް ކަލާމުގެ އަހުލުވެރިން ވެސް، ﷲ ގެ ޢަދުލުވަންތަވެރިކަމާއި ސިފަފުޅުތައް، އިންސާނުންގެ ސިފަތަކާއި އިންސާނުންގެ ޢަދުލުވެރިކަމާ އެއް މިނަކުން މިންޏެވެ. މީގެ ނަތީޖާއަކަށް ވީ، އެ މީހުން ވާވަދެ ގެއްލުނީއެވެ. އައިސްފައިވާ ނައްޞުތަކުގައި ކުރެހިފައިވާ އިންތަކާ ހިސާބުން ހުއްޓި، ސަލަފު ޢިލްމުވެރިން ހިންގެވި މަގުން ހިނގައި، އަދި ސިކުނޑިއަކީ ހުރިހާ ކަމެއް ދެނެގަނެ ހުރިހާ އެއްޗެއް ޚިޔާލަށް ގެނެވޭނެ ބާރެއް ހުރި އެއްޗެއް ނޫންކަން ޤަބޫލުކުރި ނަމަ، އެ މީހުން ސަލާމަތް ވީހެވެ.\nމި ގޮތުން ޙޫރުލް ޢީނުންނާ ބެހޭ ގޮތުން ވަނީ، އެއްވެސް ޞައްޙަކަމެއް ނެތް ވާހަކަތަކާއި، މާނައެއް ނެތް ޖަދަލުތަކެއް ކުރެވިފައެވެ. ޙޫރުލް ޢީނުންގެ ފަރާތުން ލިބޭ އުފަލަކީ ދުނިޔޭގެ އަންހެނުންގެ ފަރާތުން ލިބޭކަހަލަ އުފަލެއްތޯ ވެސް ބަޔަކު ސުވާލުކުރެއެވެ. ނަމަވެސް، މިހާރު ދުނިޔޭގައި ލިބޭ އަރާމުގެ ލަނޑުދަނޑިއަކީ ދަރިން ލިބުމާއި ނަސްލު ދެމެހެއްޓުންކަން، މި މީހުންނަކަށް ނޭނގެއެވެ. މިއީ ފަހަރެއްގައި ވެސް އާޚިރަތުގެ ގޮވަތީގައި ބޭނުންވާނެ ކަމެއް ނޫނެވެ. ވީމާ، މިފަދަ މައްސަލަތަކުގައި އޮތް އެންމެ ރަނގަޅު ގޮތަކީ، ޤުރުއާނުގައި އައިސްފައިވާ ޚަބަރެއް، އެ އޮތް ގޮތަށް ޤަބޫލުކުރުމެވެ. ސުވަރުގެއާ ބެހޭގޮތުން ޤުރުއާނުގައި އައިސްފައި ނެތް، ކުދިކުދި ތަފްޞީލުތަކުގައި ހިފާ ދަމާ، އެއާ މެދު ބަހުސްކޮށް، ޙަޤީޤަތެއް ނޭނގޭ ވާހަކަތަކެއް ދެއްކުމުގެ ބަދަލުގައި އަހަރެމެން ކުރަންވީ ކަމަކީ، ސުވަރުގެއަށް ދެވޭތޯ، ހެޔޮ ޢަމަލުކުރުމެވެ.\nސުވަރުގެ ވަންނަން ހަމައެކަނި އަދި އެދުނަކަސް، ނުވަތަ އެތަނަށް ދެވޭނެ ކަމަށް ހަމައެކަނި އުއްމީދެއް ކުރިއަސް، ސުވަރުގެ ނުވަދެވޭނެއެވެ. ސުވަރުގެ ވަދެވޭނީ އީމާންވެ ހެޔޮ ޢަމަލުކޮށްގެނެވެ.\nلَيْسَ بِأَمَانِيِّكُمْ وَلا أَمَانِيِّ أَهْلِ الْكِتَابِ مَنْ يَعْمَلْ سُوءاً يُجْزَ بِهِ\nއާޔަތުގެ ތަފްސީރީ މާނަ: ''އެންމެހާ މުސްލިމުންނެވެ. ސުވަރުގޭގެ މަތިވެރި ނިޢްމަތަކީ، ހަމައެކަނި ތިޔަބައި މީހުން އެދޭ އެދުންތަކަކުން ލިބޭނެ އެއްޗެއް ނޫނެވެ. އަދި އަހުލު ކިތާބީން އެ ގޮތަށް ސުވަރުގެ ލިބޭނެ ކަމަށް އެދުނަސް، ސުވަރުގެ ނުލިބޭނެއެވެ. ސުވަރުގެ ލިބޭނީ، ތެދުވެރިކަމާއެކު ﷲ އަށް އީމާންވެ، އެކަލާނގެ ރުއްސަވާ ޢަމަލުތައް އިޙްސާންތެރިކަމާއެކު ކުރުމުންނެވެ. ނުބައި ކަމެއް ކޮށްފިއްޔާ، އެ މީހަކަށް އެކަމުގެ ޖަޒާ ލިބޭނެއެވެ.'' (އައްނިސާ: 123)\nأَمْ حَسِبْتُمْ أَنْ تَدْخُلُوا الْجَنَّةَ وَلَمَّا يَعْلَمْ اللَّهُ الَّذِينَ جَاهَدُوا مِنْكُمْ وَيَعْلَمَ الصَّابِرِينَ\nއާޔަތުގެ ތަފްސީރީ މާނަ: ''އޭ މުޙައްމަދު (ޞައްލަﷲ ޢަލައިހި ވަސައްލަމަ) ގެ އަޞްޙާބުންނޭވެ! ދަތިތަކާއި ހަނގުރާމައިން ތިޔަބައި މީހުން އިމްތިޙާނު ނުކުރެވި، ތިޔަބައި މީހުން ސުވަރުގެ ވަންނާނެ ކަމަށް ހީކުރަނީހެއްޔެވެ؟ ތިޔަބައި މީހުން އިމްތިޙާނު ނު ކުރެވި، އަދި ތިޔައިގެ ތެރެއިން ﷲ ގެ މަގުގައި ޖިހާދުކުރަނީ ކޮން ބައެއްތޯއާއި، ޢަދުއްވުންނާ ދެކޮޅަށް ކެތްތެރިކަން މަތީ ސާބިތުވަނީ ކޮން ބައެއްތޯ، ދެނެވޮޑިގެންވެ އެ ކަން ހާމަނުވަނީސް، ތިޔަބައި މީހުންނަކަށް ސުވަރުގެ ނުވަދެވޭނެއެވެ.'' (އާލްޢިމްރާން: 142)\nވީމާ ސުވަރުގެ ވަންނަ މުއުމިނަކު ވާނީ، ހެޔޮ ޢަމަލުކުރާ، އަދި ދީނަށް ގޮވާލާ، ﷲ ގެ ދީން މަތިވެރި ކުރުމަށްޓަކައި މަސައްކަތްކޮށް، ދުލާއި މުދަލާއި ނަފްސު އެކަމަށް ހޭދަކުރާ މީހަކަށެވެ. މިފަދަ މީހަކު ވާނީ، ޖިހާދުކުރި މީހުންގެ ތެރޭގައެވެ.\nމި ޖިހާދުކުރަން ނުކުޅެދޭ މީހެއް ވިއްޔާ، އޭނާ ވާނީ، ނުބައިކަންތައް ނުކުރާ، ނުބައި ކަމަކަށް ގޮވާނުލާ، ދީނުގައި ހިފެހެއްޓުމުން ލިބޭ ތުރާތަކާއި ދުއްތުރާތަކަށް، ކެތްތެރިވާ މީހަކަށެވެ. މިފަދަ މީހަކު ވާނީ، ކެތްތެރީންގެ ތެރޭގައެވެ.\nޤިޔާމަތް ދުވަހުގެ ހިސާބު ބެއްލެވުން ނިމި، ޞިރާޠު މަގު ހުރަސްކޮށްލެވުނީމާ، އޭނާ ދިންނެވުނީއެވެ.\nوَسِيقَ الَّذِينَ اتَّقَوْا رَبَّهُمْ إِلَى الْجَنَّةِ زُمَراً حَتَّى إِذَا جَاءُوهَا وَفُتِحَتْ أَبْوَابُهَا وَقَالَ لَهُمْ خَزَنَتُهَا سَلامٌ عَلَيْكُمْ طِبْتُمْ فَادْخُلُوهَا خَالِدِينَ\nއާޔަތުގެ ތަފްސީރީ މާނަ: ''އަދި އެ މީހުންގެ ވެރިރަސްކަލާނގެ އެއްކައުވަންތަކޮށް، ހެޔޮ ޢަމަލުކޮށްގެން ތަޤުވާވެރިވެ ތިބި މީހުން، ޖަމާޢަތަކަށް ފަހު ޖަމާޢަތެއް ސުވަރުގެއަށް ގެންދެވޭނެއެވެ. އެތާ ކައިރިއަށް އާދެވި، ސުވަރުގެ ވަނުމަށް ޝަފާޢަތް ދެއްވުނީމާ، ސުވަރުގޭގެ ދޮރުތައް ހުޅުވޭނެއެވެ. ދެން އެ ހިނދު، ސުވަރުގެއާ ހަވާލުވެވަޑައިގެން ތިއްބަވާ މަލާއިކަތްބޭކަލުން، ސުވަރުގޭގެ އަހުލުވެރިންނަށް ވިދާޅުވާނެއެވެ: ތިޔަބައި މީހުންގެ މައްޗަށް ސަލާމް ހުއްޓެވެ. ތިޔަބައި މީހުންނަށް ބާއްޖެވެރިކަން ހުއްޓެވެ. އަބަދަށް ދެމިތިބޭ ބައެއްގެ ގޮތުގައި ސުވަރުގެ ވަންނާށެވެ.'' (އައްޒުމަރު: 73)\nއެތަނުގެ ފުޅާކަމަށް ބަލަންޏާ، އެއީ ތަނަވަސްކަން އިންތިހާއަށް ތަނަވަސް، އުޑުތަކާއި ބިން ފަދަ ފުޅާ ތަނެކެވެ. މިހެން ބުނީމާ އަދި ހައިރާން ނުވާށެވެ. އެހެނީ، މި ދުނިޔެއަށް ނިސްބަތްކޮށް ބަލާއިރު އާޚިރަތަކީ، މަންމަގެ ބަނޑަށް ނިސްބަތްކޮށް ބަލާއިރު ދުނިޔެފަދަ ތަނެކެވެ. ބަނޑުގައި އޮންނަ ދަރިފުޅު، މަންމަގެ ބަނޑަކީ އޭނާގެ މުޅި ދުނިޔެ ކަމަށް ނުދެކޭހެއްޔެވެ؟ އެކަމަކު ދުނިޔޭގެ އެންމެ ގެއެއް ވެސް، އެ ދަރިފުޅުގެ ދުނިޔެއަށް ވުރެ އެތައް ހާސް ގުނަ ބޮޑެވެ.\nމި ސުވަރުގެއަކީ ތަޤުވާވެރިންނަށްޓަކައި، ﷲ ތައްޔާރުކުރައްވާފައިވާ ތަނެކެވެ. އެހެންވިއްޔާ އެ ތަޤުވާވެރިންނަކީ ކޮބައިހެއްޔެވެ؟ އެއީ ކޮންކަމެއް ކުރާ ބައެއްހެއްޔެވެ؟ ޖަވާބު އެނގިއްޖެއްޔާ، އަހަރެމެންނަށް ވެސް އެ މީހުން ކުރާ ކަމެއް ކޮށް، އެ މީހުންގެ ތެރެއިންވާ ބަޔަކަށް ވެވިދާނެއެވެ. ޖަވާބު ހޯދަން ބަލާއިރު ފެންނަން އޮތް އެއް އާޔަތަކީ މިއީއެވެ: الَّذِينَ يُنْفِقُونَ فِي السَّرَّاءِ وَالضَّرَّاءِ وَالْكَاظِمِينَ الْغَيْظَ وَالْعَافِينَ عَنْ النَّاسِ وَاللَّهُ يُحِبُّ الْمُحْسِنِينَ (134) وَالَّذِينَ إِذَا فَعَلُوا فَاحِشَةً أَوْ ظَلَمُوا أَنْفُسَهُمْ ذَكَرُوا اللَّهَ فَاسْتَغْفَرُوا لِذُنُوبِهِمْ وَمَنْ يَغْفِرُ الذُّنُوبَ إِلاَّ اللَّهُ وَلَمْ يُصِرُّوا عَلَى مَا فَعَلُوا وَهُمْ يَعْلَمُونَ (135)\nއާޔަތުގެ ތަފްސީރީ މާނަ: ''އެބައިމީހުންނީ، ތަނަވަސް ކަމުގައްޔާއި، ދަތިކަމުގައި ހޭދަކުރާ މީހުންނެވެ. އަދި ކެތްތެރިކަމާއެކު ރުޅި މަތަކޮށް ހިފަހައްޓާ މީހުންނެވެ. އަދި އެ މީހުންނަކީ، މީސްމީހުންގެ ކިބައިން ދިމާވާ އުނދަގޫތަކަށާއި އަނިޔާތަކަށް ބަދަލު ނުހިފައި، ޢަފޫކުރެވެން އޮތިއްޔާ ޢަފޫކުރާ މީހުންނެވެ. މިފަދަ ހެޔޮކަންތައް ކުރާ މީހުން ދެކެ ﷲ ލޯބިވެވޮޑިގެންވެއެވެ. (134) އަދި އެބައިމީހުންނީ، ބޮޑު ފާފައެއް ކޮށްފިއްޔާ، ނުވަތަ އެއަށް ވުރެ ކުޑަ ފާފައެއް ކޮށް އަމިއްލަ ނަފްސުތަކަށް އަނިޔާވެރިވެއްޖެނަމަ، އަވަހަށް ﷲ ހަނދުމަކޮށް، އެ ކަލާނގެއަށް ބިރުވެތިވެ، އެ ފާފަތައް ފުއްސެވުން އެދި ތައުބާވާ މީހުންނެވެ. އަދި ﷲ ފިޔަވާ ފާފަ ފުއްސަވާ ދެއްވާނެ އެހެން ފަރާތެއް ނުވާ ކަން ވެސް އެ މީހުން ޔަޤީންކުރެއެވެ. އެހެންވެ އެ މީހުންނަކީ، ތައުބާވެއްޖެ ނަމަ ﷲ ތައުބާލައްވާނެ ކަން އެނގި ތިބެ، ކުށް ކުރުން މަތީ ދެމި ތިބޭ ބައެއް ނޫނެވެ.'' (އާލްޢިމްރާން: 134، 135)\nމިއީ ތަޤުވާވެރިންގެ ބައެއް ސިފަތަކެވެ. ވީމާ ރަނގަޅު ޢަޤީދާ އަކާ އެކު، ތެދުވެރިކަމާއެކީ ﷲ އެއްކައުވަންތަ ކުރުމަށް ފަހު، މި ސިފަތައް ލިބިގެންފި މީހާއަކީ ތަޤުވާވެރިންގެ ތެރެއިން ވާ މީހެކެވެ. އަދި މާތް ﷲ ގެ ދީލަތިވަންތަކަމާއި ހެޔޮފުޅުކަމުން، އެ މީހުން ސުވަރުގެ ވައްދަވާނެއެވެ.\nސުވަރުގޭގައި ތަފާތު ދަރަޖަތަކެއް ވެސް ވެއެވެ. މި ގޮތުން، އަލްމުއުމިނޫނަ ސޫރަތުގެ ފުރަތަމަ ނުވަ އާޔަތުގައި އައިސްފައިވާ ސިފަތަކުގެ މުއުމިނުންނަށް ސުވަރުގޭގައި 'ފިރްދައުސް' ގެ މަތިވެރި ދަރަޖަ ލިބެއެވެ.\nއަދި 'ޖައްނަތުއް ނަޢީމް' އޭ ކިޔޭ ދަރަޖައެއް ވެސް ވެއެވެ. މިއީ، ހެޔޮކަންތައް ކުރުމަށް އަވަސްވެ ކުރިއަރައިގެން ގޮސްފައި، ﷲ އާ ކުއްތަންކުރެއްވިފައިވާ މީހުންނަށް ހުރި ތަނެކެވެ.\nއަދި ސުވަރުގޭގައި 'އަލްޣުރްފާ' އޭ ކިޔާ ދަރަޖައެއް ވެސް ވެއެވެ. މިއީ 'ރަޙްމާންވަންތަ ﷲ ގެ ތެދުވެރި އަޅުން' ނަށް ހުރި ތަނެކެވެ. އެއީ ކޮން ބައެއްކަން، ސޫރަތުލް ފުރްޤާނުން ވަރަށް ސާފުކޮށް އެނގެން އެބަ އޮތެވެ. އެއީ ޢަޤީދާ ރަނގަޅު، ސުލޫކު ތެދު، އަޅުކަން ގިނަ، އަޚްލާޤު މަތިވެރި ބައެކެވެ. ސުވަރުގޭގެ މި މަތީ ދަރަޖަ ލިބެނީ، ދުނިޔޭގައި އުޅުނު އިރު މަތީ އަޚްލާޤެއްގެ ވެރި، ދީނީ ވާޖިބުތައް އަދާކުރުމުގައި ކެތްތެރި އަޅުވެރި ބަޔަކަށެވެ.\nއަދި ސުވަރުގޭގައި 'ޖައްނަތުލް މައުވާ' އަކާއި 'ޖައްނާތު ޢަދްނި' އެއް ވެސް ވެއެވެ. ސުވަރުގޭގައި އިތުރު ބަގީޗާތަކެއް ވެސް ވެއެވެ. އަދި އިންސީންނާއި ޖިންނީންގެ ތެރެއިން ﷲ އަށް ބިރުވެތިވެ ތަޤްވާވެރި ވީ މީހުންނަށް ދެ ބަގީޗާއެއް ވެއެވެ.\nސުވަރުގޭގެ މީހުން، ތިމާގެ މީހުންނާ އެކުވެރިންނާ، އެއްބަޔަކު އަނެއް ބަޔަކަށް ބައްދަލުވެ އުޅެއެވެ.\nهُمْ وَأَزْوَاجُهُمْ فِي ظِلالٍ عَلَى الأَرَائِكِ مُتَّكِئُونَ\nއާޔަތުގެ މާނަ: ''އެބައި މީހުންނާއި އެބައި މީހުންގެ އަނބިން ވަނީ، ދާންތަކެއްގެ މަތީގައި ލެނގިގެން އަރާމުގައެވެ.'' (ޔާސީން 56)\nجَنَّاتُ عَدْنٍ يَدْخُلُونَهَا وَمَنْ صَلَحَ مِنْ آبَائِهِمْ وَأَزْوَاجِهِمْ وَذُرِّيَّاتِهِمْ وَالْمَلائِكَةُ يَدْخُلُونَ عَلَيْهِمْ مِنْ كُلِّ بَابٍ\nއާޔަތުގެ ތަފްސީރީ މާނަ: ''އެ މީހުންނަށް އާޚިރަތުގައި ލިބޭ އުފާވެރި ގޮވައްޗަކީ، ވަންނަ ބަޔަކު އަބަދަށް އެތާ ދެމިތިބެވޭ، ޢަދްނު ބަގީޗާތަކެވެ. އަދި އެ މީހުންނާ އެކު، އެ މީހުންގެ މައިންބަފައިންނާއި، އަނބީންނާއި، ދަރީންގެ ތެރެއިން ހެޔޮ ޢަމަލުކޮށް އުޅުނު މީހުން ވެސް ތިބޭނެއެވެ. އަދި އެ މީހުން ސުވަރުގެ ވަނުމުގެ ތަހުނިޔާ ކިޔުއްވަން، މަލާއިކަތް ބޭކަލުން، އެ ތަނުގެ ހުރިހާ ދޮރަކުން ވަދެވަޑައިގަންނަވާނެއެވެ.'' (އައްރަޢްދު 23)\nތަފްސީރީ މާނަ: ''އީމާންވީ މީހުންގެ އީމާންކަމުގައި އެ މީހުންނާ ތަބާވާ ދަރިން ވެސް، އެ މީހުންނަށް ސުވަރުގޭގައި ލިބިފައިވާ މަންޒިލެއްގައި، ތިމަންރަސްކަލާނގެ ލައްވާނަމެވެ. އެ ދަރިންނަކީ މައިންބަފައިންނަށް ލިބިފައިވާހާ މަތީ ދަރަޖައެއް ނުލިބޭ ބަޔަކަށް ވިޔަސްމެއެވެ. މިގޮތުން، އީމާންވެ ހެޔޮ ޢަމަލު ކުރި މައިންބަފައިންނާއި އެ މީހުންގެ ދަރިން ވެސް، ސުވަރުގޭގައި އެއްތަންވެ އުޅެވޭނެއެވެ. މައިންބަފައިންގެ ދަރަޖައަށް ދަރިން އުފުލުނަސް، މައިންބަފައިން ކޮށްފައިވާ ޢަމަލަކަށް ލިބޭ ޘަވާބަކުން އެއްވެސް އެއްޗެއް، ތިމަންރަސްކަލާނގެ އުނި ނުކުރައްވާނަމެވެ. ކޮންމެ އިންސާނަކީ ވެސް އެ މީހަކު ކުރި ކަމަކަށް ޖަޒާ ލިބޭނެ މީހެކެވެ. އެއްވެސް މީހަކީ އަނެކާ ކުރާ ފާފައެއް އުފުލާނެ މީހެއް ނޫނެވެ.'' (އައްޠޫރު: 21)\nوَنَزَعْنَا مَا فِي صُدُورِهِمْ مِنْ غِلٍّ إِخْوَاناً عَلَى سُرُرٍ مُتَقَابِلِينَ (47) لا يَمَسُّهُمْ فِيهَا نَصَبٌ وَمَا هُمْ مِنْهَا بِمُخْرَجِينَ (48)\nއާޔަތުގެ ތަފްސީރީ މާނަ: ''އެބައި މީހުންގެ ހިތްތަކުގައިވާ ރުޅިވެރިކަމަކާއި ޢަދާވާތްތެރިކަމެއް، ތިމަންރަސްކަލާނގެ ވަކިކުރައްވައި ނެތިކުރެއްވީމެވެ. އެ މީހުން އެތާ އުޅޭނީ، އެއްބަޔަކު އަނެއްބަޔަކު ދެކެ ލޯބިވާ އަޚުންތަކެއް ގޮތުގައެވެ. އެ މީހުން ތިބޭނީ، ބޮޑެތި ރީތި ދާންތަކެއްގައި އިށީނދެ، އެކަކު އަނެކަކާ ކުރިމަތިލައިގެންނެވެ. (47) އަދި ސުވަރުގޭގައި އެ މީހުންނަށް އެއްވެސް ވަރުބަލިކަމެއް ނުލިބޭނެއެވެ. އަދި އެ މީހުންނަކީ، ދާއިމަށް އެތާ ދެމިތިބޭނެ ބައެކެވެ.'' (އަލްޙިޖްރު 47، 48)\nސުވަރުގޭގެ އަހުލުވެރިން މަޖްލިސްކޮށް ވާހަކަ ދައްކަން ތިބޭނީ ފަސޭހަ ދާންތަކެއްގައެވެ. އެ ދާންތަކުގެ ރީތިވެފައި މޮޅީ ހަމައެކަނި ބޭރުފުށެއް ނޫނެވެ. އޭގެ ބަތާނަފުށުގައި ވެސް ވަނީ އެހާމެ މޮޅު އަގުހުރި 'އިސްތަބްރަޤް' އޭ ކިޔޭ، ބޯ ފަށުތްވެވެ. ވަށައިގެން ވާނީ، ގަސް ގިނަ ފެހި ބަގީޗާތަކެވެ. ގަސްތަކުގެ މޭވާ ހުންނާނީ، އަތް ދިއްކޮށްލީމާ އަތް ފޯރާ ހިސާބުގައެވެ. ޚިދުމަތުގައި ތިބޭނީ، އެކަމަށްޓަކައި އުފައްދަވާފައިވާ ޚާއްޞަ ކުދިންތަކެކެވެ. ސާފުކަމާއި ދޮންކަމާއި ރީތިކަމުގެ ގޮތުން އެ ކުދިން ހީވާނީ، އިތާ ތެރޭ ރައްކާކުރެވިފައިވާ މުތްތަކެއް ހެނެވެ. ކާން ގެނެވޭނީ، ހިތް އެދޭ ބާވަތްތަކުގެ މަހާއި ދޫނި މަހެވެ. ހިތައް އެރި ވައްތަރެއްގެ މޭވާއެވެ. މޭވާއެއް އެއްފަހަރު ކައިފައި، ފަހުން ކާއިރު ދޭނީ ކުރިން ދިން ރަހައެއް ނޫނެވެ. ކާ ކޮންމެ ފަހަރަކު އޭގެ މީރުކަން ދާނީ ހައްތާހާ އިތުރުވަމުންނެވެ. އެއްފަހަރު ލިބުނު އެއްޗެއް ފަހުން ނުލިބިދާނެ ކަމުގެ ބިރެއް ނޯންނާނެއެވެ. ބުއިމަށް ހުންނާނީ، ބުއިމުން މަސްތު ނުވާ މީރު ރާއާއި، ރަހަ ތަޣައްޔަރު ނުވާ ކިރާއި، ސާފު މާމުޔެވެ.\nސުވަރުގޭގައި ކާންވީމާ ތަނަކަށް ދާކަށް ނުޖެހެއެވެ. އެތާނގައި ކާނާއަކީ ކައިރިއަށް ގެނެވޭ އެއްޗެކެވެ. ކާނާ ގެނެވޭނީ ރަނާއި ރިހި ތަބައްތަކުގައެވެ. ޝަރާބު ގެނެވޭނީ ރަނާއި ރިހީގެ ތަށިތަކުގައެވެ.\nيُطَافُ عَلَيْهِمْ بِصِحَافٍ مِنْ ذَهَبٍ وَأَكْوَابٍ وَفِيهَا مَا تَشْتَهِيهِ الأَنفُسُ وَتَلَذُّ الأَعْيُنُ\nއާޔަތުގެ މާނަ: ''އީމާންވެ ސުވަރުގެ ވަން މީހުންގެ ގާތަށް ރަނުގެ ތަބައްތަކާއި ތަށިތަކާއިގެން ހިނގޭނެއެވެ. އޭގައި ހުންނާނީ ހިތް އެދޭހާ، އަދި ލޯތަކަށް އުފާ ލިބިދޭހާ ބާވަތްތަކެވެ.'' (އައްޒުޚްރުފް: 71)\nفَوَقَاهُم اللَّهُ شَرَّ ذَلِكَ الْيَوْمِ وَلَقَّاهُمْ نَضْرَةً وَسُرُوراً (11) وَجَزَاهُمْ بِمَا صَبَرُوا جَنَّةً وَحَرِيراً (12) مُتَّكِئِينَ فِيهَا عَلَى الأَرَائِكِ لا يَرَوْنَ فِيهَا شَمْساً وَلا زَمْهَرِيراً (13) وَدَانِيَةً عَلَيْهِمْ ظِلالُهَا وَذُلِّلَتْ قُطُوفُهَا تَذْلِيلاً (14) وَيُطَافُ عَلَيْهِمْ بِآنِيَةٍ مِنْ فِضَّةٍ وَأَكْوَابٍ كَانَتْ قَوَارِيرَ (15) قَوَارِيرَ مِنْ فِضَّةٍ قَدَّرُوهَا تَقْدِيراً (16) وَيُسْقَوْنَ فِيهَا كَأْساً كَانَ مِزَاجُهَا زَنجَبِيلاً (17) عَيْناً فِيهَا تُسَمَّى سَلْسَبِيلاً (18) وَيَطُوفُ عَلَيْهِمْ وِلْدَانٌ مُخَلَّدُونَ إِذَا رَأَيْتَهُمْ حَسِبْتَهُمْ لُؤْلُؤاً مَنثُوراً (19) وَإِذَا رَأَيْتَ ثَمَّ رَأَيْتَ نَعِيماً وَمُلْكاً كَبِيراً (20) عَالِيَهُمْ ثِيَابُ سُندُسٍ خُضْرٌ وَإِسْتَبْرَقٌ وَحُلُّوا أَسَاوِرَ مِنْ فِضَّةٍ وَسَقَاهُمْ رَبُّهُمْ شَرَاباً طَهُوراً (21)\nއާޔަތްތަކުގެ ތަފްސީރީ މާނަ: ''ދެން މާތް ﷲ، އެ ދުވަހުގެ ނުރައްކާތެރިކަމުން، އެބައި މީހުން ރައްކާތެރިކުރެއްވިއެވެ. އަދި ރީތިކަމާއި އުޖާލާކަން އެ މީހުންގެ މޫނުގައި ލެއްވިއެވެ. ހިތްހަމަޖެހުމާއި އުފާވެރިކަން އެ މީހުންގެ ހިތްތަކުގައި ލެއްވިއެވެ. * އަދި އެ މީހުން ދުނިޔޭގައި ﷲ އަށް ކިޔަމަންތެރިވުމުގައި ކެތްތެރިވީކަމަށްޓަކައި، އެބައި މީހުންނަށް ޖަޒާއެއްގެ ގޮތުގައި ސުވަރުގެ ދެއްވީމެވެ. އެތާ އެ މީހުން ލައިގެން ތިބޭނީ މަޑު ފަށުއި ފޭރާމެވެ. * އެ މީހުން އެތާނގައި އަރާމުކޮށް ލެނގިގެން ތިބޭނީ، މޮޅު ފަށުއިން ޒީނަތްތެރިކުރެވިފައިވާ ދާންތަކެއްގައެވެ. އެތާނގައި އެ މީހުން، އިރުގެ ހޫނުކަމެއް، އަދި ގަދަ ފިނިކަމެއް ވެސް ނުދެކޭނެއެވެ. * އެތާނގެ ގަސްތަކުގެ ހިޔާތައް އެބައިމީހުންނާ ގާތްވެގެންވެއެވެ. އަދި، އެ ބޭނުން އިރަކު ބޭނުން ގޮތަކަށް ތިބެ، އެ ގަސްތަކުގެ މޭވާ ބިނުން، ފަސޭހަކުރެއްވުމަކުން އެބައިމީހުންނަށް ފަސޭހަކުރެއްވިގެންވެއެވެ. * އަދި ރިހިންވާ ކަންވާރުތަކާއި، ބިއްލޫރި ފެންބޯ ތަށިތަކާއިގެން، ސުވަރުގޭގެ ޚާދިމުން އެ މީހުން ގާތަށް އައިސްގޮސްވެއެވެ. އެ ބިއްލޫރި ތައްޓަކީ، ރިހިން ހެދިފައިވާ އެއްޗެކެވެ. ނަމަވެސް އޭގެ ސާފުކަމުން ހީވާނީ ބިއްލޫރިހެނެވެ. އަދި އެ ތަށިތަކުގެ ބޭނުންވާ ކުޑަބޮޑުމިނާއި ގިނަމަދުމިނަކީ، އެ މީހުން އަމިއްލައަށް ކަނޑައަޅާ ކަމެކެވެ. * ހެޔޮލަފާ މި ސުވަރުގެވެރިންނަށް، ސުވަރުގޭގައި، ޒަންޖަބީލާއި އެއްކުރެވިފައިވާ ރާ ތައްޓެއް ބޯން ދެވޭނެއެވެ. * އެ މީހުންގެ ބުއިމަކީ، އޭގެ ސަލާމަތްކަމާއި ދިރުވުން ފަސޭހެކަމުން، ސަލްސަބީލު އޭ ކިޔޭ، ސުވަރުގޭގެ އާރަކުން އަންނަ އެއްޗެކެވެ. * އަދި އެބައި މީހުންގެ ޚިދުމަތުގައި، އެބައި މީހުން ގާތަށް އައިސްގޮސްވާ، އަބަދު އެއް ޢުމުރެއްގައި ދެމިތިބޭ ކުދިންތަކެއް ތިބެއެވެ. ސުވަރުގެވެރީންގެ ޚިދުމަތުގައި އެކި ދިމަދިމާއަށް ގޮސްއައިސް އުޅޭއިރު، އެ ކުދިންނާ ދިމާއަށް ބަލައިފިނަމަ، އެ ކުދީންގެ ރީތިކަމުންނާއި، ކުލަ ސާފުކަމުންނާއި، މޫނުގެ އުޖާލާކަމުންނާއި، ޢަދަދު ގިނަކަމުން ހީވާނީ، އެކި ދިމަދިމާއަށް އުކާލެވިފައިވާ މުތީތަކެއް ހެނެވެ. * ސުވަރުގޭގެ ކޮންމެ ދިމާއަކަށް ބެއްޔަސް، ފެންނާނީ، ސިފަނުކުރެވޭފަދަ ނިޢްމަތްތަކާއި، ﷲ ގެ ބޮޑުވެގެންވާ ރަސްކަމެވެ. * ސުވަރުގޭގެ މީހުން ލައިގެން ތިބޭނީ، ފެހިކުލައިގެ ތުނި އޮމާން ފަށުއިން ބަތާނަލާފައިވާ، އަދި ބޭރުގައި ފަށުއިން އަތްކަން އެޅިގެންވާ ހެދުމެވެ. އަދި އެމީހުން ގައިގައި ރިހި އުޅާތަކުގެ ގަހަނާ ލެވިގެންވެއެވެ. އަދި މިހުރިހާ ކަމެއްގެ އިތުރުން، އެބައި މީހުންގެ ވެރިރަސްކަލާނގެ، އެބައި މީހުންނަށް ސާފު، ޠާހިރު ބުއިމެއް ބޯންދެއްވައެވެ.'' (އަލްއިންސާން: 11- 21)\nثُلَّةٌ مِنْ الأَوَّلِينَ (13) وَقَلِيلٌ مِنْ الآخِرِينَ (14) عَلَى سُرُرٍ مَوْضُونَةٍ (15) مُتَّكِئِينَ عَلَيْهَا مُتَقَابِلِينَ (16) يَطُوفُ عَلَيْهِمْ وِلْدَانٌ مُخَلَّدُونَ (17) بِأَكْوَابٍ وَأَبَارِيقَ وَكَأْسٍ مِنْ مَعِينٍ (18) لا يُصَدَّعُونَ عَنْهَا وَلا يُنزِفُونَ (19) وَفَاكِهَةٍ مِمَّا يَتَخَيَّرُونَ (20) وَلَحْمِ طَيْرٍ مِمَّا يَشْتَهُونَ (21) وَحُورٌ عِينٌ (22) كَأَمْثَالِ اللُّؤْلُؤِ الْمَكْنُونِ (23) جَزَاءً بِمَا كَانُوا يَعْمَلُونَ (24)\nއާޔަތްތަކުގެ ތަފްސީރީ މާނަ: ''ހެޔޮކަންތަކުގައި ކުރިއަރައި ދިޔަ، ކުއްތަންކުރެއްވިގެންވާ ބަޔަކީ، މި އުއްމަތާއި އަދި އެހެނިހެން އުއްމަތްތަކުގެ ކުރީކޮޅުގެ ގިނަބަޔަކާއި، * އަދި މި އުއްމަތުގެ ފަހުކޮޅުގެ މަދުބައެކެވެ. * އެ މީހުން ސުވަރުގޭގައި ތިބޭނީ، ރަނުން އަތްކަން އެޅިފައިވާ ދާންތަކެއްގައި، * އެކަކު އަނެކަކާ ކުރިމަތިލައިގެން، ލެނގިގެންނެވެ. * އަބަދު އެއް ޢުމުރެއްގައި ދެމިތިބޭ ކުދިންތަކެއް، އެ މީހުން ގާތަށް އައިސް ގޮސްވެއެވެ. * ތަށިތަކާއި ކުރާތަކާއިގެންނެވެ. އަދި ކެނޑިދިއުމެއް ނެތި ހިނގަހިނގާ އޮންނަ އާރަކުން ނެގޭ ރާ ތައްޓެއް ވެސް ގެނެވޭނެއެވެ. * އެ ރާ ބުއިމަކުން އެ މީހުންގެ ބޮލަށް ވޭނެއް ނުލިބޭނެއެވެ. އަދި މަސްތުވެ ބުއްދިފިލައި ވެސް ނުދާނެއެވެ. * އަދި އެ މީހުން ބޭނުންވެ އިޚްތިޔާރުކުރާ މޭވާ ވެސް ގެނެވޭނެއެވެ. * އަދި އެ މީހުންގެ ހިތްއެދޭ ބާވަތްތަކުގެ ދޫނި މަސް ވެސް ގެނެވޭނެއެވެ. އަދި އެ މީހުންނަށްޓަކައި ކަޅިރަވަ ރީތި އަންހެނުންތަކެއް ވެއެވެ. * އަދި ސާފުކަމާއި ރީތިކަމުން އެ އަންހެނުންތައް ހީވާނީ، އިތާގައި ރައްކާވެފައިވާ މުތްތަކެއް ހެނެވެ. * މި ނިޢްމަތްތަކަކީ، ދުނިޔޭގައި އެ މީހުން ކުރި ހެޔޮ ޢަމަލުތަކުގެ ޖަޒާއެވެ.'' (އަލްވާޤިޢާ: 13- 24)\nހައްދަވާ ބޮޑުކުރެއްވި ރަސްކަލާކޮ! އިބަރަސްކަލާނގެ ރަޙްމަތަކީ ތަނަވަސް ރަޙްމަތެކެވެ. އިބަ ރަސްކަލާނގެ ޢަފޫކުރެއްވުމަކީ ދީލަތި ޢަފޫކުރެއްވުމެކެވެ. ރަޙްމަތް ލައްވާ ޢަފޫކުރައްވަނީ، ހަމައެކަނި އިބަރަސްކަލާނގެއެވެ. ނަރަކައިގެ ޢަޛާބުން އަޅަމެން ސަލާމަތް ކުރައްވައި، ސަލާމަތްކަމާއެކު ސުވަރުގެ ވައްދަވާ ދެއްވާފާނދޭވެ!\nނަރަކައޭ ބުނީމާ، ފުރަތަމައިނުން އަހަރެމެންނަށް ތަޞައްވަރު ވަނީ، އެއީ ހަމަ މި ދުނިޔޭގައި ވެސް މި ދެކޭފަދަ އަލިފާން ކަމަށެވެ. ނަމަވެސް ޙަޤީޤަތަކީ މިއެއް ނޫނެވެ. ނަރަކައިގެ އަލިފާނަކީ ދުނިޔޭގެ އަލިފާނަށް ވުރެ އެތައް ގުނައެއް ހޫނު އެއްޗެކެވެ. މި ދެ ތަނުގައި ވެސް ހުރީ 'އަލިފާން' ކަމަށް ވިޔަސް، ދުނިޔޭގެ އަލިފާން ނަރަކައިގެ އަލިފާނާ އަޅާ ވެސް ނުކިޔޭނެއެވެ. ނަރަކައިގެ އަލިފާން ސިފަކޮށް، ޤުރުއާނުގައި އައިސްފައިވާ އާޔަތްތަކާ މެދު ވިސްނައިފި މީހަކަށް، މިއީ މުޅިން ތަފާތު ދެ އަލިފާނެއްކަން އެނގޭނެއެވެ. ނަރަކައިގައި ވެސް ހުންނަނީ ދުނިޔެއިން އަހަރެމެން މި ދެކޭފަދަ އަލިފާނެއް ނަމަ، އެތާނގައި ހުންނަ ހުރިހާ އެއްޗެއް އަނދައި އަޅިއަށް ވެދާނެއެވެ. އެކަމަކު ނަރަކައިގައި އެހެނެއް ނުވެއެވެ. ނަރަކައިގައި ގަސް ވެސް ހުރެއެވެ. އެތާ ފެން ވެސް ހުރެއެވެ. އެތާ ހިޔާ ވެސް ހުރެއެވެ. އެކަމަކު އެތާނގެ ހިޔަލާއި، ފެނާއި، ގަހަކީ، ޢަޛާބު ދިނުމަށް ހުންނަ އެއްޗެއްސެވެ. ނިޢްމަތަކަށް ހުންނަ އެއްޗެއްސެއް ނޫނެވެ. ދުނިޔޭގައި ހުންނަ އަލިފާނަށް ވެއްޓިއްޖެ މީހަކު ވިއްޔާ އަނދައި މަރުވެދާނެއެވެ. ދެން އިތުރަށް ލިބޭނެ ވޭނެއް ނޯންނާނެއެވެ. ނަމަވެސް ނަރަކައިގެ އަލިފާނުން އަނދާ އެނދުމަށް ނިމުމެއް ނާންނާނެއެވެ. ލިބޭ ވޭން ކުޑައެއް ނުވާނެއެވެ. ހަންގަނޑު އަނދައިގެން ދިޔައިމާ އަނެއްކާ އާ ހަމެއް އަރައި، ވޭން ލިބެން ފަށާނެއެވެ. ކިތަންމެ ވަރަކަށް ޢަޛާބު ލިބުނަސް މަރެއް ނުވާނެއެވެ.\nއާޔަތުގެ ތަފްސީރީ މާނަ: ''އަދި ﷲ އަށް ކުފުރުވެ، އެކަލާނގެ ފޮނުއްވި ރަސޫލުން ދޮގުކޮށް އުޅުނު މީހުންނަށް ހުރީ، އަނދައަނދާ ހުރި ނަރަކައިގެ އަލިފާނެވެ. އަދި ޢަޛާބު ލިބިލިބި މަރުވާން، އެބައި މީހުންގެ މައްޗަށް ނިޔާކަނޑައެޅި، މަރުވެ ޢަޛާބުން ސަލާމަތްވާ ބައެއް ކަމުގައި އެމީހުން ނުވެއެވެ. އަދި އެ ނަރަކައިގެ ޢަޛާބުން ކިތަންމެ ކުޑަ މިންވަރެއް ވެސް އެ މީހުންގެ ކިބައިން ލުޔެއް ނުކުރެވޭނެއެވެ. ކާފިރުވާ ކޮންމެ މީހަކަށް ވެސް، ތިމަން ރަސްކަލާނގެ ޖަޒާދެއްވަނީ، އެފަދައިންނެވެ. '' (ފާޠިރު: 36)\nނަރަކައިގެ އަލިފާނުން ހަންގަނޑު ވިރިގެން ނުދާނެއެވެ. ހަންގަނޑު ރޯފިލާނީއެވެ. ރޯފިލާ ކޮންމެ ފަހަރަކު، ޢަޛާބުގެ ރަހަ އަލުން ދެއްވުމަށްޓަކައި، މާތް ﷲ އެ ހަންގަނޑު ބަދަލު ކުރައްވާނެއެވެ.\nإِنَّ الَّذِينَ كَفَرُوا بِآيَاتِنَا سَوْفَ نُصْلِيهِمْ نَاراً كُلَّمَا نَضِجَتْ جُلُودُهُمْ بَدَّلْنَاهُمْ جُلُوداً غَيْرَهَا لِيَذُوقُوا الْعَذَابَ إِنَّ اللَّهَ كَانَ عَزِيزاً حَكِيماً\nއާޔަތުގެ ތަފްސީރީ މާނަ: ''ތިމަންރަސްކަލާނގެ، ދެއްކެވި ހުއްޖަތާއި ދަލީލާއި ވަޙީއާއި ޢަލާމާތްތަކަށް ކާފިރުވީ މީހުން، ތިމަންރަސްކަލާނގެ، އޭގެ ހޫނުން އަނދައި ރޯފިލާ ނަރަކައަށް ވައްދަވާނަމެވެ. އެބައި މީހުންގެ ހަންތައް ރޯފިލާ އިރަށް، އެބައި މީހުންގެ ހަށިގަނޑުގައި އާ އެހެން ހަމެއް ލައްވާނަމެވެ. އެއީ، އެބައި މީހުންނަށް ވޭނާއި ޢަޛާބު ގެ ރަހަ ލިބުން މަތީ ދެމިތިބުމަށްޓަކައެވެ.'' (އައްނިސާ: 56)\nނަރަކައިގައި ތިބޭ މީހުން، އެތާނގައި ދިރިއުޅޭނެއެވެ. ލިބޭ ޢަޛާބާ މެދު ވިސްނާނެއެވެ. ދުނިޔޭގައި ﷲ އަށް ނުކިޔަމަންތެރިވެ އުޅުނު ކަމަށްޓަކައި، ސަހަރޯ އޭ ހިތަށް އަރާނެއެވެ. މަގު ފުރެއްދި މީހުންނާ ޒުވާބުކޮށް އަރާރުންވާނެއެވެ.\nނަރަކައިގައި ގަސް ހުރެއެވެ. އެކަމަކު އެއީ ޒައްޤޫމު ގަހެވެ. އެއީ ނަރަކައިގެ އެންމެ އަޑިން ފަޅާ ގަހެކެވެ.\nإِنَّهَا شَجَرَةٌ تَخْرُجُ فِي أَصْلِ الْجَحِيمِ (64) طَلْعُهَا كَأَنَّهُ رُءُوسُ الشَّيَاطِينِ (65)\nއާޔަތުގެ މާނަ: ''ހަމަކަށަވަރުން އެ ގަހަކީ، ނަރަކައިގެ އެންމެ އަޑީން ފަޅައިގެން ހެދޭ ގަހެކެވެ. (65) އޭގެ މޭވާ ހުތުރުކަމުން، ޝައިޠާނުންގެ ބޯތަކާއި އެއްފަދަ ވެގެންވެއެވެ.'' (އައްޞާފާތު: 64، 65)\nނަރަކައިގައި ކާ އެއްޗެހި ހުރެއެވެ. އަދި ނަރަކައިގެ މީހުން ކައިވެސް ހަދައެވެ. އެކަމަކު އެ މީހުން ކާނީ މި ޒައްޤޫމު ގަހުންނެވެ. فَإِنَّهُمْ لآكِلُونَ مِنْهَا فَمَالِئُونَ مِنْهَا الْبُطُونَ\nއާޔަތުގެ މާނަ: ''ފަހެ، ހަމަކަށަވަރުން އެބައިމީހުން، އެއިން ކާނެކަން ކަށަވަރެވެ. އަދި އެއިން އެބައިމީހުންގެ ބަނޑުތައް ފުރާލާނެއެވެ.''(އައްޞާފާތި: 66)\nإِنَّ شَجَرَةَ الزَّقُّومِ (43) طَعَامُ الأَثِيمِ (44) كَالْمُهْلِ يَغْلِي فِي الْبُطُونِ (45) كَغَلْيِ الْحَمِيمِ (46)\nއާޔަތުގެ ތަފްސީރީ މާނަ:''ޒައްޤޫމު ގަހުގެ މޭވާ ވާކަން ކަށަވަރީ * ޝިރުކުކުރުމުގެ ފާފަވެރިއާގެ ކާނާ ކަމުގައެވެ. * ވިރުވާލެވިފައިވާ މަޢްދަންހެން، ޒައްޤޫމު ގަހުގެ މޭވާ ކެއުމުން ބަނޑުތެރޭގައި ކެކޭނެއެވެ. * ކެކިކެކި ހުންނަ ފެން ކެކިކެކި ހުންނަ ފަދައިންނެވެ.'' (އައްދުޚާން: 43-46)\nއަދި ޒައްޤޫމު ގަހުން ކެއުމަށް ފަހު ބޯނެ އެއްޗެއް ވެސް ހުރެއެވެ. އެ ބުއިމުން، އޭގެ ހޫނުކަމުން ގޮހޮރުތައް ދާނީ ބުރިބުރިވެގެންނެވެ. ثُمَّ إِنَّ لَهُمْ عَلَيْهَا لَشَوْباً مِنْ حَمِيمٍ\nއާޔަތުގެ މާނަ: ދެން އެ ކެއުމަށް ފަހު، ހަމަކަށަވަރުން އެބައިމީހުނަށް، ނަރަކައިގެ މީހުން ގައިން ފައިބާ ދޮހާއި ފާ ދިޔައާއި ލޭ އެކުވެގެން އުފެދިފައިވާ ހޫނުކަން ގަދަ ބުއިމެއް ވެއެވެ. (އައްޞާފާތު:67)\nمِنْ وَرَائِهِ جَهَنَّمُ وَيُسْقَى مِنْ مَاءٍ صَدِيدٍ (16) يَتَجَرَّعُهُ وَلا يَكَادُ يُسِيغُهُ ... (17)\nއާޔަތުގެ ތަފްސީރީ މާނަ: ''ކާފިރު މީހާގެ ކުރިމަތީގައި އޮތީ ނަރަކައެވެ. އަދި އެތަނުގައި ބޯން ދެވޭނީ، ނަރަކައިގެ މީހުން ގައިން ނުކުންނަ ދޮހާއި ފާ ދިޔައިގެ ފެނެކެވެ. * ކިބުރުވެރިވެ އުޅުނު ކާފިރު، އެ ފެން ބޯން އުޅޭނެއެވެ. ނަމަވެސް އޭގެ ހޫނުކަމާއި، ދޭ ނުބައި ރަހަޔާއި ހަޑިކަމުން، ކެތްކުރާން ނުކެރޭފަދަ ފަކުރާއި ވޭނެއްގައި، ކިރިއާ އެ ދިރުވާލެވޭނީއެވެ...'' (އިބްރާހީމް: 16، 17)\nބަނޑުހައި ވެގެން ޒައްޤޫމު ކެއިމާ ބަނޑު ކެކިގަތީމާ، ކަރުހިއްކައިގަނެގެން ގޮސް ބޯން ޖެހެނީ، ހޫނުކަމުގެ އިންތިހާއަށް ގޮސްފައިވާ ހޫނު ފެނެކެވެ. އެ މީހުން އެ ފެން ބޯނީ، ކިތަންމެ ވަރަކަށް ފެން ބުޔަސް ކަރުހިއްކުން ނުފިލާ ވައްތަރެއްގެ ބައްޔެއް ޖެހިގެން ކަރުހިއްކައިގެންފައިވާ، ޖަމަލުތަކެއް ފެން ބޯ ފަދައިންނެވެ.\nلآكِلُونَ مِنْ شَجَرٍ مِنْ زَقُّومٍ (52) فَمَالِئُونَ مِنْهَا الْبُطُونَ (53) فَشَارِبُونَ عَلَيْهِ مِنْ الْحَمِيمِ (54) فَشَارِبُونَ شُرْبَ الْهِيمِ (55)\nއާޔަތުގެ މާނަ: ''ފަހެ، ހަމަކަށަވަރުން އެބައިމީހުން، ޒައްޤޫމު ގަހުން ކާނެކަން ކަށަވަރެވެ. * އަދި އެއިން އެބައިމީހުންގެ ބަނޑުތައް ފުރާލާނެއެވެ. * ދެން އެ ކެއުމަށް ފަހު، ހަމަކަށަވަރުން އެބައިމީހުނަށް، ހޫނުކަން ގަދަ ބުއިމެއް ވެއެވެ. * ދެން އެ މީހުން، ގިނަ މިންވަރަކަށް އެއިން ފެންބޯނެއެވެ. ކަރުހިއްކުން ނުފިލާ ބައްޔެއް ޖެހިފައިވާ ޖަމަލުތަކެއް ފެންބޯ ފަދައިންނެވެ. ''(އަލްވާޤިޢާ:52- 55)\nނަރަކައިގައި ހެދުން ވެސް ހުރެއެވެ. އެކަމަކު އެއީ ވެސް އަލިފާނުން ހުންނަ އެއްޗެކެވެ. فَالَّذِينَ كَفَرُوا قُطِّعَتْ لَهُمْ ثِيَابٌ مِنْ نَارٍ\nއާޔަތުގެ މާނަ: ''....ފަހެ އޭގެތެރެއިން ކާފިރު މީހުންނަށް ވަނީ، އަލިފާނުގެ ފޭރާންތަކެއް ކެނޑިފައެވެ...'' (އަލްޙައްޖު: 19)\nއަދި ނަރަކައިގައި ކުޑަތަކާއި ހިޔާ ވެސް ހުރެއެވެ. އެކަމަކު އެ ވެސް ހުންނަނީ އަލިފާނުންނެވެ. لَهُمْ مِنْ فَوْقِهِمْ ظُلَلٌ مِنْ النَّارِ\nއާޔަތުގެ މާނަ: ''ނަރަކައިގައި އެމީހުންނަށް އެމީހުންނާ ދިމާ މަތީގައި އަލިފާނުގެ ފަށަލަތަކެއް ވެއެވެ.'' (އައްޒުމަރު:16)\nއާޔަތުގެ ތަފްސީރީ މާނަ: ''އަދި ވައަތްފަރާތުގެ މީހުން ވަނީ، ކަޅުކަން ގަދަ ދުމަކުން އުފެދޭ ހިޔަންޏެއްގެ ހިޔާ ދަށުގައެވެ.'' (އަލްވާޤިޢާ: 43)\nއާޚިރަތަށް ވުރެ ދުނިޔެ އިސްކޮށް، ކުފުރުވެގަނެ، އަލުން ދިރުއްވޭނެކަން އިންކާރު ކުރި މީހުންނަށް ހުރީ މި ޢަޛާބެވެ. إِنَّهُمْ كَانُوا قَبْلَ ذَلِكَ مُتْرَفِينَ (45) وَكَانُوا يُصِرُّونَ عَلَى الْحِنثِ الْعَظِيمِ (46)\nއާޔަތުގެ ތަފްސީރީ މާނަ: ''އޭގެ ކުރިން ޙަރާމް ގޮތްގޮތުން އަރާމާ ނިޢްމަތް ހޯދައި، އުފާވެރި ތަނަވަސް ދިރިއުޅުމެއް އުޅުނު ބަޔަކު ކަމުގައި، ހަމަކަށަވަރުން އެ މީހުން ވިއެވެ. (45) އަދި ޝިރުކުރުމާއި ކުފުރުވުމާއި އުރެދުން މަތީގައި ދޫނުކޮށް ދެމިތިބޭ ބަޔަކު ކަމުގައި، ހަމަކަށަވަރުން އެ މީހުން ވިއެވެ.'' (އަލްވާޤިޢާ: 45، 46)\nޙިސާބު ބެއްލެވުން ނިމި، ކާފިރުންނަށް ލިބެންޖެހޭ ޢަޛާބު ކަނޑައެޅުނީމާ، ޖަމާޢަތަކަށް ފަހު ޖަމާޢަތެއް ނަރަކައަށް ގެންދެވޭނެއެވެ. އެ މީހުން ﷲ އަށް ޝިރުކުކުރުމާއި، ކުފުރުވެރިކަމާއި އުރެދުންމަތީ ދޫނުކޮށް ދެމިތިބި ވަރުން، ނަރަކަ ވެސް ރުޅިން ކުދިކުދި ވެދާފަދައެވެ.\nتَكَادُ تَمَيَّزُ مِنْ الْغَيْظِ كُلَّمَا أُلْقِيَ فِيهَا فَوْجٌ سَأَلَهُمْ خَزَنَتُهَا أَلَمْ يَأْتِكُمْ نَذِيرٌ\nއާޔަތުގެ ތަފްސީރީ މާނަ: ''އަދި ކާފިރުން ދެކެ އަންނަ ރުޅިއެއްގެ ބޮޑުކަމުން، ނަރަކަ ވީދި ވަކިވެ ކުދިކުދި ވެދާފަދައެވެ. ކާފިރުންގެ ބަޔަކު ނަރަކައަށް އެއްލާލެވޭ ކޮންމެ ފަހަރަކު، އެތަން ބަލަހައްޓަވާ މަލާއިކަތްބޭކަލުން، ލަކިޖައްސަވާ އަދި ދެރަކޮށްލެއްވުމުގެ ގޮތުން އެ މީހުންނާ ސުވާލު ކުރައްވައެވެ: ކަލޭމެން މިއަދު ތި ތިބި ޢަޛާބުން ރައްކާތެރިވެ ތިބުމަށް އިންޒާރު ދޭނެ ރަސޫލުން، ކަލޭމެންގެ ގާތަށް ވަޑައިނުގަންނަވަނީ ހެއްޔެވެ؟!'' (އަލްމުލްކު: 8)\nތެދަށް ބުނެ އިޢްތިރާފުވުން ނޫން ގޮތެއް، އެ ދުވަހު އެ މީހުންނަކަށް ނޯންނާނެއެވެ. قَالُوا بَلَى قَدْ جَاءَنَا نَذِيرٌ فَكَذَّبْنَا وَقُلْنَا مَا نَزَّلَ اللَّهُ مِنْ شَيْءٍ\nއާޔަތުގެ ތަފްސީރީ މާނަ: ''ޖަވާބުގައި އެ މީހުން ބުނެއެވެ: ނޫނެކެވެ. އިންޒާރު ދެއްވާނެ ރަސޫލުބޭކަލުން އަހަރެމެން ގާތަށް ވަޑައިގަތެވެ. އިންޒާރު ވެސް ދެއްވިއެވެ. އެކަމަކު އަހަރެމެން އެ ބޭކަލުން ދޮގުކުރީއެވެ. އަދި އެ ބޭކަލުން ގެންނެވި އާޔަތްތަކާ މެދު އަހަރެމެން ބުނީ، އެއްވެސް އިންސާނަކަށް އެއްވެސް އެއްޗެއް، މާތް ﷲ ބާވައިނުލައްވާ ކަމަށެވެ...'' (އަލްމުލްކު: 9)\nދެން އެ ހިސާބުން، އެ މީހުންނަކީ އަޑު ނީވޭ ބީރު، ނުވިސްނޭ މޮޔަ ބައެއް ކަމަށް އިޢްތިރާފު ވާނެއެވެ. ޙައްޤަކީ ކޮބައިކަން ބެލުމުގެ ނިޔަތުގައި، ރަސޫލު ބޭކަލުން ގެންނެވި ރިސާލަތު އަޑު އެހިނަމަ، އަދި އެ ބޭކަލުން ދެއްކެވި ވާހަކައާއި، އަމިއްލަ ނަފްސުތަކާއި ވަށައިގެންވާ ކައުނާ މެދު ވިސްނާ ފިކުރުކުރިނަމަ، ނަރަކައިގެ އަހުލުވެރިންގެ ތެރެއިން ނުވީސް ކަމަށް، އިޢްތިރާފުވާނެއެވެ.\nوَقَالُوا لَوْ كُنَّا نَسْمَعُ أَوْ نَعْقِلُ مَا كُنَّا فِي أَصْحَابِ السَّعِيرِ (10) فَاعْتَرَفُوا بِذَنْبِهِمْ فَسُحْقاً لأَصْحَابِ السَّعِيرِ (11)\nއާޔަތުގެ ތަފްސީރީ މާނަ: ''އަދި ކުށަށް އިޢްތިރާފުވެ އެ މީހުން ބުނެއެވެ: ރަސޫލު ބޭކަލުން އަހަރެމެންނަށް ގެންނެވި ރިސާލަތު، ޙައްޤު ހޯދުމުގެ ބޭނުމުގައި އަޑުއަހައި، ނުވަތަ އެއާ މެދު ފިކުރުކުރި ނަމަ، ނަރަކައިގެ އަހުލުވެރިންގެ ތެރެއިން މިއަދު އަހަރެމެން ނުވީހެވެ. * ފަހެ، އެމީހުން ރަސޫލުން ދޮގުކުރިކަމުގެ ކުށަށް، އިޢްތިރާފުވީއެވެ. ނަރަކައިގެ އަހުލުވެރިންނަށް، ﷲ ގެ ރަޙްމަތުން ދުރުކުރެއްވުން ހުއްޓެވެ.'' (އަލްމުލްކު: 10، 11)\nޖަލުތަކުގައި ދޮރުތައް ހުންނަހެން ނަރަކައިގައި ވެސް ދޮރުތައް ހުރެއެވެ. ފާފައިގެ ކުޑަ ބޮޑު މިނުން، އެންމެން ވެސް ތިބޭނީ އެކި ދަރަޖަތަކަށް ބެހިފައެވެ. އެކި މީހުން ވަންނާނީ އެކި ދޮރުންނެވެ.\nއާޔަތުގެ ތަފްސީރީ މާނަ: ''އެ ނަރަކައިގައި، އެއް ދޮރު އަނެއް ދޮރު މަތީގައި، ބުރިބުރިއަށް ވާ ގޮތަށް ހުންނަ، ހަތް ދޮރުވެއެވެ. އިބްލީސަށް ތަބާވީ މީހުންގެ ތެރެއިން، އެ މީހުންގެ ޢަމަލުތަކާ އެކަށޭނެ ފަދައިން ކަނޑައެޅި ބެހިގެންވާ ބަޔަކު، އެއިން ކޮންމެ ދޮރަކަށް ވެއެވެ.'' (އަލްޙިޖްރު :44)\nނަރަކައިގައި އަހުލުވެރިން ތިބޭނީ، ތަޅުލެވި ބަންދުކުރެވިފައެވެ. ދިގު ތަނބުތަކާއި ކަސްތަޅުތަކުގައި ހައްޔަރު ކުރެވިފައެވެ. إِنَّهَا عَلَيْهِمْ مُؤصَدَةٌ\nއާޔަތުގެ ތަފްސީރީ މާނަ: ''ހަމަކަށަވަރުން، އެ ނަރަކަ ވަނީ، އެބައި މީހުންގެ މައްޗަށް ތަޅުލެވި ބަންދު ކުރެއްވިގެންނެވެ.'' (އަލްހުމަޒާ :8)\nوَتَرَى الْمُجْرِمِينَ يَوْمَئِذٍ مُقَرَّنِينَ فِي الأَصْفَادِ (49) سَرَابِيلُهُمْ مِنْ قَطِرَانٍ وَتَغْشَى وُجُوهَهُمْ النَّارُ (50)\nއާޔަތުގެ ތަފްސީރީ މާނަ: ''އަދި ޤިޔާމަތް ދުވަހުން، ކުށްވެރިންތައް، ކަރާއި އަތާ އެކު ސިލްސިލާތަކުން ބަނދެވިފައިވާ ތަން، ކަލޭގެފާނު ދެކެވަޑައިގަންނަވާނެއެވެ. (49) އެ މީހުންގެ ފޭރާމަކަށް ވާނީ، އަނދަ އަނދާ ހުންނަ ހޫނު ތާރުން ތައްޔާރުކުރެވިފައިވާ ފޭރާމެވެ. އަދި އެ މީހުންގެ މޫނުތަކުގައި އަލިފާން ހިފައި، އަނދާނެއެވެ.'' (އިބްރާހީމް: 49، 50)\nއާޔަތުގެ ތަފްސީރީ މާނަ: ''އަދި އެބައި މީހުންގެ ކަރާއި އަތާ އެކު ސިލްސިލާތަކުން ބަނދެވި ކަސްތަޅު އެޅިގެންވާ ހާލު، އެ ނަރަކައިގެ ވަރަށް ދަތި ތަނަކަށް، އެބައި މީހުން އެއްލާލެވޭ ހިނދު، އެ މީހުންގެ އަމިއްލަ ނަފްސުތަކުގެ މައްޗަށް ގެއްލުމާއި ހަލާކަށް އެދި ގޮވާނެއެވެ.'' (އަލްފުރްޤާން: 13)\nމާތް ﷲ ވަނީ، ދުނިޔޭގައި ކޮންމެ އިންސާނަކަށް ވެސް އެ މީހަކާ އެކަށޭނެ ދިގު ޢުމުރެއް ދެއްވާފައެވެ. އަދި ރަނގަޅު ކަންތަކާއި ނުބައި ކަންތައް ވަކިކޮށް ދެނެގަނެ، ބޭނުން ގޮތެއް އިޚްތިޔާރު ކުރާނެ، ބުއްދިއެއް ވަނީ ދެއްވާފައެވެ. އަދި އިޚްތިޔާރު ކުރި ކަމެއް ކުރުމުގެ ބާރު ވަނީ ދެއްވާފައެވެ. ކަން މިހެން އޮތުމުން، ބައެއް އިންސާނުން އިޚްތިޔާރު ކުރީ ނަރަކައަށް ދެވޭ މަގުން ހިނގާށެވެ. ނަރަކައަށް ދެވޭނެހާ ކަމެއް އެމީހުން ކުރެއެވެ. އެކަމަކު އެ މީހުން އިޚްތިޔާރު ކުރި ތަނަށް -ނަރަކައަށް- ދެވުނީމާ އެ މީހުން އުޅޭނީ އެތަނުން ފިލާށެވެ. އަދި އަލުން ދުނިޔެއަށް ފޮނުއްވައިފިއްޔާ، އީމާންވެ ޞާލިޙް ޢަމަލު ކުރާނެ ކަމަށް ބުނެ ހުވާކުރާނެއެވެ. މި މީހުން އެ ދުވަހު ވެސް ހީކުރަނީ، ދުނިޔޭގެ އިމްތިޙާނަކީ ވެސް، މަދަރުސާގައި ދެވޭ ފަދަ، އެއްފަހަރު ފާސް ނުވިއްޔާ، ދެވަނަ ދައުރުގައި އިށީނދެ ފާސްވާ، އިމްތިޙާނެއް ކަމަށެވެ. ދުނިޔެއިން ނުކުމެގެން ދާ މީހަކީ، އަލުން ދެން ދުވަހަކު ވެސް ދުނިޔެއަށް އަންނާނެ މީހެއް ނޫންކަމާއި، ނަރަކައަށް ވަދެއްޖެ ކާފަރަކީ ދެން ދުވަހަކު ވެސް އެ ތަނުން ނުކުންނާނެ މީހެއް ނޫންކަން، މިފަދަ މީހުން ހަނދާންނައްތާލައެވެ.\nوَلَقَدْ جِئْنَاهُمْ بِكِتَابٍ فَصَّلْنَاهُ عَلَى عِلْمٍ هُدًى وَرَحْمَةً لِقَوْمٍ يُؤْمِنُونَ (52) هَلْ يَنظُرُونَ إِلاَّ تَأْوِيلَهُ يَوْمَ يَأْتِي تَأْوِيلُهُ يَقُولُ الَّذِينَ نَسُوهُ مِنْ قَبْلُ قَدْ جَاءَتْ رُسُلُ رَبِّنَا بِالْحَقِّ فَهَلْ لَنَا مِنْ شُفَعَاءَ فَيَشْفَعُوا لَنَا أَوْ نُرَدُّ فَنَعْمَلَ غَيْرَ الَّذِي كُنَّا نَعْمَلُ ... (53)\nއާޔަތުގެ ތަފްސީރީ މާނަ: ''ފަހެ ކާފިރުވެގަތް މީހުންނަށް، ތިމަން ރަސްކަލާނގެ މި ޤުރުއާން ބަޔާންވެ ތަފްޞީލުވެގެންވާ ފޮތެއްގެ ގޮތުގައި، ކަލޭގެފާނު މައްޗަށް ބާވައިލެއްވީމެވެ. ތިމަން ރަސްކަލާނގެ މި ޤުރުއާން ބަޔާންކުރައްވާ ތަފްޞީލުކޮށްދެއްވީ، މުކައްލަފުންނަށް ބޭނުންވާނެ ޝަރުޢީ ޢިލްމަކާއި، ސުލޫކު ރަނގަޅުކުރަން ބޭނުންވާނެ ޢަމަލަކާއި، ދުނިޔެއާއި އާޚިރަތުގެ އުފާ ލިބޭނީ ކިހިނެއްކަން، ދެނެވޮޑިގަތުމާއެކުގައެވެ. ވީމާ މި ޤުރުއާނަކީ މިފަދަ ބޮޑު ޢިލްމެއް ހިމެނިގެންވާ އެއްޗެކެވެ. މި ޤުރުއާނަކީ، މަގުފުރެދުމުން ނެރެ ތެދުމަގު ދައްކައިދޭ ފޮތެކެވެ. އަދި އެއަށް އީމާންވެ އޭގައިވާ ޝަރީޢަތަށް ޢަމަލުކުރާ މީހުންނަށް ހުރި ރަޙްމަތެކެވެ. (52) ﷲ އަށް އީމާން ނުވާ، ޤުރުއާން ތެދުނުކުރާ މީހުންނަށް ލިބޭނެ ކަމަށް، ޤުރުއާނުގައި ބަޔާންވެފައިވާ ގަދަފަދަ ޢަޛާބު އައިސް ކުރިމަތިވެ، އޭގައިވާ ޤިޔާމަތް ދުވަހުގެ ވަޢްދުތައް ފުރިހަމަވެ ޙަޤީޤަތަކަށް ވުން ނޫން ކަމެއް، އެ މީހުން އިންތިޒާރުކުރޭހެއްޔެވެ؟ އެކަންތައްތައް ފުރިހަމަ ވާ ދުވަހު، ޤުރުއާނަށް އީމާންނުވާ، ޤުރުއާނަށް ޢަމަލު ނުކުރި ކާފިރުން ބުނާނެއެވެ: އަހަރެމެން ހައްދަވައި ބޮޑުކުރެއްވި ރަސްކަލާނގެ ފޮނުއްވި ރަސޫލުން ވަޑައިގަތީ ޙައްޤު ތެދުދީނާއިގެންކަން، މިއަދު އަހަރެމެންނަށް އެނގިއްޖެއެވެ. ފަހެ، އަހަރެމެން ހައްދަވައި ބޮޑުކުރެއްވި ރަސްކަލާނގެ ޙަޟްރަތުގައި، އަހަރެމެންނަށް ޝަފާޢަތްތެރިވެ، އަހަރެމެންނަށް އެކަލާނގެ ރުއްސެވުން ލިބޭނެ ގޮތް މެދުވެރިކޮށްދޭނެ ބަޔަކު އެބަތިބިހެއްޔެވެ؟ އެހެން ނުވެއްޖެނަމަ، ކުރިން އަހަރެމެން އުޅުނު ގޮތާ ޚިލާފަށް، ﷲ ރުއްސަވާނެ ހެޔޮ ޢަމަލު ކުރަން، އަހަރެމެން އަލުން ދުނިޔެއަށް ފޮނުއްވަން އެހީތެރިވެ ޝަފާޢަތްތެރިވާނެ ބަޔަކު އެބަތިބިހެއްޔެވެ؟...'' (އަލްއަޢްރާފް: 52، 53)\nކާފިރުންގެ ވާހަކަތަކުގެ ރައްދަކަށް ވާނީ، ﷲ ގެ މި ބަސްފުޅެވެ.\nأَوَلَمْ نُعَمِّرْكُمْ مَا يَتَذَكَّرُ فِيهِ مَنْ تَذَكَّرَ وَجَاءَكُمْ النَّذِيرُ فَذُوقُوا فَمَا لِلظَّالِمِينَ مِنْ نَصِيرٍ\nއާޔަތުގެ ތަފްސީރީ މާނަ: ''...ނަޞޭޙަތާއި ޢިބްރަތް ލިބިގަންނާނެ މީހަކަށް، އެކަން ކުރަން ފުދޭހާ ދިގު ޢުމުރެއް، ތިމަން ރަސްކަލާނގެ، ތިޔަބައި މީހުންނަށް ނުދެއްވަން ހެއްޔެވެ؟ އަދި، ޤިޔާމަތް ދުވަހަކީ އަންނާނެ ދުވަހެއް ކަމާއި، އީމާންވެ ހެޔޮ ޢަމަލު ނުކުރާ މީހުންނަށް ޢަޛާބު ލިބޭނެކަން ބަޔާންކޮށްދެވާނެ ރަސޫލެއް -ރަސޫލު ޞައްލަﷲ ޢަލައިހި ވަސައްލަމަ- ތިޔަބައި މީހުންގެ ގާތަށް ވަޑައިގަތެވެ. ނަމަވެސް ކަލޭމެން، ޢިބްރަތެއް ނަޞޭޙަތެއް ލިބި ނުގަތެވެ. ވީމާ، މިއަދު ކަލޭމެން، ނަރަކައިގެ ޢަޛާބުގެ ރަހަ ލިބިގަންނާށެވެ. ﷲ ގެ ޢަޛާބުން، ކާފިރުން ސަލާމަތްކޮށްދީ އެހީތެރިވާނެ މީހަކު ނުވެއެވެ.'' (ފާޠިރު: 37)\nނަރަކައިގެ ޢަޛާބު ހަމަ ލޮލުން ފެނުނީމާ، ނަރަކަވެރިން އަލުން ދުނިޔެއަށް ދާން އެދޭ މަންޒަރު، އަލްމުއުމިނޫން ސޫރަތުގައި ވެސް، ސިފަކުރައްވާފައި ވެއެވެ.\nأَلَمْ تَكُنْ آيَاتِي تُتْلَى عَلَيْكُمْ فَكُنتُمْ بِهَا تُكَذِّبُونَ (105) قَالُوا رَبَّنَا غَلَبَتْ عَلَيْنَا شِقْوَتُنَا وَكُنَّا قَوْماً ضَالِّينَ (106) رَبَّنَا أَخْرِجْنَا مِنْهَا فَإِنْ عُدْنَا فَإِنَّا ظَالِمُونَ (107) قَالَ اخْسَئُوا فِيهَا وَلا تُكَلِّمُونِ (108)\nއާޔަތުގެ ތަފްސީރީ މާނަ: ''ނަރަކަވެރިންނަށް އެންގެވޭނެއެވެ: ތިމަން ރަސްކަލާނގެ ބާވައިލެއްވި ޤުރުއާނުގެ އާޔަތްތައް ތިޔަބައި މީހުންނަށް އިއްވައި ކިޔައި ނުދެވޭ ހެއްޔެވެ؟! ފަހެ، ކަލޭމެން ވީ، އެ ޤުރުއާން ދޮގުކުރާ ބަޔަކު ކަމުގައެވެ. * އެ މީހުން ދަންނަވައެވެ: ހައްދަވައި ބޮޑުކުރެއްވި ރަސްކަލާކޯއެވެ! އިބަރަސްކަލާނގެ ޢިލްމުފުޅުގައި އަޅަމެންގެ މައްޗަށް މިންވަރު ކުރައްވާފައި ހުރި، ހަވާނަފްސާއި ވަގުތީ އުފާތައް އަޅަމެންގެ މައްޗަށް ގަދަވެގަތީއެވެ. އަޅަމެންގެ މި ޢަމަލުން އަޅަމެންނަކީ، ތެދުމަގުން އެއްކިބާވެ، މަގުފުރެދިގެންވާ ބަޔަކު ކަމުގައި ވީމެވެ. * ހައްދަވައި ބޮޑުކުރެއްވި ރަސްކަލާކޯއެވެ! އަޅަމެން ނަރަކައިން ނެރުއްވާފާނދޭވެ! އަދި އަލުން ހެޔޮ ޢަމަލު ކުރަން ދުނިޔެއަށް ފޮނުއްވާފާނދޭވެ! ދެން މިފަހަރު މަގުފުރެދުމުގެ ތެރެއަށް އެނބުރި އަޅަމެން ހިނގައްޖެނަމަ، އަޅަމެންނަކީ ޢުޤޫބާތް ޙައްޤު އަނިޔާވެރިންކަން ކަށަވަރެވެ. * ﷲ ވަޙީކުރައްވައެވެ: ''އިހާނަތާއި ނިކަމެތިކަމާއެކު ނަރަކައިގައި ތިބޭށެވެ. ތިމަން ރަސްކަލާނގެ ރަސްކަންފުޅާއި ވާހަކަ ނުދައްކާށެވެ.'' އެހިނދު ސަލާމަތްވާން އެދި އެ މީހުން، ސީދާ ﷲ އަށް ދަންނަވާ ދެންނެވުންތައް ހުއްޓޭނެއެވެ.'' (އަލްމުއުމިނޫން: 105- 108)\nދެން ނަރަކައިގެ އަހުލުވެރިން ދާނީ، އެތަން ބަލަހައްޓަވަން ތިއްބަވާ މަލާއިކަތްބޭކަލުންގެ އަރިހަށެވެ. ދުނިޔޭގައި ޖަލަށް ލެވޭ މީހަކު، ޖަލު ބަލަހައްޓަން ތިބޭ ފާރަވެރިން ގާތަށް ދާ ފަދައިންނެވެ.\nوَقَالَ الَّذِينَ فِي النَّارِ لِخَزَنَةِ جَهَنَّمَ ادْعُوا رَبَّكُمْ يُخَفِّفْ عَنَّا يَوْماً مِنْ الْعَذَابِ\nއާޔަތުގެ ތަފްސީރީ މާނަ: ''ނަރަކައިގައި ތިބި ކިބުރުވެރި ކާފިރު ބޮޑުންނާއި، އަދި އެ މީހުންނަށް ތަބާވެ، ބުނާހާ އެއްޗެއް ޤަބޫލުކޮށް އުޅުނު ދެރަބަގައިން، ނަރަކަ ބަލަހައްޓަވާ މަލާއިކަތުންނަށް އެދި ގޮވާނެއެވެ: އަޅުގަނޑުމެން މިތިބި ޢަޛާބުން، އެންމެ ދުވަހެއްގެ ޢަޛާބު ނަމަވެސް، އަޅަމެންގެ މައްޗަށް ލުއިކޮށް ދެއްވާތޯ، ތިބޭކަލުންގެ ވެރިރަސްކަލާނގެ ޙަޟްރަތަށް، ދަންނަވައި ދެއްވާށެވެ!'' (ޣާފިރް: 49)\nސުވާލު ކުރި ކާފިރުން ނިކަމެތިކުރައްވާ ދެރަކޮށްލެއްވުމުގެ ގޮތުން، މަލާއިކަތް ބޭކަލުން ވިދާޅުވާނެއެވެ: قَالُوا أَوَ لَمْ تَكُ تَأْتِيكُمْ رُسُلُكُمْ بِالْبَيِّنَاتِ قَالُوا بَلَى قَالُوا فَادْعُوا وَمَا دُعَاءُ الْكَافِرِينَ إِلاَّ فِي ضَلالٍ\nއާޔަތުގެ ތަފްސީރީ މާނަ: ''ކަނޑައެޅިގެން ހުރި ސާފު ހުއްޖަތާއިގެން، ކަލޭމެން ގާތަށް، ރަސޫލުބޭކަލުން ވަޑައި ނުގަންނަވާހެއްޔެވެ؟'' ރަސޫލުން ދޮގުކުރި މީހުން އެ ދުވަހު އެކަމަށް އިޢްތިރާފުވަމުން ބުނެއެވެ: ''ނޫނެކެވެ. ވަޑައިގަތެވެ.'' އެ ހިނދު ނަރަކަ ބަލަހައްޓަވާ މަލާއިކަތުން، އެ މީހުންގެ ކިބައިން ބަރީއަވެވަޑައިގަނެ، ވިދާޅުވާނެވެ. ''ކަލޭމެން އަމިއްލައަށް ދުޢާކުރާށެވެ. އެކަމަކު ކާފިރުން ކުރާ ދުޢާއަކީ އެއްވެސް މަންފާއެއް، އިޖާބައެއް ނުލިބޭނެ، ގެއްލިގެންދާ އެއްޗެކެވެ.'' (ޣާފިރް: 50)\nފައިސާ ހޭދަކޮށްގެން ދުނިޔެ ލިބުނު ގޮތަށް، ފައިސާ ހޭދަކޮށްގެން އާޚިރަތުގެ ޢަޛާބުން ސަލާމަތް ނުވެވޭނެކަން ބަޔާން ކުރައްވަމުން، މާތް ﷲ ވަޙީކުރައްވާފައިވަނީ: وَلَوْ أَنَّ لِلَّذِينَ ظَلَمُوا مَا فِي الأَرْضِ جَمِيعاً وَمِثْلَهُ مَعَهُ لافْتَدَوْا بِهِ مِنْ سُوءِ الْعَذَابِ يَوْمَ الْقِيَامَةِ وَبَدَا لَهُمْ مِنْ اللَّهِ مَا لَمْ يَكُونُوا يَحْتَسِبُونَ\nއާޔަތުގެ ތަފްސީރީ މާނަ: ''އަދި މުޝްރިކުންނަށް ޤިޔާމަތް ދުވަހުން، ބިމުގައި ވާހާ އެއްޗަކާއި، އަދި އޭގެ ދެގުނައިން ހުއްޓަސް، ޤިޔާމަތް ދުވަހުގެ ނުބައި ޢަޛާބުން ސަލާމަތް ވާނެ ފިދްޔައަކަށް، އެ ހޭދަކުރީހެވެ. އަދި އެ މީހުންނަށް ލިބިދާނެ ކަމަށް ދުނިޔޭގައި އެ މީހުން ހީވެސް ނުކުރާ، މާތް ﷲ ގެ ޢަޛާބު، އެ ދުވަހުން އެ މީހުންނަށް ފާޅުވާނެއެވެ.'' (އައްޒުމަރް: 47)\nإِنَّ الَّذِينَ كَفَرُوا لَوْ أَنَّ لَهُمْ مَا فِي الأَرْضِ جَمِيعاً وَمِثْلَهُ مَعَهُ لِيَفْتَدُوا بِهِ مِنْ عَذَابِ يَوْمِ الْقِيَامَةِ مَا تُقُبِّلَ مِنْهُمْ وَلَهُمْ عَذَابٌ أَلِيمٌ\nއާޔަތުގެ ތަފްސީރީ މާނަ: ''އަދި ކާފިރުވީ މީހުން، ޤިޔާމަތް ދުވަހުގެ ޢަޛާބުން ސަލާމަތް ވާނެ ފިދްޔައަކަށް، ބިމުގައި ވާހާ އެއްޗަކާއި އަދި އޭގެ ދެގުނައިން އަތުގައި ހުރެގެން، އެ ހޭދަ ކުރިއަސް، އެ މީހުންގެ ކިބައިން އެ ތަކެތި މާތް ﷲ ޤަބޫލުނުކުރައްވާނެއެވެ. އަދި ވޭންދެނިވި ޢަޛާބު އެ މީހުންނަށް ހުއްޓެވެ.'' (އަލްމާއިދާ: 36)\nވީމާ، ނަރަކައިން ނުކުންނަން އުޅުން ވާނީ ބޭކާރު ކަމަކަށެވެ. ނަރަކައިން ނުކުންނަން އުޅޭ ކޮންމެ ފަހަރަކު އެ މީހެއްގެ ބޮލުގައި ދަގަނޑު މަރުތެއްޔަކުން އެތިފަހަރެއް ޖެހި، އައިކޮޅަށް ފޮނުވާލެވޭނެއެވެ. وَلَهُمْ مَقَامِعُ مِنْ حَدِيدٍ (21) كُلَّمَا أَرَادُوا أَنْ يَخْرُجُوا مِنْهَا مِنْ غَمٍّ أُعِيدُوا فِيهَا وَذُوقُوا عَذَابَ الْحَرِيقِ (22)\nއާޔަތުގެ ތަފްސީރީ މާނަ: ''އަދި އެބައި މީހުންގެ ބޮލުގައި ޖަހަން، މަލާއިކަތްބޭކަލުން އަތްޕުޅުގައި ދަގަނޑު މަރުތެޔޮތަކެއް ވެއެވެ. (21) އަދި ލިބޭ ކެކުޅުމެއްގެ ބޮޑުކަމުން، ނަރަކައިން ނުކުންނަން އުޅޭ ކޮންމެ ފަހަރަކު، އެ މީހުން އަލުން އެ ޢަޛާބުގެ ތެރެއަށް އަނބުރާ ފޮނުވޭނެއެވެ. އަދި އެ މީހުންނަށް ބުނެވޭނެއެވެ: ނަރަކައިގެ ޢަޛާބުގެ ރަހަ ނިކަން ދެކޭށެވެ.'' (އަލްޙައްޖު: 21، 22)\nސުވަރުގެވެރިން ތިބޭނީ، ބޮޑެތި ރީތި ދާންތަކެއްގައި އިށީނދެ، އެކަކު އަނެކަކާ ކުރިމަތިލައިގެން ވާހަކަ ދައްކާށެވެ. އެމީހުންގެ ހިތްތަކުގައި ރުޅިވެރިކަމެއް، ޢަދާވާތްތެރިކަމެއް ނޯންނާނެއެވެ. ދައްކާނީ ރީތި ބަހުރުވައިން، ރަނގަޅު ވާހަކައެވެ. ދޮގެއް، ބޭކާރު ވާހަކައެއް، އަދި ހަޑި ބަހެއް ނުބުނާނެއެވެ.\nނަމަވެސް ނަރަކައިގެ މަންޒަރު މި ތަޞްވީރުކުރުމާއި މުޅިން އިދިކޮޅެވެ. ނަރަކަވެރިން ތިބޭނީ އެއްބަޔަކު އަނެއް ބަޔަކާ ޒުވާބުކުރާށެވެ. ތަޅާފޮޅުމެއްގައެވެ.\nكُلَّمَا دَخَلَتْ أُمَّةٌ لَعَنَتْ أُخْتَهَا حَتَّى إِذَا ادَّارَكُوا فِيهَا جَمِيعاً قَالَتْ أُخْرَاهُمْ لأُولاهُمْ رَبَّنَا هَؤُلاءِ أَضَلُّونَا فَآتِهِمْ عَذَاباً ضِعْفاً مِنْ النَّارِ قَالَ لِكُلٍّ ضِعْفٌ وَلَكِنْ لا تَعْلَمُونَ (38) وَقَالَتْ أُولاهُمْ لأُخْرَاهُمْ فَمَا كَانَ لَكُمْ عَلَيْنَا مِنْ فَضْلٍ فَذُوقُوا الْعَذَابَ بِمَا كُنتُمْ تَكْسِبُونَ (39)\nއާޔަތުގެ ތަފްސީރީ މާނަ: '' ﷲ ގެ ރަސްކަންފުޅާ މެދު ދޮގު ހަދައި، އެކަލާނގެ އާޔަތްތައް ދޮގުކޮށް އުޅުނު މީހުންނަށް، ޤިޔާމަތް ދުވަހު ﷲ ވަޙީކުރައްވައެވެ: ތިޔަބައި މީހުންގެ ކުރިން ތިބި، ޖިންނީންނާއި އިންސީންގެ ތެރެއިން ވީ، ތިޔަބައި މީހުން ފަދަ ކާފިރު ޖަމާޢަތްތަކާ އެކު ނަރަކައަށް ވަންނާށެވެ. އޭގެ ތެރެއިން ބަޔަކު ނަރަކައަށް ވަންނަ ކޮންމެ ފަހަރަކު، އެ ބަޔަކަށް ތަބާވުމުގެ ސަބަބުން މަގުފުރެދި ނަރަކައަށް ވަންނަން ޖެހުނު، އެ މީހުންގެ ކުރީގެ ކާފިރުންނަށް ލަޢްނަތް ދެއެވެ. މިފަދައިން، ކާފިރު މިއްލަތްތަކުގެ ކުރީގެ މީހުންނާއި ފަހުގެ މީހުން، އެންމެން ނަރަކައަށް ވަދެ، އެއްވެ ބައްދަލުވީމާ، ތަބާވީ ފަހުގެ މީހުން ކުރީގެ މީހުންނާ ފާފަތައް މަތިކޮށް، ބުނެއެވެ: ހައްދަވާ ބޮޑުކުރެއްވި ރަސްކާލނގެއެވެ! އަޅަމެންނަށް ތެދުމަގު އޮޅުވާލީ އެ މީހުންނެވެ. ވީމާ އަޅަމެންނަށް ވުރެ އެތަށް ގުނައެއް ބޮޑު ޢަޛާބު އެ މީހުންނަށް ދެއްވާނދޭވެ. އެ ހިނދު ﷲ ވަޙީކުރައްވައެވެ: ކަލޭމެންނަށް ވެސް އެ މީހުންނަށް ވެސް ގުނަވެގެންވާ ގަދަފަދަ ޢަޛާބު ވެއެވެ. އެކަމަކު، ތިޔައިގެ ކޮންމެ ބަޔަކާ ވެސް އެކަށީގެންވާ ގޮތަށް، އެ ބަޔަކަށް ކަނޑައެޅިފައިވާ ޙައްޤު ޢަޛާބު، ތިޔަބައި މީހުންނަށް ނޭނގެނީއެވެ. (38) އަދި އޭގެ ތެރެއިން ކުރީގެ މީހުން، ފަހުގެ މީހުންނަށް ބުނެއެވެ: އަހަރެމެންނަށް ވުރެ އިތުރަށް، ކަލޭމެންނަށް ލިބިގެންވާ ހެޔޮކަމެއް ނެތެވެ. މަގު ފުރެދުމާއި ފާފައިގައި އަހަރެމެންނާ ކަލޭމެންނަކީ ހަމަހަމަ ބައެކެވެ. އެ ހިނދު މާތް ﷲ އެ އެންމެންނަށް ވަޙީކުރައްވައެވެ: ތިޔަބައި މީހުން ލިބިގަތް ނުބައި ޢަމަލުތަކަށް ހުރި ޢަޛާބުގެ ރަހަ، ތިޔަބައި މީހުން ދެކޭށެވެ.'' (އަލްއަޢްރާފް: 38، 39)\nهَذَا فَوْجٌ مُقْتَحِمٌ مَعَكُمْ لا مَرْحَباً بِهِمْ إِنَّهُمْ صَالُوا النَّارِ (59) قَالُوا بَلْ أَنْتُمْ لا مَرْحَباً بِكُمْ أَنْتُمْ قَدَّمْتُمُوهُ لَنَا فَبِئْسَ الْقَرَارُ (60) قَالُوا رَبَّنَا مَنْ قَدَّمَ لَنَا هَذَا فَزِدْهُ عَذَاباً ضِعْفاً فِي النَّارِ (61) وَقَالُوا مَا لَنَا لا نَرَى رِجَالاً كُنَّا نَعُدُّهُمْ مِنْ الأَشْرَارِ (62) أَاتَّخَذْنَاهُمْ سِخْرِيّاً أَمْ زَاغَتْ عَنْهُمْ الأَبْصَارُ (63) إِنَّ ذَلِكَ لَحَقٌّ تَخَاصُمُ أَهْلِ النَّارِ (64)\nއާޔަތުގެ ތަފްސީރީ މާނަ: ''ކުފުރާއި މަގުފުރެއްދުމުގެ ބޮޑުން ނަރަކައަށް ވެއްދި، އެތާ ތިއްބާ، އޭގެ ފަހުން އެ މީހުންނަށް ތަބާވީ މީހުން ނަރަކައަށް ވަންނަތަން ފެނުމުން ބުނާނެއެވެ: މި އަންނަނީ ތިޔަބައި މީހުންނާއެކު ނަރަކައަށް ވެއްދޭ ބައިގަނޑެކެވެ. އެ ހިނދު އެ ބޮޑުން ބަދު ދުޢާ ކުރަން ބުނާނެއެވެ: އެ މީހުންނަކަށް ނަރަކައިގެ ގޮވަތީގައި ތަނަވަސް ކަމެއް ނެތެވެ. އަހަރެމެންނެކޭ އެއްފަދައިން އެ މީހުން ވެސް ނަރަކައިގެ ހޫނުކަން ދެކޭނެއެވެ. * މި ވާހަކަ އަޑު އިވުނީމާ، ފަހުން ނަރަކައަށް ވަން، ދުނިޔޭގައި ތަބާވީ މީހުން، ބުނާނެއެވެ: ތިހެނެއް ނޫނެވެ. ނަރަކައިގެ ގޮވަތީގައި ތަނަވަސް ކަމެއް ނެތީ ކަލޭމެންނަށެވެ. އެހެނީ، ދުނިޔޭގައި އަހަރެމެން މަގުފުރައްދާ، ނަރަކައިގައި ދިރިއުޅުން ކުރިމަތުކުރި ބަޔަކީ ކަލޭމެންނެވެ. ގަރާރުވާނެ ގޮވައްޗެއް ކަމުގައި ނަރަކަ ނުބައިވެގެން ވެއެވެ. * އަދިވެސް ތަބާވީ މީހުން ބުނާނެއެވެ: ހައްދަވާ ބޮޑުކުރެއްވި ރަސްކަލާނގެއެވެ! ދުނިޔޭގައި އަހަރެމެން މަގުފުރައްދާ، ނަރަކައިގައި މިއަދު އަހަރެމެންނަށް ޖެހިފައިވާ ހާލު ކުރިމަތިކޮށްދިން މީހުންނަށް، ނަރަކައިގެ ޢަޛާބު ގުނަކޮށް އިތުރަށް ދެއްވާފާނދޭވެ! * ކާފިރުކަމުގެ ބޮޑުން ނަރަކައިގައި ތިބެ ބުނާނެތެވެ: އަބާއްޖެވެރި، މަގުފުރެދިފައިވާ ނުބައި މީހުން ކަމަށް، ދުނިޔޭގައި އަހަރެމެން ބުނެ އުޅުނު މީހުންތައް، މިއަދު އަހަރެމެންނަށް މި ނުފެންނަނީ ކީއްވެގެންހެއްޔެވެ؟! * އަނެއްކާ، ފުރައްސާރަކޮށް ނިކަމެތިކޮށް އަހަރެމެންނަށް އުޅެވުނީ، އެކަން ޙައްޤު ނުވާ ނުބައި ބަޔަކަށް ހެއްޔެވެ؟ ނުވަތަ އެ މީހުން ނަރަކައިގައި ތިއްބަސް، އަދި އަހަރެމެންނަށް ނުފެންނަނީހެއްޔެވެ؟! * ހަމަކަށަވަރުން ނަރަކައިގެ އަހުލުވެރިންގެ އަރާރުމާއި، އެއްބަޔަކު އަނެއް ބަޔަކަށް ލަޢްނަތް ދިނުމަކީ، ތިމަން ރަސްކަލާނގެ، ތިޔަބައި މީހުންނަށް ދެއްވާ ޔަޤީން ތެދު ޚަބަރެކެވެ. ވީމާ މިކަން މިހެން ވާނެ ކަމާމެދު ޝައްކު ނުކުރާށެވެ.'' (ޞާދު: 59- 64)\nوَقَالَ الَّذِينَ كَفَرُوا رَبَّنَا أَرِنَا الَّذَيْنِ أَضَلاَّنَا مِنْ الْجِنِّ وَالإِنْسِ نَجْعَلْهُمَا تَحْتَ أَقْدَامِنَا لِيَكُونَا مِنْ الأَسْفَلِينَ\nއާޔަތުގެ ތަފްސީރީ މާނަ: ''ﷲ އަށާއި އެކަލާނގެ ރަސޫލާއަށް ކާފަރުވި މީހުން، އެ މީހުން މަގުފުރެއްދި މީހުންގެ ކިބައިން ބަދަލުހިފަން، ނަރަކައިގައި ތިބެ ބުނާނެއެވެ: ހައްދަވާ ބޮޑުކުރެއްވި ރަސްކަލާކޮއެވެ. ޖިންނީންނާއި އިންސީންގެ ތެރެއިން އަޅަމެން މަގުފުރެއްދި މީހުން، އަޅަމެންނަށް ދައްކަވާފާނދޭވެ! އަޅަމެންގެ ފައިތަކުގެ ދަށުގައި އެ މިހުން ލާހުށީމެވެ. އެއީ ނަރަކައިގެ އެންމެ ވަތުގައި އެ މީހުން ތިބުމަށްޓަކައެވެ.'' (ފުއްޞިލަތު: 29)\nސުވަރުގޭގައި ތިބޭ މީހުން، ނަރަކައިގައި ތިބޭ މީހުންނާ ވާހަކަ ވެސް ދައްކާނެއެވެ. މި ގޮތުން ދެކެވޭ އެއް ވާހަކަ އަލްއަޢްރާފް ސޫރަތުގައި އައިސްފައި ވެއެވެ.\nوَنَادَى أَصْحَابُ الْجَنَّةِ أَصْحَابَ النَّارِ أَنْ قَدْ وَجَدْنَا مَا وَعَدَنَا رَبُّنَا حَقّاً فَهَلْ وَجَدْتُمْ مَا وَعَدَ رَبُّكُمْ حَقّاً قَالُوا نَعَمْ\nއާޔަތުގެ ތަފްސީރީ މާނަ: ''އަދި ސުވަރުގޭގެ އަހުލުވެރިން -ސުވަރުގެ ވަނުމަށް ފަހު- ނަރަކައިގެ އަހުލުވެރިންނަށް ގޮވައި ބުނެއެވެ: އަހަރެމެން ހައްދަވައި ބޮޑުކުރެއްވި ރަސްކަލާނގެ އަށް އީމާންވެ ހެޔޮ ޢަމަލުކުރާ މީހުންނަށް ދެއްވާނެ ކަމަށް، އެ ކަލާނގެ އަހަރެމެންނަށް ވަޢްދުވެވޮޑިގަތް، ޘަވާބު، މިއަދު އަހަރެމެންނަށް ފެނިއްޖެއެވެ. ފަހެ، ކަލޭމެން ހައްދަވައި ބޮޑުކުރެއްވި ރަސްކަލާނގެ އަށް، ކުފުރުވެ އުރެދޭ މީހުންނަށް ދެއްވާނެ ކަމަށް، އެ ކަލާނގެ ވަޢްދުވެވޮޑިގަތް، ޢަޛާބު، ކަލޭމެންނަށް ފެނިއްޖެހެއްޔެވެ؟ ޖަވާބުގައި ނަރަކައިގެ އަހުލުވެރިން ބުނެއެވެ: އާނއެކެވެ. ކުފުރުވެ އުރެދޭ މީހުންނަށް ދެއްވާނެ ކަމަށް، އެ ކަލާނގެ ވަޢްދުވެވޮޑިގަތް، ޢަޛާބު، އަހަރެމެންނަށް ފެނިއްޖެއެވެ.'' (އަލްއަޢްރާފް: 44)\nوَنَادَى أَصْحَابُ النَّارِ أَصْحَابَ الْجَنَّةِ أَنْ أَفِيضُوا عَلَيْنَا مِنْ الْمَاءِ أَوْ مِمَّا رَزَقَكُم اللَّهُ قَالُوا إِنَّ اللَّهَ حَرَّمَهُمَا عَلَى الْكَافِرِينَ\nއާޔަތުގެ ތަފްސީރީ މާނަ: ''އަދި ނަރަކައިގެ އަހުލުވެރިން ސުވަރުގޭގެ އަހުލުވެރިންނަށް ގާތުން އެހީއަކަށް އެދި ބުނެއެވެ: ފެން ފޮދަކުން ނުވަތަ ތިޔަބައި މީހުންނަށް މާތް ﷲ ރިޒުޤުކުރެއްވި ކާ އެއްޗަކުން، އަހަރެމެންނަށް ދީބަލާށެވެ. ޖަވާބުގައި ސުވަރުގެ ވެރިން ބުނާނެއެވެ: މާތް ﷲ ވަނީ، އެކަލާނގެ އެއްކައުވަންތަކަން އިންކާރުކޮށް ރަސޫލުން ދޮގުކުރި މީހުންނަށް، އެތަކެތި ޙަރާމްކުރައްވާފައެވެ.'' (އަލްއަޢްރާފް: 50)\nޤުރުއާނުގެ އާޔަތްތަކުން އެނގޭ ގޮތުން، 'އަލްއަޢްރާފް' އަކީ ސުވަރުގެއާއި ނަރަކައާއި ދެމެދު އޮންނަ ތަނެކެވެ. އެ ދެމެދު ހުރަހެއް ގޮތުގައި ލެވިފައިވާ ފާރެކެވެ. އެތާ ތިބެނީ، ހެޔޮކަންތަކުގެ ތިލަފަތާއި ނުބައި ކަންތަކުގެ ތިލަފަތް ހަމަހަމަ ވާ މީހުންނެވެ. އެތާ ތިބޭ އިރު، އެ މީހުންނަށް ސުވަރުގެވެސް ފެންނާނެއެވެ. އަދި އަނެއް ފަރާތުން ނަރަކަ ވެސް ފެންނާނެއެވެ. ސުވަރުގެ ފެނުނީމާ އެ މީހުން ތިބެނީ ސުވަރުގެ ވަންނަން އެދިއެދިއެވެ. އަދި ނަރަކަ ފެނުމުން، އެ މީހުން ނަރަކަވެރިންގެ ތެރެއިން ނުލެއްވުމަށް އެދި ﷲ އަށް ދުޢާކުރާނެއެވެ. ހަމަ އެހެންމެ، އަޢްރާފުގައި ތިބޭ މީހުން، ނަރަކަވެރިންނާ ސުވަރުގެ ވެރިންނާ ވެސް ވާހަކަ ދައްކާނެއެވެ.\nوَبَيْنَهُمَا حِجَابٌ وَعَلَى الأَعْرَافِ رِجَالٌ يَعْرِفُونَ كُلاًّ بِسِيمَاهُمْ وَنَادَوْا أَصْحَابَ الْجَنَّةِ أَنْ سَلامٌ عَلَيْكُمْ لَمْ يَدْخُلُوهَا وَهُمْ يَطْمَعُونَ (46) وَإِذَا صُرِفَتْ أَبْصَارُهُمْ تِلْقَاءَ أَصْحَابِ النَّارِ قَالُوا رَبَّنَا لا تَجْعَلْنَا مَعَ الْقَوْمِ الظَّالِمِينَ (47)\nއާޔަތުގެ ތަފްސީރީ މާނަ: ''ސުވަރުގެއާ ނަރަކައާ ދެމެދު، އަލްއަޢްރާފް އޭ ކިޔޭ، ހުރަހެއް ވެއެވެ. އަދި، ސުވަރުގެ ވެރިންގެ މޫނުގެ އަލިކަމާއި ނަރަކަވެރިންގެ މޫނުގެ އަނދިރިކަމުން، އެ ދެބައި މީހުން ވަކިކޮށް އެނގޭ ބަޔަކު، އެ ހުރަސް މަތީގައި ވެއެވެ. މި މީހުންނަކީ، ހެޔޮ ޢަމަލާއި ނުބައި ޢަމަލު ހަމަހަމަވެ، ﷲ ގެ ރަޙްމަތްފުޅުން ސުވަރުގެ ވައްދަވަން އެދިއެދި ތިބޭ ބައެކެވެ. އެ މީހުން އެތާތިބެ ސުވަރުގޭގެ އަހުލުވެރިން މާތްކުރުމުގެ ގޮތުން ގޮވައި ބުނެއެވެ: ތިޔަބައި މީހުންގެ މައްޗަށް ސަލާމް ހުއްޓެވެ. އަދި އެވަގުތު އަޢްރާފުގެ އަހުލުވެރިންނަށް ސުވަރުގެ ނުވަދެވެއެވެ. ނަމަވެސް، އެ މިހުން ތިބޭނީ ސުވަރުގެ ވަންނަން އެދިއެދި އެކަމުގެ އުއްމީދުގައެވެ. * އަދި އެ މީހުންގެ ނަޒަރު ނަރަކައިގެ އަހުލުވެރިންނާ ދިމާއަށް އަނބުރައިލެވި، ޢަޛާބު ލިބިލިބި ތިބި ނަރަކަވެރިން ފެނުމުން، އެ މީހުން ބުނެއެވެ: ހައްދަވާ ބޮޑުކުރެއްވި ރަސްކަލާކޮއެވެ. ކުފުރާއި ޝިރުކުގެ ސަބަބުން އަނިޔާވެރިވެގެންފައިވާ މީހުންގެ ތެރެއިން އަޅަމެން ނުލައްވާނދޭވެ.'' (އަލްއަޢްރާފް: 46، 47)\nއަދި އަޢްރާފުގެ އަހުލުވެރިން އެތާ ތިބޭ އިރު، ނަރަކައިގައި އަނދަ އަނދާ ތިބޭ، ކާފިރުންގެ ބޮޑުން ފެންނާނެއެވެ. ފެނުނީމާ މަލާމާތް ކޮށް ދެރަކޮށްލުމުގެ ގޮތުން އެ މީހުން ބުނާނެއެވެ.\nوَنَادَى أَصْحَابُ الأَعْرَافِ رِجَالاً يَعْرِفُونَهُمْ بِسِيمَاهُمْ قَالُوا مَا أَغْنَى عَنْكُمْ جَمْعُكُمْ وَمَا كُنتُمْ تَسْتَكْبِرُونَ\nއާޔަތުގެ ތަފްސީރީ މާނަ: ''އަދި އަޢްރާފުގެ އަހުލުވެރިން، ވަކި ޚާއްޞަ ޢަލާމާތަކުން އެ މީހުން ފާހަގަކޮށް ވަކިވާން ތިބި ކާފިރުންގެ ބޮޑުންނަށް ގޮވާ ބުނެއެވެ: ދުނިޔޭގައި ކަލޭމެން އެއްކޮށް އުޅުނު މުދަލާއި، ބައި ގިނަކުރި ކުރުމަކުން ވީ ފައިދާއެއް ނެތްތާއެވެ. އަދި ﷲ އަށް އީމާންވެ ޙައްޤު ޤަބޫލުކުރުމާ ދެކޮޅު ހަދައި ކިބުރުވެރިވެ އުޅުނު އުޅުމަކުން ވީ ފައިދާއެއް ވެސް ނެތްތާއެވެ. '' (އަލްއަޢްރާފް: 48)\nދެން އެ މީހުން ނަރަކައިގައި ތިބި ކާފިރު ބޮޑުންނަށް ހަނދާންކޮށް ދޭނީ، ދުނިޔެ މަތީގައި އެ މީހުން މުއުމިނުންނާ ބެހޭ ގޮތުން ދައްކައި އުޅުނު ބާޠިލު ވާހަކައެކެވެ. މިތާ ސުވާލު ކުރެވެނީ، އޮޅުންފިލުވުމުގެ ގޮތަކުން ނޫނެވެ. އެއީ މަލާމާތްކޮށް، އެ މީހުންގެ ބޮޑާކަން ފައިދަށުލުމުގެ ގޮތުންނެވެ.\nأَهَؤُلاءِ الَّذِينَ أَقْسَمْتُمْ لا يَنَالُهُم اللَّهُ بِرَحْمَةٍ ادْخُلُوا الْجَنَّةَ لا خَوْفٌ عَلَيْكُمْ وَلا أَنْتُمْ تَحْزَنُونَ\nއާޔަތުގެ ތަފްސީރީ މާނަ: ''ސުވަރުގެ ވެރިންގެ ތެރޭގައި އެ ތިބަ ފަޤީރު، ވާލެއް ޔާރެއް ނެތް، ކަލޭމެން ނިކަމެތިކޮށް އުޅުނު މީހުންނަކީ، ﷲ ގެ ރަޙްމަތްފުޅު ޤިޔާމަތް ދުވަހު ނުލައްވާނޭ ކަމަށާއި، އެ މީހުން ސުވަރުގެ ނުވަންނާނޭ ކަމަށް، ދުނިޔެ މަތީގައި ކަލޭމެން ހުވާކޮށް ބުނިމީހުން ހެއްޔެވެ؟ ދެން މި ހިސާބުން، މާތް ﷲ އަޢްރާފުގެ އަހުލުވެރިންނަށް އަންގަވައެވެ: ސުވަރުގެއަށް ތިޔަބައި މީހުން ވަންނާށެވެ. ތިޔަބައި މީހުންގެ ފާފަތައް ފުއްސެވިއްޖެއެވެ. ވީމާ ﷲ ގެ ޢަޛާބުގެ ބިރެއް ތިޔަބައި މީހުންނަކަށް މިއަދުން ފެށިގެން ނެތެވެ. އަދި ދުނިޔެއިން ފާއިތުވެގެން ދިޔަ ނަސީބަކަށް ތިޔަބައި މީހުން ހިތާމައެއް ނުކުރާނެއެވެ.'' (އަލްއަޢްރާފް: 49)\nވީމާ، ދުނިޔޭގައި ކާފިރުން ޖަމާކުރި މުދަލަކާއި ހޯދި ބާރެއްގެ އެއްވެސް ބޭނުމެއް ނެތްކަން، ޤިޔާމަތް ދުވަހު އެ މީހުންނަށް ސާބިތުވާނެއެވެ. އެ ފައިސާއާއި، އެ ކިބުރުވެރިކަމުން، އެ ދުވަހުގެ ޢަޛާބުން ފުކެއްގެ މިންވަރު ވެސް ކުޑަ ނުވާނެކަން އެނގޭނެއެވެ. މީހާ މަރުވީމާ، އޭނާ ޖަމާކުރި ހުރިހާ މުދަލަކާއި ހޯދިހާ ދަރިންނާއި، އެއްކުރިހާ ރަޙްމަތްތެރިންނާ، ވަކިވާންޖެހެއެވެ. އޭނާ ކަށްވަޅަށް ދާނީ އެކަނި މާއެކަންޏެވެ. އަލުން ދިރުއްވުމަށް ފަހު ހުންނާނީ އެކަނިވެރިކޮށެވެ. އޭނާގެ ޙިސާބު ބެއްލެވޭނީ، އޭނާ ކުރި ކަމަކަށެވެ. ހުރިހާ އެންމެން ވެސް އެކަނި ކަށްވަޅަށް ދާތަން، އެންމެންނަށް ވެސް ފެނެއެވެ. ނަމަވެސް ގިނަ މީހުންނަކީ، މި ކަމުން ޢިބްރަތެއް ލިބިގަންނަ ބައެއް ނޫނެވެ.\nފަހެ ހައްދަވާ ބޮޑުކުރެއްވި ރަސްކަލާކޮއެވެ. އިބަ ރަސްކަލާނގެ އާޔަތްތައް ދުށުމަށް، އަޅަމެންގެ ލޯ ހުޅުއްވާ ދެއްވާފާނދޭވެ! އަދި އިބަ ރަސްކަލާނގެ އަށް ވާޞިލުވެވޭ ތެދުމަގު ހޯދުމަށް، އަޅަމެންނަށް އަލިކަން ދެއްވާފާނދޭވެ! އަދި ދީނާ ދުރުކޮށް މަގުފުރައްދާ، ފާޅުގައްޔާއި ވަންހަނާގައި ވާ ފިތުނަތަކާ، އަޅަމެން ދުރުކުރައްވާފާނދޭވެ! އަދި އިބަ ރަސްކަލާނގެ ރުއްސެވުމާއި، ސުވަރުގޭގެ މަތިވެރި ނިޢްމަތް، އަޅަމެންނަށް ދެއްވާފާނދޭވެ! އަދި އިބަ ރަސްކަލާނގެ ކޯފާފުޅާއި، ނަރަކައިގެ ޢަޛާބުން، އަޅަމެން ދިންނަވާފާނދޭވެ! އިބަ ރަސްކަލާނގެއީ، ޢަފޫކުރައްވާ ފާފަ ފުއްސަވާ ރަސްކަލާނގެއެވެ.\nއިސްލާމްދީނުގެ ޢާއްމު ތަޢާރަފެއް: ފެށުން\nއިސްލާމްދީނުގެ ޢާއްމު ތަޢާރަފެއް: ނިޔާފުޅާއި މިންވަރުފުޅަށް އީމާންވުން\nއިސްލާމްދީނުގެ ޢާއްމު ތަޢާރަފެއް: ﷲ އަށް އީމާންވުން\nއިސްލާމްދީނުގެ ޢާއްމު ތަޢާރަފެއް: ބަސްތަކެއްގެ ތަޢާރަފެއް\nއިސްލާމްދީނުގެ ޢާއްމު ތަޢާރަފެއް: ރަސޫލުބޭކަލުންނަށް އީމާންވުން\nއިސްލާމްދީނުގެ ޢާއްމު ތަޢާރަފެއް: ކީރިތި ޤުރުއާން\nއިސްލާމްދީނުގެ ޢާއްމު ތަޢާރަފެއް: އެއްކައުވަންތަކަން\nއިސްލާމްދީނުގެ ޢާއްމު ތަޢާރަފެއް: ޣައިބަށް އީމާންވުން\nޢައްބާސީ ދައުލަތުގެ ފުރަތަމަ ޒަމާނުގައި އުފެދުނު ބައެއް ވަކި ދައުލަތްތައް


18 ވަނަ އެޓޯލް އިންޓަރ ސްކޫލް އެތުލެޓިކްސް މީޓް\nމުބާރާތުގެ ހެނދުނު ދަންފަޅީގައި9އިވެންޓް ކުރިޔަށް ގެންދިޔުމަށް ރޭވިފައި ވީނަމަވެސް، މޫސުމް ގޯސްވުމުގެ ސަބަބުން ކުރިޔަށް ގެންދެވިފައިވަނީ5އިވެންޓެވެ. އެއީ 11 އަދި 13 އަހަރުންދަށުގެ އަންހެން ފިރިހެން 80މ ދުވުމާއި، 15 އަހަރުންދަށުގެ އަންހެން ކުދިންގެ ލޯންގް ޖަމްޕް އެވެ.\n15 އަހަރުން ދަށުގެ އަންހެން ކުދިންގެ ލޯންގް ޖަމްޕްއިން 1 ވަނަ ހޯދީ ހދ. އަތޮޅު މަދަރުސާގެ އާމިނަތު ނިހާ އެވެ.\nމުބާރާތުގެ މެންދުރު ފަހު ދަންފަޅީގައި 14 އިވެންޓް ކުރިޔަށް ދިޔައެވެ. 17 އަހަރުންދަށުގެ ފިރިހެން ކުދިންގެ ލޯންގް ޖަމްޕް އިން 1 ވަނަ ހޯދީ ޝަރަފުއްދީން ސްކޫލްގެ ޙުސައިން ޝަހުދާން ފަހުމީ އެވެ.\n11 އަހަރުންދަށުގެ ފިރިހެން ކުދިންގެ 80މ ދުވުމުން 1 ވަނަ ހޯދީ ހދ. އަތޮޅު ތަޢުލީމީ މަރުކަޒުގެ ޙުސައިން ސިރާޖް އެވެ. އަދި މި ޢުމުރުފުރާގެ އަންހެން ކުދިންގެ 80މ ދުވުމުން 1 ވަނަ ހޯދީ ހދ. އަތޮޅު މަދަރުސާގެ ފާޠިމަތު ޝިޢުރާއެވެ. 13 އަހަރުން ދަށުގެ ފިރިހެން ކުދިންގެ 80މ ދުވުމުން 1 ވަނަ ޣިޔާޘުއްދީން އިންޓަރނޭޝަނަލް ސްކޫލްގެ ޙުސައިން ލަޔާން އަދި މި ޢުމުރުފުރާގެ އަންހެންކުދިންގެ 80މ ދުވުމުން 1 ވަނަ ހދ. އަތޮޅު ތަޢުލީމީ މަރުކަޒުގެ މަރްޔަމް ޢަލީ އެވެ.\n17 އަހަރުން ދަށުގެ ފިރިހެން ކުދިންގެ ލޯންގް ޖަމްޕް އިން 1 ވަނަ ހޯދީ ޝަރަފުއްދީން ސްކޫލް (އައްޑޫ ސިޓީ)ގެ ޙުސައިން ޝަހުދާން ފަހުމީއެވެ. 13 އަހަރުން ދަށުގެ ފިރިހެން ކުދިންގެ ލޯންގް ޖަމްޕް އިން 1 ވަނަ ހޯދީ ހދ. އަތޮޅު ތަޢުލީމީ މަރުކަޒުގެ މުޙައްމަދު އާލިފް އިސްމާޢީލް އެވެ.\n15 އަހަރުން ދަށުގެ ފިރިހެން ކުދިންގެ 400މ ދުވުމުން 1 ވަނަ ހޯދީ ޖަލާލުއްދީން ސްކޫލްގެ އަސްއަދު އަޙްމަދު އަދި މިޢުމުރުފުރާގެ އަންހެން ކުދިންގެ 400މ ދުވުމުން 1 ވަނަ ހޯދީ ޖަލާލުއްދީން ސްކޫލްގެ ނަޝާ ނިޒާރެވެ. 17 އަހަރުން ދަށުގެ ފިރިހެން ކުދިންގެ 400މ ދުވުމުން 1 ވަނަ ހޯދީ ޖަލާލުއްދީން ސްކޫލްގެ ޙުސައިން ރިޒާ އަދި މިޢުމުރުފުރާގެ އަންހެން ކުދިންގެ 400މ ދުވުމުން 1 ވަނަ ހޯދީ ހިރިޔާ ސްކޫލްގެ ޢާއިޝަތު ސަރާއެވެ.\n3 ވަނަ ދުވަހުގެ އިވެންޓްތަކާ އެކު މުބާރާތުގެ ޕޮއިންޓް ޓޭބަލްގައި 11 އަހަރުން ދަށުގެ ފިރިހެން ކުދިންގެ ބައިން 36 ޕޮއިންޓާއެކު 1 ވަނަ ހދ. އަތޮޅު ތަޢުލީމީ މަރުކަޒު، 13 އަހަރުން ދަށުގެ ފިރިހެން ކުދިންގެ ބައިން 30 ޕޮއިންޓާއެކު 1 ވަނަ ހދ. އަތޮޅު ތަޢުލީމީ މަރުކަޒު، 15 އަހަރުން ދަށުގެ ފިރިހެން ކުދިންގެ ބައިން 34 ޕޮއިންޓާއެކު ޖަލާލުއްދީން ސްކޫލް އަދި 17 އަހަރުން ދަށުގެ ފިރިހެން ކުދިންގެ ބައިން 31 ޕޮއިންޓާއެކު 1 ވަނަ ޝަރަފުއްދީން ސްކޫލް (އައްޑޫ ސިޓީ) ވަނީ ހޯދާފައެވެ.\n11 އަހަރުން ދަށުގެ އަންހެން ކުދިންގެ 1ވަނަ ހދ. އަތޮޅު މަދަރުސާ 16ޕޮއިންޓް، 13 އަހަރުން ދަށުގެ އަންހެން ކުދިންގެ 1 ވަނަ ހދ. އަތޮޅު ތަޢުލީމީ މަރުކަޒު 45 ޕޮއިންޓް، 15 އަހަރުން ދަށުގެ އަންހެން ކުދިންގެ 1 ވަނަ ޖަލާލުއްދީން ސްކޫލް 31 ޕޮއިންޓް އަދި 17 އަހަރުން ދަށުގެ އަންހެން ކުދިންގެ 1 ވަނަ ހިރިޔާ ސްކޫލް (މާލޭ ސިޓީ) 15 ޕޮއިންޓުން ވަނީ ހޯދާފައެވެ.


BREAKING: Adhurey Dhookollan Court In Amuru Kohffi - Vaguthu\nއަދުރޭ ދޫކޮށްލަން ކޯޓުން އަމުރުކޮށްފި\nއިދިކޮޅު ޕީޕީއެމްއާއި ޕީއެންސީ ކޯލިޝަންގެ އެކްޓިން ލީޑަރު އަބްދުލްރަހީމް އަބްދުﷲ (އަދުރޭ) ދޫކޮށްލަން ކްރިމިނަލް ކޯޓުން އަމުރުކޮށްފިއެވެ.\nއިދިކޮޅު ކޯލިޝަންގެ ތަރުޖަމާނު ހީނާ ވަލީދު ވަނީ "ވަގުތު" އަށް މި ކަން ކަށަވަރުކޮށްދެއްވައިފައެވެ.\nހީނާ ވިދާޅުވި ގޮތުގައި އަދުރޭއާއި ޕީއެންސީގެ ނައިބު ރައީސް އިބްރާހިމް ޝުޖާއު ވެސް މިއަދު ކޯޓަށް ހާޒިރުކުރިއެވެ. އެންމެ ފުރަތަމަ ކުރިއަށް ގެންދިޔައީ އަދުރޭގެ މައްސަލަ ކަމުގައެވެ. އަދި އަދުރޭ ދޫކޮށްލަން ކޯޓުން އަމުރުކޮށްފައިވާ ކަމަށެވެ.\nޝުޖާއުގެ މައްސަލަ ބެލުމަށް ފަހު ކްރިމިނަލް ކޯޓުން ނިންމާފައިވަނީ އޭނާ ވެސް މިނިވަން ކުރުމަށެވެ.\nއަދުރޭއާއި ޝުޖާއު ހައްޔަރުކޮށްފައިވަނީ އިއްޔެ މެންދުރުފަހު ހެލްތު މިނިސްޓްރީ ކައިރީ މުޒާހަރާ ކުރަމުން ދަނިކޮށެވެ. ހައްޔަރުކޮށްގެން އަދުރޭއާއި ޝުޖާއު ދޫނިދޫއަށް ވެސް އިއްޔެގެ ވަގުތެއްގައި ގެންދިޔައެވެ.\nމިއަދު މެންދުރުފަހު ވަގުތެއްގައި ދެ ބޭފުޅުން އަނބުރާ މާލެ ގެނެސް ފުރަތަމަ ގެންދިޔައީ ފުލުހުންގެ ނޫސަންދަ ކްލިނިކަށެވެ. އެނގިފައިވާ ގޮތުގައި ދެ ބޭފުޅުންގެ ސިއްހީ ހާލުކޮޅު ދެރަވެގެން ޑޮކްޓަރަށް ދައްކަން ވެގެން ނޫސަންދަ ކްލިނިކަށް ގެންދިޔައީއެވެ.\nއަދުރޭއާއި ޝުޖާއަށް ބަންދުގެ މުއްދަތު ޖަހަން މިއަދު ކޯޓަށް ހާޒިރުކޮށްފައިވާއިރު، މި ދެ ބޭފުޅުންގެ މައްޗަށް ބަންދުގެ މުއްދަތު ޖަހަން ފުލުހުން މަސައްކަތް ކޮށްފައިވަނީ ކޮން ތުހުމަތަކާ ގުޅިގެން ކަމެއް އަދި ސާފެއް ނުވެއެވެ.\nމިދިޔަ ހޮނިހިރު ދުވަހު އިދިކޮޅު ދެ ޕާޓީ ހިމެނޭ ކައުންސިލުން ނެރުނު ގަރާރަކަށް ފަހު އެ ކޯލިޝަނުން ގެންދަނީ މަގުމަތީ ހަރަކާތްތައް ގިނަ ކުރަމުންނެވެ. މިހާތަނަށް ހެލްތު މިނިސްޓްރީގެ އިތުރުން ފިނޭންސް މިނިސްޓްރީއާއި އިލެކްޝަންސް ކޮމިޝަން (އީސީ) ކައިރީ ވެސް މުޒާހަރާކޮށްފައިވެއެވެ.\nހެލްތު މިނިސްޓްރީ ކައިރީ މުޒާހަރާކޮށްފައިވަނީ އިންޑިއާއިން ދީފައިވާ ވެކްސިންގެ ރައްކާތެރިކަން ކަށަވަރު ކުރަން ގޮވާލައެވެ. ފިނޭންސް މިނިސްޓްރީ ކައިރީ މުޒާހަރާ ކުރީ އިންކަމް ސަޕޯޓް އެލަވަންސްގެ އިންސާފުވެރިކަން ކަށަވަރު ކުރަން ގޮވާލައެވެ. އަދި އީސީ ކައިރީ މުޒާހަރާ ކުރީ ލޯކަލް ކައުންސިލްތަކުގެ އިންތިހާބު އަވަސް ކުރުމަށް ގޮވާލައެވެ.\nމިއިން ކޮންމެ ހަރަކާތެއްގައި ވެސް އިދިކޮޅު ކޯލިޝަންގެ ލީޑަރު އަދި ކުރީގެ ރައީސް އަބްދުﷲ ޔާމީން މިނިވަން ކުރަން ގޮވާލައެވެ. އިދިކޮޅުގެ ހަރަކާތްތައް ގިނަކުރަން "ސީދާ ހަރަކާތް" އަށް ނުކުންނަން ކޯލިޝަންގެ ކައުންސިލުން ގަރާރެއް ފާސްކޮށްފައި ވަނީ ވެސް ރައީސް ޔާމީންގެ މައްޗަށް ކްރިމިނަލް ކޯޓުން އިއްވާފައިވާ ފަސް އަހަރުގެ ޖަލު ހުކުމަށް ހައި ކޯޓުން ވެސް ތާއީދުކޮށްފައިވާ ދަނޑިވަޅެއްގައެވެ.\nޖެނުއަރީ 28, 2021 16:30\nޤައުމުގެ ޑިމޮކްރެސީ ނެގެހެއްޓުމަށް މަސައްކަތްކުރައްވާ ފަނޑިޔާރުންނަށް ސާބަސް.\nޖެނުއަރީ 28, 2021 16:32\nކޮވިޑާއި ހެދީ ޓިނު ޖަހާނެ މީހަކު ނުވެގެން ފަހުން ގެންދާ ގޮތަށް ދޫ ކޮށްލީ\nޖެނުއަރީ 28, 2021 18:24\nކިބޫ ހާދަ ބިރެކޭ ގަންނަނީ


Mihoona En'buri Aun Dhivehinah Kamaku Nudhiya - Vaguthu\nމީގެ ތިން ހަފްތާއެއްހާ ދުވަސް ކުރިން މީސްމީޑިޔާގައި އެންމެ ގަދަޔަށް ވައިގައި ހިއްޕާލި އެއްވާޙަކައަކީ މޭކަޕް އާޓިސްޓް މިހޫނާ އަހްމަދުގެ ވާހަކައެވެ. މިހޫނާ އޭނާގެ ކްލައިންޓުންނާއި ދެމެދު ދައްކާފައިހުރި ވާހަކަތަކުގެ ސަބަބުން މިހޫނާ އާ ދެކޮޅަށް މީސްމީޑިޔާގައި ވަރުގަދަ ކެންޕެއިނެއް ފެށިއިރު، މި ޕްރެޝަރތަކަށް ކެތް ނުވެގެން އޭރު މިހޫނާ ވަނީ މީސްމީޑިޔާއާ ދުރެވެފައެވެ. އޭނާގެ އިންސްޓަގްރާމް އެކައުންޓް ޑީއެކްޓިވޭޓްކޮށްލާފައެވެ. ނަމަވެސް މީގެ ދެދުވަހެއްހާ ކުރިން މިހޫނާ މިވަނީ އެނބުރި އައިސްފައެވެ.\nމައްސަލަ ފެށުނީ ކިހާ ހިސާބަކުން؟\nމީސްމީޑީޔާގައި މިހޫނާއާ ދެކޮޅަށް ފުރަތަމަ ކެންޕޭނެއް ފެށިގެން އައީ އޭނާގެ ކްލައިންޓެއްގެ ފޮޓޯ ހުއްދަ ނެތި ބޭނުން ކުރުމުގެ ސަބަބުންނެވެ، އަދި އޭރުވަނީ މި ކްލައިންޓާއި މިހޫނާއާ ދެމެދު ދެކެވުނު ވާޙަކަ ތަކުގެ ސްކްރީންޝޮޓްއެއް މީސްމީޑިޔާގައި ދައުރުވެފައެވެ. އޭރު މީސްމީޑިޔާގައި ދައުރުވި އޭގައި ބުނާގޮތުގައި އަންހެނަކު އޭނާގެ ކައިވެންޏަށް އެއް އަހަރު ފުރުމުގެ އުފަލުގައި ފޮޓޯ ޝޫޓެއް ކުރުމަށް މިހޫނާ ގާތުން އެދުނެވެ. ދެ ފަރާތުން ވާހަކަ ދެއްކުމަށްފަހު ނިންމީ ނަގާ ފޮޓޯތައް އިންޓަނެޓުގައި ޕޯސްޓު ނުކުރާށެވެ. ފޮޓޯ އާންމު ކުރުމަށް ބޭނުން ނުވީ އޭނާގެ ފޮޓޯތައް ހަމައެކަނި ދައްކަން ބޭނުންވީ އޭނާގެ ފިރިމީހާއަށް ކަމަށްވާތީ ކަމަށް ސްކްރީންޝޮޓްގައި ކްލައިންޓް ބުނެފައިވެއެވެ. ނަމަވެސް ކްލައިންޓްގެ އެދުމާ ޚިލާފަށް މިހޫނާ މިފޮޓޯތައް ބޭނުން ކުރިއެވެ. މިހާހިސާބުން މައްސަލަ ގޯސްވިއެވެ.\nމިހޫނާ އާއި އޭނާގެ ކްލައިންޓްކާ ދެމެދު ދެކެވުނު ވާހަކަތައް ރާއްޖޭގެ ވައިރަލް ޕޭޖްތަކަށް އަރައިގެން ދިއުމާއެކު، ގިނަ ބައެއްގެ ފާޑު ކިޔުން މިހޫނާއަށް އަމާޒުވެގެން ދިޔައެވެ. މިއާއެކު މިހޫނާ "ލާފިން އޮބްޖެކްޓަކަށް" މުޅި މީސްމީޑިޔާގައި ވެގެންދިޔައެވެ. އަދި މީގެ ކުރިން މިގޮތަށް "ރޫޑް" ކޮށް މިހޫނާ ކަންތައްކޮށްފައިވާ ކްލައިޓުންގެ "އަނގަ ފަޅާ" އެވާޙަކަތައް ގިނަ ބަޔަކާ އެމީހުންވެސް ވައިރަލް ޕޭޖްތައް މެދުވެރިކޮށް ޙިއްސާ ކުރިއެވެ.\nމިގޮތަށް މިހޫނާ ކަންތައް ކުރުމުން ގިނަ ބަޔަކު މިހޫނާއަށް ނަފުރަތު ވިއެވެ. އަދި އޭނާގެ އެންމެ ބޮޑު ފޭން ބޭސް އޮންނަ އިންސްޓަގްރާމްއިން މިހޫނާ އަންފޮލޯ ކުރަން މީހުން ފެށިއެވެ. އެއާއެކު މިހޫނާވަނީ އިންސްޓަގްރާމް ޑީއެކްޓިވޭޓްކޮށްފައެވެ. ގިނަ ބަޔަކު ބުނަމުންދަނީ މިހޫނާ މިގޮތަށް ކަންތައްކޮށްފައިވަނީ އިންސްޓަގްރާމްއިން ގިނަ ބަޔަކު އޭނާ އަންފޮލޯ ކުރަމުންދާތީ އެކަން ހުއްޓުވުމަށެވެ. އަދި މައްސަލަ ފިނި ވުމުން މިހޫނާ އަނބުރާ އަންނާނެ ކަމަށް އޭރުވެސް ގިނަ ބަޔަކު ބުނަމުން ދިޔައެވެ.\nކިތައް މީހުން މިހާތަނަށް އަންފޮލޯކޮށްފި؟\nމިހޫނާ އިންސްޓަގްރާމުން ގެއްލުމާއިއެކު ގިނަ ބަޔަކު ބަލަބަލާ ތިބީ މިހޫނާ އެނބުރު އަންނަ ދުވަހެއްގެ އިންތިޒާރުގައެވެ. މިހޫނާ އަންފޮލޯ ކުރުމަށެވެ. މިހޫނާ އިއްޔެ އެނބުރި އިންސްޓަގްރާމްއަށް އައިއިރު، އޭނާ ފޮލޯ ކުރާ 29،300 މީހުން ތިއްބެވެ. މިއަދު މިހޫނާގެ ފޮލޯވަރުންގެ އަދަދުވަނީ 29،000 އަށް ދަށްވެފައެވެ. މިމައްސަަލެ ފެށުނު ފަހުން މިހޫނާގެ 900 އެއްހާ ފޮލޯވަރުން ގެއްލިފައިވާ ކަމަށް ފެޝަންގެ ދާއިރާގައި ހަރަކާތްެތެރިވަ މީހަކު މަޢުލޫމާތު ދިނެވެ.\nމިހޫނާގެ އިންސްޓަގްރާމްގައި މިހާރު ތިބި ފޮލާވަރުން\nމިހޫނާއަށް ވެގެން މިދިޔަ ކަންތަކުން ގިނަ ޢިބުރަތްތަކެއް މިފަދަ މަސައްކަތް ކުރާ ފަރާތްތަކުން ޙާސިލް ކުރަން ޖެހެއެވެ. ފުރަތަމަ ކަމަކަށް ކްލައިންޓުންގެ ޝަރުތުތަކަށް އިޙްތިރާމް ކުރުމެވެ. އެގޮތަށް އެކަން ނުކުރެވޭނަމަ މަސައްކަތަށް އެއްބަސް ނުވެވިދާނެއެވެ. މީގެ އިތުރުން ކްލައިންޓުންނާ ވާހަކަ ދައްކާއިރު، މަނޑުމައިތިރިކޮށް ވާހަކަ ދައްކަން ޖެހޭކަންވެސް ހަނދާން ކުރަންވާނެވެ. ތިމާގެ ކައިރިން ޚިދުމަތެއް ލިބިގަންނަ މީހާއަށް އިޙްތިރާމްކޮށް މަޑު މައިތިރި ކަމާއެކު ކަންތައް ނިންމަންވާނެއެވެ.\nމިހޫނާގެ މައްސަލައިގައި މިހޫނާގެ ކެރިއަރއަށް މިވަނީ ބޮޑެތި ދަތިތަކަކާ ކުރިމަތި ވެފައެވެ. ކުރަމުން ދިޔަ މަސައްކަތް އަލުން ފެށުމަކީ އުނދަގޫ ކަމަށް މިވަނީ ވެފައެވެ. މިހާހިސާބުން އެންމެ ރަނގަޅު ގޮތަކީ ވެދިޔަ ކަންތައް ހަނދާނުން ފޮހެލާ، މިހޫނާއަށް އިތުރު ފުރުސަތެއް ދިނުން ނޫންތޯއެވެ.\nފެބުރުއަރީ 12, 2019 11:19\nމިފަދަ މީހަކައް އިތުރު ފުރުސަތެއް ދޭކައް މަށަކައް ނުފެނޭ މީމަގޭހިޔާލު ވިސްނަންޖެހޭ މިހާރު އަނެއްކާ އެނބުރިއައީ ކިންފަދަ ބަދަލެއްހިފަން ބާއޭ މުސްކުޅިން ބުނެ އުޅެނީ އެއްފުޅައްމަތިން ފުމްމާލި ބަކަރި އަނެއް ފުޅައްމަތިންވެސް ފުމްމާލާނެކަމައް މީއިބުރަތުން ފުރިގެންވާބަހެއް\nފެބުރުއަރީ 12, 2019 12:15\nތެދު ވާވަކަ އެއް. ލޮލް\nފެބުރުއަރީ 12, 2019 13:41\nމަންޖޭ! މިހޫނާ އެކަންޏެއްނޫން ކަމުނުދާނީއެއް! ދެން އަރަން އޮތް ހޫނު އަދި މާ ވަރުގަދަ! އިސްލާޙްވޭ! މިހޫނާއެކު މޭކަޕްކުރިޔަސް ދެން އޮތް ހޫނަކަށް ކެތެއްނުވާނެ!\nފުރުސަތު ދިނަސް އޭނަގެ ހިތް އެެއަށްވުރެ މަތި ވާނީ. ޢަދިވެސް އޭނަ ގަބޫލެއް ނުކުރޭ ކަމެއް ގޯސް ކޮށް ކުރެވުނު ކަމެއް.\nފެބުރުއަރީ 12, 2019 14:33\nމިހޫނާ ފިނި ދިވެހިންނަކަށް ކަމަކުނުދެޔޯ،..\nފެބުރުއަރީ 12, 2019 15:08\n*ހިޓްސް ދަ އަންފޮލޯ ބަޓަން*\nފެބުރުއަރީ 12, 2019 15:24\nރުޑް ނޫން އަންހެނެއް ވަރަށް މަދުވާނެ!\nފެބުރުއަރީ 12, 2019 20:42\nމިހޫނާ ޔޭ ؟؟؟ އަހަރެން އަދި ހީކުރީ މެންދުރުގަޑި އެންމެ އަވިބާރު އިރު ކޮންމެވެސް ތާކައްދާ ވާހަކަ ކަމާ ތިދައްކަނީ... ޕިސްޕިސްޕިސް މިހާރުގެ ކުދީންނަށް މިކަޔާ ނަންނަން ދޯ ؟؟\nފެބުރުއަރީ 17, 2019 17:35\nފެބުރުއަރީ 23, 2019 11:49\nޢޭނާއަށް ކުރެވުނީ ކުށެއް. ޢެކަމު އެކަހަލަ ހީވާގި އުފެއްދުންތެރި ދިވެހިދަރިއަކައް މާފުދީ އޭނާއަށް އިތުރުފުރުސަތެއްދިނުން މުހިއްމު. ގައުމުގެ ބޮޑަތިހިޔާނާތް ތެރިންނައްވެސް މިގަެުމު ދެވަނަފުރުސަތް ކީއްތޯ އެތައްފުރުސަތެއް ދީފައިވޭ.\nފެބުރުއަރީ 23, 2019 19:25\nއޭނަ ކުއްގަބޫލު ކޮއްގެންތާ ދެވަނަ ފުރުސަތަކާ ދޭތެރޭ ވިސްނާނީ ވެސް. އަދި އައިސްސަވެސް ތުއި ދައްކަން އަދި ފޮޓޯ ލާނަމޭ ކިޔާފަ ނު ފުއްޕާނެ. އޭނަ މީހުން ހައްދަވާފަ ހުރިގޮތަށް މަލާމާތް ކޮއްފަ އަދިވެސް މާފަކަށްނޭދޭ.\nފެބުރުއަރީ 25, 2019 07:31\nޏުޖެހޭ އެދޭކަށްވެސް. މީހަކާ ބެހޭވެސް ކަމެއްނޫން މިހުނާ ކޮންމެ ކަމެއް ކުރިޔަސް


BPL: Salah 50 Goal Hamakoffi, Liverpool 1 Vanaigai Hama Jehigen - Vaguthu\nސަލާހް 50 ގޯލް ހަމަކޮށްފި، ލިވަޕޫލް އެއްވަނައިގައި ހަމަޖެހިގެން\nއިނގިރޭސި ޕްރިިމިއާ ލީގުގައި މިރޭ ލިވަޕޫލުން ކުޅުނު މެޗުގައި ކްރިސްޓަލް ޕެލެސްގެ މައްޗަށް ކުރި ހޯދައިފިއެވެ.\nއަމިއްލަ ދަނޑުގައި މިރޭ ކުޅުނު ފޯރިގަދަ މެޗު ލިވަޕޫލުން ކާމިޔާބުކުރީ 4-3ގެ ނަތީޖާއަކުންނެވެ. މެޗުގައި ސަލާހްގެ ދެ ގޯލް ފެނިފައިވާ އިރު، މިރޭގެ ގޯލްތަކާއެކު ޕްރިމިއާ ލީގުގައި ސަލާހް ޖެހި ގޯލްގެ އަދަދު ވަނީ 50 އަށް އަރާފައެވެ. ލިވަޕޫލް ޖާޒީގައި އޭނާ 48 ގޯލް ޖެހި އިރު، ޗެލްސީއަށް ދެ ގޯލް ޖަހައިދީފައިވެއެވެ.\nމެޗުގެ ފުރަތަމަ ހާފް ޑޮމިނޭޓް ކޮށް، ކުޅުނީ ލިވަޕޫލުންނެވެ. އެހެން ނަމަވެސް، މެޗުގެ ލީޑު ނެގީ ކްރިސްޓަލް ޕެލެސްއިންނެވެ. ވިލްފްރެޑް ޒަހާގެ ހުރަސް، ގޯލް ކައިރީގައި ހުރެ އެންދްރޭ ޓައުންސޭންޑް ފޮނުވާލި އިރު، ލިވަޕޫލްގެ ގޯލްކީޕަރު އެލިސަން ބެކާއަށް ކުރެވުނު މާބޮޑު ކަމެއް ނެތެވެ.\nފުރަތަމަ ހާފްގައި ވަރުގައަށް ކުޅެ، ފަހަތުގައި އޮވެ ނިންމާލަން ޖެހުނު ލިވަޕޫލުން ދެވަނަ ހާފަށް ނުކުތީ ރަނގަޅު ފޯމެއްގައެވެ. ދެވަނަ ހާފަށް ނުކުމެ ލިވަޕޫލަށް އެއްވަރު ކުރަން ނެގީ އެންމެ މިނެޓެކެވެ. ސަލާހްގެ ގޯލާއެކު އެޓީމަށް ނަތީޖާ ހަމަހަމަ ކޮށްދިން އިރު، އޭގެ އިރުކޮޅެއްފަހުން ފިރްމީނޯގެ ގޯލާއެކު ލިވަޕޫލުން ލީޑުވެސް ނެގިއެވެ.\nލިވަޕޫލުން ފަހަތުން އަރާ ލީޑު ނެގި ނަމަވެސް، ޕެލެސްއިން އުންމީދު ގެއްލުވާ ނުލައެވެ. 65 ވަނަ މިނެޓުގައި ލިބުނު ކޯނަރުން ޓޮމްކިންސް އެޓީމަށް ނަތީޖާ ހަމަހަމަކޮށްދިނެވެ. ނަތީޖާ ހަމަހަމަކޮށް އުންމީދާއެކު ކުޅެމުންދިޔަ ޕެލެސް މާޔޫސް ކޮށްލީ މެޗުގެ 75 ވަނަ މިނެޓުގައި އެޓީމުގެ ގޯލްކީޕަރެވެ.\nފިރްމީނޯގެ ހުރަހެއް ޕަންޗު ކޮށްލަން އުޅެނިކޮށް، އަތުގައި ޖެހި ވެއްޓުނު ބޯޅަ ގޯލަށް ވައްދާލީ ސަލާހެވެ. މެޗުގެ 89 ވަނަ މިނެޓުގައި ލިވަޕޫލްގެ މިލްނާއަށް ރަތް ކާޑުވެސް ދައްކާފައިވާ އިރު، އެޓީމަ ނަތީޖާ ޔަގީންކޮށްދިނީ ނިމެން ދަނިކޮށް ސަޑިއޯ މާނޭއެވެ.\nމެޗު ނިމެން ދަނިކޮށް ޕެލެސްގެ މެޔާ ގޯލެއް ޖެހި ނަމަވެސް، ނަތީޖާ އަނބުރާ ލެވިފައެއް ނުވެއެވެ.\nމިރޭގެ މެޗުން މޮޅުވެ، 23 މެޗުން 60 ޕޮއިންޓާއެކު ލިވަޕޫލުން އޮތީ ތާވަލުގެ އެއްވަނައިގައެވެ. ދެވަނައިގައި ސިޓީ އޮތީ 22 މެޗުން 53 ޕޮއިންޓާއެކުގައެވެ. މިރޭގެ މެޗުން ބަލިވެ ޕެލެސް އޮތީ ލީގު ތާވަލުގެ 14 ވަނައިގައެވެ. 23 މެޗުން އެޓީމަށް ލިބެނީ 22 ޕޮއިންޓެވެ.


ޕަބްލިޝްކުރި ގަޑި: 2343\nސުންގަޑި: 11 ޑިސެންބަރު 2019 1300\nއދ.ދިގުރަށު ސްކޫލް، އދ.ދިގުރަށް\n1- ގައުމީ މަންހަޖުގައި ކަނޑައަޅާފައިވާ ލަނޑުދަނޑިތައް ޙާސިލްވާގޮތަށް ކުލާހުގަޔާއި ކުލާހުން ބޭރުގައި ކިޔަވައިދިނުމާއި ކިޔަވައިދިނުމަށް ކުރަންޖެހޭ އެންމެހައި މަސައްކަތް ކުރުން. ގައުމީ މަންހަޖުގައި ކަނޑައަޅާފައިވާ ލަނޑުދަނޑިތައް ޙާސިލްވާގޮތަށް ލެސަންޕްލޭން ތައްޔާރުކުރުން.\n1- ފުރިހަމަކުރައްވާފައިވާ ސިވިލް ސަރވިސްގެ ވަޒީފާއަށްއެދޭ ފޯމު (އެޕްލިކޭޝަން ފޯމު މިސްކޫލުގެ އިދާރާއިން ލިބެން ހުންނާނެއެވެ. އަދި ކޮމިޝަނުގެ ވެބްސައިޓުން www.csc.gov.mv ޑައުންލޯޑް ކުރެވޭނެއެވެ.)\n3- ވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ، މުއްދަތު ހަމަނުވާ، ކާޑުގެ ދެފުށުގެ ލިޔުންތައް ފެންނަ، އަދި ލިޔެފައިވާ ލިޔުންތައް ކިޔަން އެނގޭ ފަދަ ކޮޕީ.\n4- ސިވިލް ސަރވިސްއަށް/ ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފުން ކުރިމަތިލާ މަގާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިއުތިރާޒެއް ނެތްކަމަށް، ވަޒީފާ އަދާކުރާ އޮފީހުން ދޫކޮށްފައިވާ ލިޔުން.\n5- ލިބިފައިވާ ތަޢުލީމީ ސެޓިފިކެޓް ތަކުގެ ކޮޕީ؛\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޑިސެންބަރ 11 ވާ ބުދަ ދުވަހުގެ ގެ 13:00 ގެ ކުރިން، އދ.ދިގުރަށު ސްކޫލުގެ އިދާރާއަށެވެ. އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] އަދި ފެކްސް 6680841 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2019 ޑިސެންބަރ 12 އާއި 15 އާ ދެމެދު، ދިގުރަށު ސްކޫލުގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6680841 އަށެވެ. ފެކްސް ކުރާނެ ނަންބަރަކީ، 6680841އެވެ. އީ-މެއިލް ކުރާނީ [email protected] އަށެވެ.


ބިދޭސީންގެ ޢަމަލުތަކާއިމެދު ވިސްނަންޖެހިފައި | Landhooinfo\nބިދޭސީންގެ ޢަމަލުތަކާއިމެދު ވިސްނަންޖެހިފައި\n87 ބިދޭސީއަކު އިމިގްރޭޝަންގެ ބެލުމުގެ ދަށަށް ގެނެސްފި\nއަޅުގަނޑުމެން ދިވެހިންނަކީ އަމިއްލަ ޘަޤާފަތަކާއި ރިވެތި އާދަކާދައެއްގެ ވެރި ބައެކެވެ. މިކަން ދެމެހެއްޓުމަށްޓަކައި އަޅުގަނޑުމެން މަސައްކަތްކުރުމަކީ ކޮންމެހެން ބޭނުންތެރިކަމެކެވެ. ބަވަނަ ކުރެވިފައިވާ މިރާއްޖޭގައި ތަފާތުޤައުމުތަކުގެ މީހުން ދިރިއުޅެއެވެ. އަވައްޓެރި ޤައުމުތަކާއި ދުރުޤައުމުތަކުގެ މީހުންނެވެ. އެމީހުންގެ އާޖުފާޖު ވަރަށް ރަނގަޅަށް ދެނެ އެމީހުންގެ ޢަމަލުތަކަށް އަޅުގަނޑުމެން ފާރަލާންޖެހޭނެއެވެ.\nރާއްޖޭގައި ބިދޭސީން އުޅެންޖެހެއެވެ. ފަސޭހަކަމާއެކު މަސައްކަތްތައް ހެޔޮއަގުގައި ކޮށްލުމަށްޓަކައެވެ. މިފަސޭހަތައް ލިބެމުންދާއިރު އަޅުގަނޑުމެން ވިސްނާލަންޖެހޭ ކަމަކީ އަޅުގަނޑުމެންނަކީ މުސްލިމުން ކަމެވެ. އަޅުގަނޑުމެންނަށް ފަރުޅުކުރައްވާފައިވާ ނަމާދު ކުރުމަށްޓަކައި މިސްކިތްތަކަށް އަރާއިރު ބަނގުލަދޭޝްމީހުން ވަރަށްގިނައިން މަސައްކަތުގައި އުޅެ ތާހިރުނުވެ މިސްކިތައް އަރައެވެ. ނަމަވެސް ވިސްނާލަންޖެހޭކަމަކީ ހަށިގަނޑާއި ފޭރާމާއި ނަމާދުކުރާތަން ނަޖިހުންޠާހިރުނުވާނަމަ، ނަމާދު ޞައްޙަނުވާނެކަމެވެ. މިކަމާމެދު އަޅާލާ މިކަން އިސްލާޙުކުރަން އުޅެނީ އަޅުގަނޑުމެންގެތެރެއިން ކިތައްމީހުން ބާވައޭ އަޅުގަނޑުގެ ހިތައްއަރައެވެ.\nބައެއްބިދޭސީން ދިރިއުޅޭތަންތަނަކީ ވަރަށް މުޑުދާރުތަންތަންކަން މިއީ އެންމެންވެސް ދަންނަކަމެކެވެ. ތަފާތުބަލިތައް ޖެހުމުގެ އިތުރުން މުޖުތަމަޢުގެ އިޖުތިމާޢީ ދުޅަހެޔޮކަން ގެއްލިދާފަދަކަމަކަށް މިކަންވެދެއެވެ. އަނެއްކަމަކީ ބިދޭސީން މާރުކޭޓް ގޮޅިތަކުގައާއި ކުދި ފިހާރަތަކުގައި ބައިތިއްބާފައި ތިބެނީވެސް ވަރަށްގިނަ ފައިދާތަކެއް ލިބޭތީކަމަށް ގޮޅިތައްހިންގާ މީހުން ބުނަމުންދާއިރު އެމީހުން އުޅޭނޫޅޭގޮތް ބަލައިނުލެވޭކަމެވެ.\nމޮބައިލްފޯނުތަކަށް ރިލޯޑުކުރުމަށް އަންނަމީހުންގެ ނަމްބަރު ހޯދައިގެން މީހުންގެ އަނބިންނަށް ގުޅާ އުނދަގޫކުރާ ބަންގާޅުމީހުންވެސް ވަކި މިރާއްޖޭގައި މަދެކޭ ނުދެންނެވޭނެއެވެ. އެކަމަކު އެފަދަ ފިރިންވެސް މިއީ ބޮޑުކަމަކަށް ހަދައިގެން އުޅޭހެނެއް ހިޔެއްނުވެއެވެ. އެމީހުން ޗުއްޓީތަކުގައި ރަށަށްގޮސް އެނބުރި އަންނައިރު އެތައްބައިވަރު ބުލެޓް ދިރުވާލައިގެން އަންނަވާހަކައާއި، މަސާޖުޕާލާތަކުގެ ފަޅުވެރިންގެ ގޮތުގައި އުޅޭ ވާހަކައަކީވެސް އާވާހަކަތަކެއްނޫނެވެ. ނަމަވެސް މިކަން ހުއްޓޭގޮތެއްވެސް ނުވެއެވެ.\nކުރިއަށް މިއޮތީ ބަރަކާތްތެރި ރަމަޟާންމަހެވެ. މިއީ އެމީހުންގެ ޢަމަލުތަކާމެދު ވަކިން ބޮޑަށް ފާރަލާންޖެހޭ މަކެކެވެ. ބައިސްކަލުގައި ކުނިއުކުމަށް އެމީހުން ކިތަންމެ މޮޅަސް އެއަށް ނުކަތާވަރަށް ސާމާނުއަޅައިގެން ވަންވޭއިން ހަމަދިމާ އިދިކޮޅަށްހުރެ ދުއްވާ މީހުން މަދެއްނުވާނެއެވެ. މިދަންނަވަނީ ދިވެހިންވެސް މިބާވަތުގެ ޢަމަލުތައް މުޅިން ނުކުރާވާހަކައެއްނޫނެވެ. ނަމަވެސް އެއިން ޤައުމަކަށްގޮސް ދިވެއްސަކު އެވައްތަރަށް އުޅެފިނަމަ، އަޅުގަނޑުމެން މިބުނާހެން އަޅައިނުލާށޭ ބުނެ އެމީހުން ތިބެދާނެބާއެވެ؟\nއަޅުގަނޑުވެސް އެއްބަސްވަމެވެ. މިހާރުދެން ދިވެހިންގެ ބަސްމޮށުންތެރިކަން ބިދޭސީން އެދޭގޮތަށް ބަދަލުވެއްޖެއެވެ. ވާހަކަދެއްކެނީ އެމީހުންވެސް ދިވެހިން ވާހަކަދައްކާ ގޮތަށް “ހަލާކުރި ދިވެހިބަހުން” ނެވެ. މިކަންމިހެންވަނީވެސް ބައެއް ދިވެހިންނަކީ ކޮންމެގޮތެއް ވަރިހަމަ ބައެއްކަމަށްވާތީ ކަމުގައި ވަރަށްގިނަބަޔަކު ބުނެއެވެ.\nކުރާނެކަމެއްނެތެވެ. އަބަދުވެސް އެންމެގުދުބޮޑުމީހާއާއި ދިމާއަށް ގުދޯގޮވުމަކީ އަޅުގަނޑުމެންގެ އާދައެވެ. މިވާހަކަދައްކާއިރު އަޅުގަނޑުމެންގެ ޢަމަލުތައްހުރީ އަދި މިއަށްވުރެ ގޯސްކޮށްކަމުގައިވާނަމަ މިއީ ނުދައްކާ ވާހަކައެކެވެ.\nއޮކްޓޫބަރު މަހުން ފެށިގެން ބިދޭސީސްއަތުން ޓެކްސް ނަގަން ފަށަނީ\nއަންނަ އޮކްޓޫބަރު މަހުން ފެށިގެން ބިދޭސީ މުވައްޒަފުން މުސާރައިގެ ގޮތުގައި ދިވެހިރާއްޖެއިން ބޭރަށް ފޮނުވާ ފައިސާއިން %3 ރެމިޓެންސް ޓެކްސްގެ …\nތެދުފުޅެއް…. މިކަމަކީ އަހަރެމެން ވަރަށްބޮޑަށް ވިސްނާ އެކަމާއިމެދު ވަކިގޮތަކަށް އަމަލުކުރުން މުހިއްމު މައްސަލައެއް.\nނަމަވެސް ކޮންމެ މައްސަލައަކީ ވަކި މީހަކު ކުރިކަމެކޭ ކިޔައި އެކަމުގައި ވަކިކުލައެއް ޖައްސައި، އަޅާނުލައި ހަނުތިބުމީ އަޅުގަނޑުމެންގެ މިއަދުގެ ހާލަތު…………… މިކަމުން ދަދިކަން ފޯރަނީ ވަކި ކުލައެއްގެ ބަޔަކަށްނޫން… ވުމާއިއެކު، މިކަން ހައްލުކުރުމީ އެންމެންގެ ވާޖިބެއްނޫންތޯ..! މުޒާހަރާކުރަންފެނޭ..


އުރީދޫ އީދު ޝޯ މި އަހަރު ވެސް ޑިޖިޓަލްކޮށް!\nއުރީދޫ އީދު ޝޯ 2021\nއުރީދޫ މޯލްޑިވްސްގެ ސޯޝަލް މީޑިއާ މެދުވެރިކޮށް ވެސް ޝޯ ބަލާލެވޭނެ\nޝޯ ބޭއްވުމަށް ހަމަ ޖެހިފައިވަނީ 24 މެއި ވާ ހޯމަ ދުވަހުގެ ރޭ 9:00 ގައި އުރީދޫ މޯލްޑިވްސްގެ ޔޫޓިއުބް ޗެނަލްގައި\n13 މެއި 2021 | ބުރާސްފަތި 13:29\nޝޯ ގައި ރާއްޖޭގެ މަޝްހޫރު އަދި ކުޅަދާނަ ފަންނުވެރިންތަކެއް ފެނިގެންދާނެ\n'އުރީދޫ އީދު ޝޯ' މި އަހަރު ވެސް ޑިޖިޓަލްކޮށް ބޭއްވުމަށް ނިންމާފައިވާ ކަމަށް އުރީދޫ މޯލްޑިވްސްއިން ބުނެފިއެވެ.\nއުރީދޫއިން ބުނީ ކޮވިޑް-19ން ރައްކާވެތިބުމަށާއި ބަލި ފެތުރުން ހުއްޓުވުމަށް ކުރެވެމުންދާ މަސައްކަތްކަތާއެކު އީދު ފަދަ ޚާއްސަ ދުވަސް ތަކުގައި ޒާމާންވީ އާދަކާދަތަކަށް ވެސް ބަދަލުތަކެއް އައިސްފައިވާ ކަމަށެވެ.\nއަދި މިހާލަތުގައި އާއިލާ އާއި ރަށްޓެހިން އަދި އަވައްޓެރިންނަށް ޒިޔާރަތްކޮށް ހެދުމަށް އުޒުރުވެރިވެ، ގޭގައި މަޑުކުރަންޖެހިފައިވާ ކަން އުރީދޫއިން ފާހަގަކުރެއެވެ. އެގޮތުން މި ދަނޑިވަޅުގައި ދިމާވެފައިވާ ގޮންޖެހުންތަކާއެކު ވެސް ގޭގައި ތިބެގެން އުފާވެރި، ކުލަގަދަ އީދެއް ފާހަގަކުރުމުގެ ފުރުސަތު ފަހި ކޮށްދިނުމުގެ ގޮތުން އުރީދޫއިން މި އަހަރު ވެސް ޑިޖިޓަލްކޮށް 'އުރީދޫ އީދު ޝޯ 2021' ބާއްވަން ހަމަޖެހިފައިވާ ކަމަށް އުރީދޫއިން ބުނެއެވެ.\nމި ޝޯ ގައި ރާއްޖޭގެ މަޝްހޫރު އަދި ކުޅަދާނަ ފަންނުވެރިންތަކެއް ފެނިގެންދާނެ ކަމަށާއި އޭގެ ތެރޭގައި ޒަކިއްޓެ، ޝައްމޫނު، ހަބޭސް ފިއުޝަން އަދި ޑަންޑޫރަ ހިމެނޭ ކަމަށް އުރީދޫއިން ބުނެއެވެ. ޝޯ ބޭއްވުމަށް ހަމަ ޖެހިފައިވަނީ 24 މެއި ވާ ހޯމަ ދުވަހުގެ ރޭ 9:00ގައި އުރީދޫ މޯލްޑިވްސްގެ ޔޫޓިއުބް ޗެނަލްގައެވެ.\nޝޯ ބާއްވަން ހަމަޖެހިފަވާ ގަޑީގައި އުރީދޫ މޯލްޑިވްސް ގެ ސޯޝަލް މީޑިއާ މެދުވެރިކޮށް ނުވަތަ ore.do/eidshow ލިންކް މެދުވެރިކޮށް ވެސް ބަލާލެވޭނެ ކަމަށް އުރީދޫއިން ބުނެއެވެ.\nގޭގައި ތިއްބަވާ! އުރީދޫން ޑަބަލް ޑޭޓާއާ އެކު ހާއްސަ އޮފަރ ތަކެއް\nކިޔަވާ ދަރިވަރުންނަށް ޚާއްސަ ޕެކޭޖެއް އުރީދޫއިން ތައާރަފްކޮށްފި


Maseeh ge mahsalaigai soi kohgen gondi nugehleyne: Hukum\nގޮނޑި ނުގެއްލޭ ކަމަށް ސުޕްރީމް ކޯޓުން ކަނޑައެޅި ހަތަރު މެންބަރުން. -- އަވަސް ފޮޓޯ | މުހައްމަދު އަފްރާހު\nރައްޔިތުންގެ މަޖިލީހުގެ ރައީސް އަބްދުﷲ މަސީހުގެ އިތުބާރު ނެތް ކަމުގެ ގަރާރުގައި ސޮއިކޮށްފައިވަނީ ފްލޯ ކްރޮސިންއާ ގުޅޭ ގޮތުން ނެރުނު ހުކުމްގެ ކުރިން ކަމަށްވާތީ އެ ހުކުމް އެ ހާލަތުގައި ނުހިނގާނެ ކަމަށް މިއަދު ސުޕްރީމް ކޯޓުން\nސުޕްރީމް ކޯޓުން މިހެން ބުނީ، މަޑުއްވަރީ ދާއިރާގެ މެންބަރު މުހައްމަދު އަމީތާއި ވިލިނގިލީ ދާއިރާގެ މެންބަރު ސައުދު ހުސެއިނާއި ދިއްދޫ ދާއިރާގެ މެންބަރު އަބްދުލް ލަތީފް މުހައްމަދާއި ތުލުސްދޫ ދާއިރާގެ މެންބަރު މުހައްމަދު ވަހީދުގެ ގޮނޑީގެ މައްސަލާގައި އިއްވި ހުކުމްގަ އެވެ.\nއެ ހަތަރު މެންބަރުންގެ ގޮނޑި ގެއްލިއްޖެ ކަމަށް އިލެކްޝަން ކޮމިޝަނުން ކަނޑައެޅީ އިންތިހާބުވާ ޕާޓީއިން ވަކިވެއްޖެނަމަ ނޫނީ ޕާޓީ ބަދަލުވެއްޖެނަމަ މެންބަރުކަން ގެއްލޭނެ ކަމަށް ބުނެ ސުޕްރީމް ކޯޓުން ނެރުނު ފްލޯ ކްރޮސިން ގާނޫނަށް ރިޔާއަތްކޮށެވެ. އެ ހުކުމް އިއްވީ މިދިޔަ އަހަރުގެ ޖުލައި މަހުގެ 13 ވަނަ ދުވަހު އެވެ.\nރައްޔިތުންގެ މަޖިލީހުގެ ރައީސްގެ އިތުބާރު ނެތް ކަމުގެ ގަރާރުގައި މެންބަރުން ސޮއި ކުރެއްވީ ޖުލައި މަހުގެ ތިންވަނަ ދުވަހު އެވެ. އެ ސޮއި އަނބުރާ ނެގުމަށް ޕީޕީއެމްއިން މެންބަރުންނަށް އެންގީ ޖުލައި މަހުގެ 17 ވަނަ ދުވަހު އެވެ. ސޮއި އަނބުރާ ނުނެގުމުން މެންބަރުންނާމެދު ސުލޫކީ ފިޔަވަޅު އަޅައި ޕާޓީއިން ވަކިކޮށްފައިވާކަން އިލެކްޝަން ކޮމިޝަނަށް އެންގީ ޖުލައި މަހުގެ 18 ވަނަ ދުވަހު އެވެ.\nމިއަދު އިއްވި ހުކުމްގައި ބުނީ، ފްލޯ ކްރޮސިންއާ ގުޅޭ ގޮތުން ނެރެފައިވާ އެއްވެސް އުސޫލެއް އެ ހުކުމް ނެރުމުގެ ކުރިން ހިނގާފައިވާ ކަމަކާ ގުޅިގެން ތަތުބީރު ނުވާނެ ކަމަށެވެ. އެހެންވެ، އަމީތާއި ސައުދާއި ލަތީފް އަދި ވައްޑެއަށް އެޅި ސުލޫކީ ފިޔަވަޅަކީ ސައްހަ ސުލޫކީ ފިޔަވަޅެއް ކަމަށް ބެލި ނަމަވެސް، އެ ހުކުމަށް ރިޔާއަތްކޮށް މެންބަރުންގެ ގޮނޑި ނުގެއްލޭނެ ކަމަށެވެ.\nސަބަބެއް ކަމަށް ހުކުމްގައި ބުނެފައި އޮތީ، ސުލޫކީ ފިޔަވަޅު އެޅި އަމަލު ކަމަށްވާ މަސީހުގެ އިތުބާރު ނެތް ކަމުގެ މައްސަލާގައި ސޮއި ކުރުމަކީ ހުކުމްގެ ކުރިން ހިނގާފައިވާ އަމަލެއް ކަމަށްވާތީ ކަމަށެވެ. އެ މެންބަރުންނާމެދު އެޅި ފިޔަވަޅުގެ އިޖުރާއަތްތައް ފެށިފައިވަނީ ހުކުމްގެ ކުރިން ކަމަށްވާތީ އެ ހުކުމަށް ރިޔާއަތްކޮށް މެންބަރުންގެ ގޮނޑި ގެއްލޭނެ ހަމައެއް ނެތް ކަމަށް ބުނެފައިވެ އެވެ.\nމަސީހުގެ އިތުބާރު ނެތް ކަމުގެ މައްސަލާގައި ސޮއި ކުރެއްވި އިތުރު އަށް މެންބަރެއްގެ ގޮނޑި ވެސް އިލެކްޝަން ކޮމިޝަނުން ވަނީ ގެއްލުވާލާފަ އެވެ. އެ މެންބަރުން ވެސް ސުޕްރީމް ކޯޓަށް މައްސަލަ ވަނީ ހުށަހަޅުއްވާފަ އެވެ.\nމެންބަރުންގެ ވަކީލްކަން ކުރައްވާ ހިސާން ހުސެއިން މިއަދު ވިދާޅުވީ، މިއަދު އިއްވި ހުކުމްތަކުން އެހެން މެންބަރުންގެ ގޮނޑިތައް ވެސް ސަލާމަތްވާނެކަން އެނގިގެންދާ ކަމަށެވެ. އެއީ މަސީހުގެ އިތުބާރު ނެތް ކަމުގެ ގަރާރުގައި ސޮއި ކުރުމަކީ ހުކުމްގެ ކުރީގެ ކަމަކަށްވާތީ އެކަމަށް ހުކުމް ތަތުބީރު ނުކުރެވޭނެ ކަމަށް ސާފުކޮށް އެނގެން އޮތީމަ ކަމަށެވެ.\nއެ އަށް މެންބަރުން ވެސް ފްލޯ ކްރޮސިންގެ ހުކުމްގެ ކުރިން ޕީޕީއެމްއިން ވަކިވާން ސިޓީ ހުށަހެޅުއްވި އެވެ. މިއަދު މެންބަރު ލަތީފްގެ މައްސަލާގައި އިއްވި ހުކުމްގައި ބުނެފައިވަނީ ޕީޕީއެމްގެ އަސާސީ ގަވައިދުގައިވާ ގޮތުން ޕާޓީއިން ވަކިވާން މެންބަރަކު އެދޭ ހިސާބުން އެ މެންބަރަކު ޕާޓީއިން ވަކިވާނެ ކަމަށެވެ. އެގޮތުގެ މަތިން ލަތީފް ޕާޓީއިން ވަކިވާން ޕީޕީއެމްއަށް ސިޓީ ހުށަހަޅުއްވައި އެ ސިޓީ އިލެކްޝަން ކޮމިޝަނަށް ކޮޕީކޮށްފައިވުމުން ލަތީފް ޕީޕީއެމްއިން ޖޫން މަހުގެ 19 ވަނަ ދުވަހު ވަކިވެފައިވާކަން ޔަގީންވާ ކަމަށް ހުކުމްގައިވެ އެވެ.\nއެހެންވެ، އޭނާ ޕާޓީއިން އަމިއްލައަށް ވަކިވެފައިވަނިކޮށް ޕީޕީއެމްއިން އިސްނަގައިގެން ސުލޫކީ މައްސަލައެއް ބަލައި އޭނާއާމެދު މެންބަރެއްގެ ހައިސިއްޔަތުން ފިޔަވަޅެއް ވެސް އަދި އެއްވެސް އެންގުމެއް ނޭންގޭނެ ކަމަށް ހުކުމްގައިވެ އެވެ. އަދި މެންބަރަކު ވަކިވާން އެދުމުން ވެސް ނަން ދަފްތަރުން އުނިނުކޮށް އޮތުމަކީ އެ މެންބަރެއްގެ ހައްގަށް ގެއްލުން ދެވޭނެ ކަމެއް ނޫން ކަމަށް ވެސް ހުކުމްގައިވެ އެވެ.\nރައްޔިތުންގެ މަޖިލިސް ސުޕްރީމް ކޯޓް އަބްދުﷲ މަސީހު މުހައްމަދު + 12 މެންބަރުންގެ މައްސަލަ


Rahrashah meehun fonuvumugai aa visnumakah\nމީގެކުރިން މާލެއިން ފުރަން ދިޔަ ބަޔަކު: ރަށްރަށަށް މީހުން ފޮނުވުމުގައި އާ ވިސްނުމަކަށް ދިޔުމަށް ވަނީ ނިންމާފަ -- ފޮޓޯ: އަބްދުﷲ ޝަފީއު (އަބޯ) | އަވަސް\nލޮކްޑައުންއާ ގުޅިގެން މާލޭ ސިޓީގައި ތާށިވި މީހުން ރަށްރަށަށް ފޮނުވުމުގެ މަސައްކަތް މިދިޔަ ހަފުތާގެ ތެރޭގައި ފެށި އެވެ. އެގޮތުން ބައެއް ރަށްރަށަށް މީހުން ފޮނުވައި ރަށުގައި ކަރަންޓީނުކުރި އެވެ. އަނެއް ބަޔަކު ކަރަންޓީނު ފެސިލިޓީތަކަށް ގެންދިޔަ އެވެ.\nއޭގެފަހުން ޖެންޑާ މިނިސްޓްރީއިން ވަނީ މާލޭގައި ތިބި މީހުންގެ ތެރެއިން އިސްކަންދޭނެ ތަރުތީބަކާއެކު އުސޫލެއް ނެރެފަ އެވެ. އެ އުސޫލާ އެއްގޮތަށް މީހުން ރަށްރަށަށް ގެންދިޔުމުގެ މަސައްކަތް ދިޔައީ ކުރަމުންނެވެ. ރަށްރަށުގެ ކައުންސިލްތަކުން ދިޔައީ މީހުންގެ މައުލޫމާތުތައް ވެސް އެއްކުރަމުންނެވެ.\nނަމަވެސް އެ މަސައްކަތް މިހާރަށް މެދުކަނޑާލަން ޖެހިފައިވާ ކަމަށް ކައުންސިލްތަކުގެ ބެލެނިވެރި ފަރާތް އެލްޖީއޭގައި ވެސް އިންނަވާ ހޯމް މިނިސްޓަރު އިމްރާން އަބްދުﷲ ރޭ ވަނީ ވިދާޅުވެފަ އެވެ.\nމިނިސްޓަރު އިމްރާން ވިދާޅުވީ ލަފާ ކުރާ ގޮތުގައި ކުރިއަށް އޮތް ދެ ހަފުތާ މާލޭގައި ބަލި ވަރަށް ބޮޑަށް ފެތިގެންދާނެ އެވެ. އެހެންކަމުން މާލެއިން ރަށްރަށަށް މީހުން ފޮނުވުމަކީ އެންމެ ރަނގަޅު ވިސްނުންކަމުގައި ނުވާނެ އެވެ. އެހެންވެ، އާ ވިސްނުމަކަށް މިހާރު ސަރުކާރަށް ދާން ޖެހިފައިވާ ކަމަށް އިމްރާން ވިދާޅުވި އެވެ.\nއިމްރާން ވިދާޅުވީ މާލެއިން މީހުން ރަށްރަށަށް ފޮނުމުން ބަލީގެ އަސަރެއް ނެތް ރަށްރަށަށް ވެސް ބަލި ފެތިގެން ހިނގައިދާނެ ކަމުގެ ބިރުވެރިކަން އެބަ އޮތް ކަމަށެވެ. މިވަގުތު މާލޭގައި ތާށިވެފައި ތިބި މީހުންނަށް ދަތިތަކާ ކުރިމަތިވާނެކަން ވެސް އެނގޭ ކަމަށާއި ނަމަވެސް ރަށްރަށަށް އިތުރު ނިކަމެތިކަމެއް ފޯރާނެ ފަދަ ކަމެއް ސަރުކާރުން ކުރުމަށް ބޭނުން ނުވާ ކަމަށެވެ.\nމާލޭގައި ތިބި މީހުންގެ ތެރެއިން ބޯހިޔާވެހިކަން ގެއްލި، އަދި ކުލި ދެއްކޭނެ ގޮތް ނެތިފައިވާ މީހުންނަށް ޖެންޑާ މިނިސްޓްރީއިން ގެންދަނީ ވަގުތީ ބޯހިޔާވެހިކަން ފޯރުކޮށްދެމުންނެވެ. ކުރިއަށް އޮތް ދުވަސްތަކުގައި އެ އަދަދު އިތުރުވާނެ ކަމަށް ބެލެވެ އެވެ. އެހެންވެ ވަގުތީ ބޯހިޔާވަހިކަން އިތުރު ކުރުމުގެ މަސައްކަތް ވެސް ދަނީ ކުރަމުންނެވެ.\nކައުންސިލްތައް މެދުވެރިކޮށް ރަށްރަށަށް ދިޔުމަށް ހުޅުވާލާފައިވާ ފުރުސަތު މިހާތަނަށް ބަންދުކޮށްފައެއް ނުވެ އެވެ. މިހާރު ވެސް ގިނަ ބަޔަކު ނަން ނޯޓް ކޮށްފައިވެ އެވެ. ސަރުކާރުން އާ ވިސްނުމަކަށް ދިޔުމަށް ނިންމާފައިވާކަން މިނިސްޓަރު ހާމަ ކުރެއްވި ނަމަވެސް ދެން މި ކަމުގައި އަމަލު ކުރައްވާނެ ވަކި ގޮތެއް އަދި ވިދާޅުވެއް ނުވެ އެވެ.\nއިމްރާން އަބްދުﷲ އެޗްޕީއޭ މިނިސްޓްރީ އޮފް ހޯމް އެފެއާޒް + ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު\nޝަހީދުންގެ ދުވަހުގެ ޖަލްސާ ނުބާއްވަން ނިންމައިފި


Shiyam Ge Hiy Rangalhu Kan Kashavaru Kuran Ithuru Test Hadhan Hospital Gai Edhefin: Nasheed - Vaguthu\nރައްޔިތުންގެ މަޖިލީހުގެ ރައީސް ނަޝީދު އާއި ނައިފަރު ދާއިރާގެ މެންބަރު ސިޔާމް:- ވަގުތު އިމޭޖަސް- މުހައްމަދު އަފްޒަލް\nއިދިކޮޅު ޕީޕީއެމްގެ ނައިބު ރައީސް، ރައްޔިތުންގެ މަޖިލީހުގެ ނައިފަރު ދާއިރާގެ މެންބަރު އަހުމަދު ޝިޔާމް ހާލު ދެރަވެ އޭޑީކޭގައި ފަރުވާ ހޯއްދަވަމުންދާއިރު، އޭނާގެ ހިތް ރަނގަޅުކަން ކަށަވަރު ކުރަން އިތުރު ޓެސްޓްތައް ހަދަން އެ ހޮސްޕިޓަލްގައި އެދިވަޑައިގަންނަވާފައިވާ ކަމަށް ރައްޔިތުންގެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nރައީސް ނަޝީދު މި ގޮތަށް ވިދާޅުވީ ޝިޔާމް ހޮސްޕިޓަލަށް ގެންދިޔައީ ސްޓްރޯކެއް ޖެހިގެން ކަމަށް އަޑުފެތުރިފައިވަނިކޮށެވެ. ހާލު ދެރަވުމުގެ ސަބަބުން ސްޓްރޯކްއެއް ޖެހުނީ ކަމުގައި ފުރަތަމަ ބެލުވުނު ނަމަވެސް އެފަދަ ކަމެއް ނުހިނގާ ކަމާއި އޭނާގެ ސިއްހީ ހާލުކޮޅު ރަނގަޅު ކަމަށް ޕީޕީއެމްއާއި ޕީއެންސީގެ ޕާލިމެންޓްރީ ގްރޫޕްއިން މައުލޫމާތު ދެއްވައެވެ.\nރައްޔިތުންގެ މަޖިލީހުގެ މިއަދުގެ ޖަސްލާ މެންދުރުގެ ކެއުމަށް މެދުކަނޑާލުމުގެ ކުރިން ވާހަކަފުޅު ދައްކަވަމުން ރައީސް ނަޝިދު ވިދާޅުވީ މެންބަރު ޝިޔާމްގެ ހާލުކޮޅު ރަނގަޅު ކަމާއި ހިތް ރަނގަޅު ކަން އޭނާ ހެއްދެވި އީސީޖީ ޓެސްޓްއިން ދައްކާފައިވާ ކަމުގެ މައުލޫމާތު ލިބިވަޑައިގެންފައިވާ ކަމަށެވެ. އިތުރު ޓެސްޓް ހައްދަވަން ވެސް އެދިވަޑައިގަންނަވާ ކަމަށެވެ.\n"އަޅުގަނޑު ހޮސްޕިޓަލްގައި އެދިއްޖެއްޔާއިން އަދި އެއް އީސީޖީ ނަންގަވައި ދެއްވުމަށް. ދެ އީސީޖީ ނަންގަވައިގެން ނައިފަރު މެންބަރުގެ ހިތް ރަނގަޅުތޯ މުޅިން ކަށަވަރު ކުރަން ޖެހޭ." ވެރިކަން ކުރާ މައި ޕާޓީ، އެމްޑީޕީގެ ރައީސްގެ މަގާމު ވެސް ފުރުއްވާ ނަޝީދު ވިދާޅުވިއެވެ.\nރައީސް ނަޝީދު ވިދާޅުވީ އެމަނިކުފާނު ބޭނުންފުޅުވަނީ ވާދަވެރި ޕާޓީގެ އެ މެންބަރުގެ ސިއްހީ ހާލުކޮޅު ވީހާވެސް އަވަހަށް ރަނގަޅުވުމަށް ކަމަށެވެ. އަދި އަލުން ރައްޔިތުންގެ މަޖިލީހުގެ މަސައްކަތް ކުރައްވަން ނުކުމެވަޑައިގަތުމަށް ކަމަށެވެ.\nޝިޔާމް މިއަދުގެ ޖަލްސާއަށް ހާޒިރުވެވަޑައިގެންނެވިއެވެ. މަޖިލީހުގައި އިންނަވަނިކޮށް ސިއްހީ ހާލުކޮޅު ވަރަށް ބޮޑަށް ދެރަވެގެން މަޖިލީހުގައި ތިއްބެވި އިދިކޮޅު ކޯލިޝަންގެ ބައެއް މެންބަރުންގެ އެހީގައި އޭނާ ހޮސްޕިޓަލަށް ގެންދިޔައީއެވެ.\nހާލަތު ދެރަވެގެން ތަޅުމުން ދޫކުރައްވަން ޖެހިވަޑައިގަތީ އޭނާ ތަމްސީލް ކުރައްވާ ޕާޓީގެ ފަރާތުން ހުށަހަޅާފައިވާ މުހިއްމު ބިލެއްގެ ބަހުސް ކުރިއަށް ދަނިކޮށެވެ.\nމީގެ ކުރިން، މިދިޔަ ޖޫން މަހުގެ ފުރަތަމަ ދުވަހުގެ ދަންވަރު ބޭއްވި ރައްޔިތުންގެ މަޖިލީހުގެ ޖަލްސާއެއްގައި ހިނގި ހަމަނުޖެހުންތަކެއްގެ ތެރެއިން ވެސް ޝިޔާމްއަށް އަނިޔާވެ އޭޑީކޭއިން ފަރުވާ ހޯއްދެވިއެވެ. އެ ފަހަރު މައިބަދައަށް ލިބުނު އަނިޔާތަކެއްގެ ސަބަބުން މަސް ދުވަހު ހިނގާބިނގާވެ އުޅުއްވުމަށް ވެސް ދަތިފުޅުވި ކަމަށް ޝިޔާމް ވިދާޅުވެފައިވެއެވެ.\nގާސިމް ސައުދު ގާސިއާ ހދ ނޮޅިވަރަންފަރު\n(އީސީޖީ ދައްކާގޮތުން އޭނާގެ ހިތް ވަރަށް ރަނގަޅު ކަމަށާއި)މިއީދޮގެއްސިޔާމްގެހިތްވަނީޔާމީނަށްމިލުކްކޮދީފައި\nފުރަތަމަ ބަލަންވީ ތިޔަ މަޖިލީހުގެ ރައީސް ހުރީ ހިންދު ކޮޅުގަތޯ ދެއްތޯ؟ޑްރަގު އެޖެންސީން ނުވަތަ ޕޮލިސް ޑީ.އީ.ޑީ ލައްވާ މިކަން ކުރަން ފެނޭ.....\nއޮކްޓޯބަރ 27, 2020 13:34\nހިތް ރަނގަޅުނޫންނަމަ މަގާމުން ވަކިކުރޭ. މިބުނީ މަނިކުފާނަށް ހިތް ރަނގަޅުނޫން އެންމެންގެ ވާހަކަ\nއޮކްޓޯބަރ 27, 2020 13:41\nކިތަންނެ ޓެސްޓެއް ހެއްދިޔަސް، އޭނަޔާ ކަލެއާ ދެމެދު އޮތް ހިތެއް ރަގަޅެއް ނުވާނެ ކަން އިނގެނީ.\nއޮކްޓޯބަރ 27, 2020 13:54\nކަލެޔައްތަ ޝިޔާމްގެ ބަލަދުއަރަނީ؟ އަޖައިބެއް! މަށަށް ހީވަނީ ޝިޔާމު ގާއިގައި މަޖިލީހު ތެރޭގައި މީނަ ތަޅަން އަމުރުކުރި ފަދައިން އެތަނު ޑަކްޓަރުން ކައިރީގައިވެސް އެކަހަލަ އެއްޗެއް ބުނެގެން އުޅޭހެން!\nއޮކްޓޯބަރ 27, 2020 14:31\nހިތް ރަގަޅުތޯ ނޫން ބަލަންވީ ސިހުރުގެ ކަމެއް އުޅޭތޯ ބަލަންވީ އ.ޑ.ޕ އިން އިދިކޮޅު މެމްބަރުންނަށް ސިހުރުހަދާކަމުގެ މައުލޫމާތު އެބަ ލިބޭ\nއޮކްޓޯބަރ 27, 2020 14:47\nކތަޅާނެ ކުދިން ކޮޅެއް ހޯދަބަލަ މީނަގެ ހިތް ރަނގަޅުތޯ ؟\nއޮކްޓޯބަރ 27, 2020 15:48\nއޮކްޓޯބަރ 27, 2020 16:49\nސިޔާމުގެ ހިތަށް ގެއްލުމެއް ކުިރިންތަ ؟މަޖިލީހުން ނެރެން ހޫރަމުންދިޔަ އަތުން ސިޔާމުގެ ހިތުގަ ޖެހުނުތަ ؟ ހީ ނުވޭ ހިތުގަ ޖެހުނުހެން . ޖެހިފަ އޮތީ މައިބަދައިގަ ކަމަށް އޭރު ބުނަމުންދިޔަ . މިހާރު ހިތަށް ގެއްލުމެއް ހުރިތޯ ބަލަންތިއުޅެނީ ހިތް ސާފު ކޮށް ނެތްކަން އެގުނީތަ؟\nއޮކްޓޯބަރ 27, 2020 18:18\nތިޔަކިޔާ ހިތްރަނގަޅުތޯ ފުރަތަމަޓެސްޓް ހަދަންޖެހެނީ ތިޔަމީހާ އެކަން ވަރައްސާފް އަބަދުވެސް ބަލަނީ މިގައުމައް ބޭރުބަޔަކު ވަޒަންވެރިކޮއް ގައުމު ބޭރުބަޔަކާ ހަވާލް ކުރަން އުޅޭކަހަލަ ވާހަކަ އަމަލުތައްވެސް ހުރީ އެގޮތައް ގަުމައް އާމްދަނީހޯދުމުގެ ވާހަކަ ދައްކާފައި ރައްޔިތުންނައް އޮޅޭގޮތައް ބަލަ ޓީއެމްއޭ އައް ރަންވޭ އެދިނީ ވަރައް ދައުލަތަށާއި ރައްޔިތުންނައް ފައިދާވާގޮތައްތޯ ވިސްނާލުން މުހިންމް\nއޮކްޓޯބަރ 27, 2020 19:58\nމި ނަޝީދަކީ މި ރާއްޖެއަށް ކުރިމަތިވެފައިވާ ބޮޑު ބަލާވެރި އާފަތެއް. އަބަދުވެސް މާ މޮޅެތި ޢިބާރާތްތައް ބޭނުންކޮށްގެން ހެޑްލައިންއަށް އެރުން. މިވަރުގެ ދެއްކުންތެރިކަން ހުންނަ މީހުންނަށް ޤައުމުގެ ވެރިކަން ކުރެވޭނެތަ؟ ނުބެހޭ ކަމެއް ނޯވޭ. ޑިމޮކްރަސީ އޭ ގޮވަނީ ދިވެހިން ގުބޯ ހައްދަން. އެކަމަކު ޢާއިލީވެރިކަން ކުރަން މިއުޅެނީ ފައިވިއްދާފަ. މީނަ ނުރުހޭ މީހަކަށް ޕާޓީއަކު ނުހުރެވޭ..ކިހާ ރީތި ޑެމޯކްރޭޒީއެއް\nއޮކްޓޯބަރ 27, 2020 21:26\nއީސީޖީ އިޒް ނޮޓް އަ ކޮންކްލޫސިވް ކާޑިއަކް ޓެސްޓް. އަދިވެސް ރޯނުއެދުރު ހެދިގެން އުޅޭ\nއޮކްޓޯބަރ 27, 2020 21:35\nކަލޭ ހާދަ ހެޔޮފުޅޭ. ކަލޭ ނޭދުނުނަމަ ޝިޔާމު ނުވެސް ވެއްދީސް އެތަނަކަށް. ކެކެކެކެ ކިހާ ބލއެއް\nއޮކްޓޯބަރ 28, 2020 08:35\nރައްޔިތުންގެ މަޖްލިސް ރައީސް ވަރަށް ކަންބޮޑުވެ ވަޑައިގަންނަވާނެ މެމްބަރު ޝިޔާމަށް މިދަނޑިވަޅުގައި ސިއްޙީ މައްސަލަޔަކާ އިތުރަށް ކުރިމަތިލާންޖެހި ހޮސްޕިޓަލްގައި އެނދުމަތި ކޮށްގެން ފަރުވާދޭން ފަށައިފި ކަމަށްވާނަމަ. އެއީ ދާދި މިދާކަށް ދުވަހު މަޖްލިސް ގައި ހިނގައި ދިޔަ މެމްބަރު ޝިޔާމަށް ބޮޑެތި އަނިޔާތަކެއްވީ މާރާމާރީ އަކީ މިރާއްޖޭގެ ތާރީޚުގައި ރައްޔިތުންގެ މަޖްލިސް ކުރާގޭގައި ހިނގާފައި ނުވާ ކަމަކަށްވީއިރު މިމާރާމާރީ ހިންގަން ބޮޑު ހިތްވަރެއް މެޖޯރިޓީ މެމްބަރުންނަށް ލިބިގެން ދިޔައީ މަޖްލިސް ރައީސްގެ ފުރިހަމަ އެއްބާރު ލިބި އެމާރާމާރީ ހިންގަން އަމުރު ކުރައްވައިގެން ކަމަށް ގިނަމެމްބަރުން ފާޅުގައި ވިދާޅުވެ އަދި ރާއްޖޭގެ ތަފާތު ނޫސްތަކުގައި ޝާއިޢުކުރެވި ރައްޔިތުންނަށް އިވި ބައެއްޓީވީ ތަކުންވެސް އެމަންޒަރު ފެނިފައިވާތީ! ފަހަރެއްގައި އެފަދަ އަނިޔާތަކެއް ލިބިފައިވުމުން އެއަނިޔާ ތަކާއި މިފަހަރުގެ އެނދުމަތިވުން ސިންކްވެއްޖެއްޔާ ރައީސް ނަޝީދަށް އިތުރު ކިލަނބުވެރިކަމެއް އައިސްފާނެ. އަދިވެސް އެލައްގަނޑު ރަގަޅަށް ފިލައިގެން ނުދާކަމަށްވެސް ވެދާނެ.


މިލަހަނދުވަރު5– Esfiya\nބިރުވެރި March 29, 2017\n” މަޑުކޮއްބަލަ. އަހަރެންނަށް ފެނުނީ ތިޔަ ދެމީހުން. އިތުރު މީހެއް ނުފެނޭ ” ހަސަންފުޅު ބުނެލިއެވެ.\n” ބަލަ މަގޭ އަނބިމީހާ ކަލެއަށް ނުފެނޭތަ. ކަލޭ ފެނިފައި އެފިލީ ބިރުން ” ޝަމްއާން ބުނެލިއެވެ.\n” އެހެންވީމަ އަހަރެން ބުނީ އެއީ ޖިންނިއެކޭ ” ހަސަންފުޅު އެހެން ބުނެލުމާއިއެކު ޝަމްއާންގޮސް ހަސަންފުޅުގެ އަނގަމަތީގައި ޖެހިއެވެ.\nހަސަންފުޅުވެސް މިފަހަރު ބަލާކަށް ނުހުރެ ޝަމްއާންގެ މޫނުމަތީގައި ޖެހިއެވެ. ދެމީހުންގެ ތަޅާފޮޅުން ހުއްޓުވީ ރަށުގެ ޒުވާނުންތަކެކެވެ.\nހުކުރުދުވަހު އިރުއޮއްސެން ގާތްވި ވަގުތު ރަށުގެ ބޮޑުމަގުގައި ހުރީ ހުދު ކުލައިގެ ފޮތިން ފުރާލާފައެވެ. މަގުގެ މެދަށްވާ ކަހަލަ ގޮތަކަށް ބޮޑު މޭޒެއް ބަހައްޓާފައި ހުއްޓެވެ. އެމޭޒުގެ ވަށައިގެން ގޮނޑި ޖަހައިފައި ހުއްޓެވެ. ރަށުގެ ބާރުގަދަކަމަށް ކިޔާ ޒުވާނުން ފިޔަވައި އެހެން ބަޔަކު ފެންނާކަށްނެތެވެ. އަދި އެހިސާބުގައި ވަނީ ފަނޑު އަލިކަމެކެވެ. ހަސަންފުޅާއި އޭނަގެ ގްރޫޕް މަޢްރިބު ނަމާދުން ފައިބައިގެން އައިސް އިށީނީ އެމޭޒު ދޮށުގައެވެ. ވަށައިގެން ޖަހާފައި ހުރި ގޮނޑި ތަކުގައި ގްރޫޕްގެ ކުދިން އިށީނެވެ. އެންމެންވެސް ތިބީ ހަސަންފުޅުގެ އޯޑަރަށް އިންތިޒާރުގައެވެ. އެމީހުން މާގިނަ ވަގުތެއް އިންތިޒާރު ކުރާކަށް ނުޖެހުނެވެ. ހަސަންފުޅުގެ އޯޑަރު އައެވެ. ހަސަންފުޅު ކިޔެވެލި ކިޔަވަންފަށައިފިއެވެ. އަދި ދުންއަޅައި އޭނަގެ ޖާދޫ ދައްކަމުން ދިޔައެވެ.\n” ކުދިންނޭ ހިތްވަރު ދޫކޮށް ނުލާތި. ކޮންމެފަދަ ކަމަކާއިވެސް ދިމާވެދާނެ. އެކަމަކު ބޭބެ މިހެން ހުރިހާ ދުވަހަކު ތިކުދިންނަށް އެއްވެސް ގެއްލުމެއް ނުލިބޭނެ ” ހަސަންފުޅު އެމީހުންނަށް ހިތްވަރު ދެމުންދިޔައެވެ.\n” ތިހެން ކިޔާ ކުރިންވެސް. އެކަމަކު ކުރީރޭގަވެސް މީހަކު އެ ނިޔާވީ ” އެތަނުން ޒުވާނަކު ބުނެލިއެވެ. ހީވަނީ އެމީހުންވެސް މިހާރު ހަސަންފުޅަކަށް އިތުބާރު ނުކުރަނީހެންނެވެ.\n” އެއީ އޭނަ އަހަރެންގެ ބަސްނާހާ އުޅުނީމަ ވީގޮތް ” ހަސަންފުޅު ބުނެލިއެވެ.\nއެންމެން ސިހިގެން ދިޔައީ ޝަމްއާން ދުވެފައި އައިސް ހަޅޭލަވަން ފެށުމުންނެވެ. ބަލާކަށް ނުތިބެ އެއްބަޔަކު ގޮސް ޝަމްއާން ހިފެހެއްޓިއެވެ. ނަމަވެސް އެކަންވީ ބޭކާރެވެ. ޝަމްއާންއަށް މިރޭ ލިބިފައި ހުރީ އާދަޔާ ޚިލާފް ބާރެކެވެ. އެކަކަށްވެސް ޝަމްއާން ހުއްޓުވޭކަމަކަށް ނުވިއެވެ. ޝަމްއާން ދުއްވައިގަތީ ހަސަންފުޅާއި ދިމާލަށެވެ. ހަސަންފުޅު އިނީ ދިމާވެދާނެ ހުރިހާ ކަމަކަށް ތައްޔާރުވެގެންނެވެ. ޝަމްއާން ހަސަންފުޅާއި ހަމަ ގާތްވެލިތަނާ ހަސަންފުޅު އަތުގައި ހުރި ފެންތަށި ޝަމްއާންގެ މޫނަށް ޖެހިއެވެ. ޝަމްއާން ވަގުތުން ބިންމައްޗަށް ވެއްޓިއްޖެއެވެ. އެހާ ގަދަފަދަ ބާރެއް ލިބިފައިވާ މީހާގެ ގައިގައި މިހާރު އެއްވެސް ބާރެއް ނެތެވެ. ހަމައެކަނި ނޭވާލާ ކަމެވެ. ހަސަންފުޅާއި އޭނަގެ ގްރޫޕުން ޝަމްއާން ނަގައި މޭޒުމަތީގައި ބޭއްވިއެވެ. އަދި އަނެއްކާވެސް ކިޔެވެލި ކިޔަވަން ފަށައިފިއެވެ. ދެން ފެނުނީ އެހެން މަންޒަރެކެވެ. ހަސަންފުޅާއި ދިމާލަށް ޝަމްއާންގެ މަންމަ ކަތިވަޅިއެއް ހިފައިގެން ދުވެފައި އަންނަތަނެވެ. ކައިރިގައި ތިބި މީހުންނަށް ރައްކާތެރިވާން ހަސަންފުޅު ބުނެލިއެވެ. ނަމަވެސް ހަސަންފުޅާއި ހަމައަށް ޝަމްއާންގެ މަންމަ އަށް ނާދެވުނެވެ. ހަސަންފުޅުގެ ގާތުގައި ތިބި މީހުން އެއަށްވުރެ މާހުޝިޔާރެވެ. ޝަމްއާންގެ މަންމަ އަތުން އެ ކަތިވަޅި އަތުލިއެވެ.\n” އޭ މަގޭ ދަރި މިހާރު ދޫކުރޭ ” ޝަމްއާންގެ މަންމަ ހަޅޭލަވަން ފެށިއެވެ.\n” ނޫން. ދުލެއް ނުކުރާނަން ” ހަސަންފުޅު ޖަވާބު ދިނެވެ.\nކުއްލިއަކަށް ފެނުނީ ޝަމްއާން ބާއްވާފައި އޮތް މޭޒުމަތީގައި އަލިފާން ރޯވެފައި ހުއްޓައެވެ. އެންމެން ދުއްވައިގައިތީ ޝަމްއާން ސަލާމަތް ކުރާށެވެ. ނަމަވެސް އެކަމާއި ހަސަންފުޅު ދެކޮޅު ހެދިއެވެ.\n” އޭނަ ބާއްވާ. އެކަކުވެސް އޭނަގެ ގައިގައި އަތްލައިގެން ނުވާނެ ” ހަސަންފުޅު ބުނެލިއެވެ.\nޝަމްއާން މޭޒުމަތީގައި އޮވެގެން ތެޅިފޮޅެނީއެވެ. އޭނަގެ ގާތުގައި ހުރެގެން ޝަމްއާންގެ މަންމަ މޮޔައިން ފަދައިން ހަޅޭލަވަނީއެވެ. ޝަމްއާންގެ މަންމަގެ ގައިގައި ބާރުގަދަ ފަސް ފިރިހެނުން ހިފަހައްޓައިގެން ތިއްބެވެ. ޝަމްއާން އޮތް މޭޒުކައިރީގައި އިނީ ހަމައެކަނި ހަސަންފުޅެވެ. އެހެން މީހަކު އެމޭޒާއި ގާތްވާކަތް ހަސަންފުޅުގެ ހުއްދައެއް ނެތެވެ. އިރުކޮޅަކުން ރޯވެފައިވާ އަލިފާން ނިވިއްޖެއެވެ. ޝަމްއާންވެސް ތެދުވެއްޖެއެވެ. ޝަމްއާންގެ ގައިގައި އެއްވެސް ވަރެއް ނެތް ކަހަލައެވެ. ކޮޅަށް ހުރެވެނީވެސް ހަމަ ކިރިޔާއެވެ. ކިޔަވައި ނިމުމާއިއެކު އެންމެންގެ އަތްދަނޑިމަތީގައި ޝަމްއާން ގެނެސް ގެއަށް ވެއްދިއެވެ. އެއިރުވެސް ޝަމްއާންގެ މަންމަ އެމީހުންގެ ފަހަތުން މޮޔައެއްފަދައިން ހަޅޭލަވަމުން ދިޔައެވެ.\n” ދަރިފުޅާ ހިތްވަރު ކުރޭ. އެމީހުން ކުރާކަންތަކާއި އަޅާނުލާ ” އެމީހުން ދިއުމުންޝަމްއާންގެ މަންމަ ހިތްވަރު ދެމުން ދިޔައެވެ.\nޒުމްރާވެސް އަދި ގެއަކަށް ނާދެއެވެ. އެހެންވުމާއިއެކު ނިދާލާށޭ ކިޔާފައި ޝަމްއާންގެ މަންމަ ސަކީނާ ކޮޓަރީގެ ދޮރުލައްޕާފައި ނިކުތެވެ. ޝަމްއާންއަށް ވެސް ނިދިއްޖެއެވެ. ޝަމްއާން އަށް ހޭލެވުނީ ކޮޓަރީގައި މީހަކު އުޅޭހެން ހީވެގެންނެވެ. މަޑުމަޑުން ލޯހުޅުވައި ބަލައިލިއެވެ. ޝަމްއާންއަށް ހީވީ ރަނގަޅަށެވެ. ކޮޓަރިތެރޭގައި ޒުމްރާ ހިނގާލަ ހިނގާލަ ހުއްޓެވެ. ޝަމްއާން ތެދުވެގެންގޮސް ޒުމްރާގެ ގާތަށް ދިޔައެވެ. ޒުމްރާ ހުރީ ކޮންމެވެސް ވަރަކަށް ޒަޚަމްވެފައެވެ.\n” ކިހިނެތްވެފައި ތިޔަހުރީ ” ޝަމްއާން ހައިރާންކަމާއެކު އަހައިލިއެވެ.\n” ކޮންމެހެން ނޭނގޭކަމަށް ހަދާނެކަމެއްނެތް ” ޒުމްރާ ހުރީ ހިތްހަމަނުޖެހިފައެވެ.\n” އަހަރެންނަކަށް ނޭނގެ ” ޝަމްއާން ޖަވާބުދިނެވެ.\n” ބަލަ އެއުޅޭ ހަސަންފުޅުގެ ކަންތަކެއްނު މިއީ ” ޒުމްރާއަށް ރޮވެންފެށުނެވެ.\n” އަހަރެމެން މިއައީ އެމީހުންގެ ގާތުގައި އުޅެފައި. ޒުމްރާއެއް އެތާކުނެތް ” ޝަމްއާން ޒުމްރާގެ އަތުގައި ހިފެހެއްޓިއެވެ.\n” ބަލަ އަހަރެންނަކީ ޖިންނިއަކަށް ވެއްޖެއްޔާ އެތާ ހުރެވިދާނެއެއްނު ” ޒުމްރާ ހީލިއެވެ.\n” އޭ ހެވޭ ތިއީ ޖިންނިއަކަށްވިޔަސް ” ޝަމްއާން ކުޑަކޮށް ޖެހިލުންވެހުރެ ބުނެލިއެވެ.\nތެދެކެވެ. ޒުމްރާގެ ކިބައިން ފެންނަމުންދަނީ އާދަޔާ ޚިލާފް ކަންތަކެކެވެ. އެއްވެސް މީހަކަށް ނުފެނި ޒުމްރާއަށް އެބަ އަނިޔާތަކެއްވެއެވެ. ޒުމްރާ ބުނާގޮތުން އެއީ ފަންޑިތަ ހަދަން އައިސްގެން އުޅޭ ހަސަންފުޅުގެ ފަރާތުން މެދުވެރިވާ ކަންތަކެކެވެ. އެކަމަކު މިރަށުގެ މީހުންގެ ކުރިމަތީގައި ހަސަންފުޅަށް އިންސާނަކަށް އެހާ ބޮޑު އަނިޔާއެއް ދޭން ކެރޭނެބާއެވެ. އަދި އެފަދަ އަނިޔާއެއް ކުރާތަން ބަލަން މިރަށުގެ މީހުން ހިމޭނުން ތިބޭނެބާއެވެ. މިއީ ހައްތަހާވެސް ޝަމްއާންގެ ހިތުގައި އުފެދެމުންދާ ސުވާލުތަކެވެ.\nޝަމްއާންގެ ބައްޕަ މާލޭގައި އުޅެފައި ރަށަށް އައި ދުވަހެވެ. ޝަމްއާންއާއި ޝަމްއާންގެ މަންމަ ސަކީނާ ގޭތެރޭގައި ހޭލަމޭލައަށް އުޅެމުންދެއެވެ. ގިނަ ދުވަސްތަކެއް ކޮއްލާފައި ޝަމްއާންގެ ބައްޕަ ރަށަށް އަންނާތީއެވެ. ބައްޕަގެ ބަލިހާލަތު ހުރިގޮތުން މާލޭގައި އުޅޭތާ ގިނަދުވަސްތަކެއް ވެއްޖެއެވެ. ނަމަވެސް މިފަހަރު އައީ އިރާދަކުރެއްވިއްޔާ އެއްކޮށް ރަނގަޅުވެގެންނެވެ. ނަމަވެސް ޝަމްއާންމެންނަށް ދިމާވެފައިވާ ކަންތަކުގެ ސަބަބުން ބައްޕަ ހުރީ ވަރަށް ބޮޑަށް ހިތްހަމަނުޖެހިފައެވެ. ބައްޕަ އައިސް ފުރަތަމަވެސް ހޯދީ ޒުމްރާއެވެ. އެއިރު ޒުމްރާ ގެއަކު ނޫޅެއެވެ.\n” އަހަރެން ބޭނުން ތިޔަބުނާ މޮޅު ހަސަންފުޅާއި ވާހަކަ ދައްކަން ” ޝަމްއާންގެ ބައްޕަ ބުނެލިއެވެ.\n” ނޫން. ދާނެކަމެއް ނެތް. އެއީ ވަރަށް ނުރައްކާ މީހެއް. މުޅި މިރަށް ފިތުނަވެރި ކޮއްފި ” ޝަމްއާންގެ މަންމަ ބުނެލިއެވެ.\n” އެމީހުން އުޅެނީ އަހަރެމެން ނައްތާލަން ” ޝަމްއާންއަށް ރޮވުނެވެ.\n” ނުވާނެތިކަމެއް. އަހަރެންނަކީވެސް ނުލަފާ މީހެއްކަން އަންގާލާނަން ” ޝަމްއާންގެ ބައްޕަ ހިތްހަމަނުޖެހިފައި ބުނެލިއެވެ.\n” ބައްޕާ އެމީހުންނާއި ކުރިމަތި ނުލާތި ” ޝަމްއާން ބައްޕަގެ ގާތުގައި އާދޭސް ކުރިއެވެ. މިކަންތައް އަނެއްކާވެސް ބޮޑުކަމަކަށް ހަދާކަށް ޝަމްއާން ބޭނުމެއް ނުވެއެވެ. ބައްޕަ ގޮވައިގެން ގޭތެރެއަށްވަނެވެ. އެއިރު ޔަމީން ކުޅެން ގޭތެރޭގައިނެވެ. ޔަމީންގެ ކާފަ ފެނުމާއިއެކު ގޮސް ބައްދައިލިއެވެ. ޔަމީން ދެކެ އަބަދުވެސް ޝަމްއާންގެ ބައްޕަ ވަރަށް ލޯބިވެއެވެ.\n” މިސޮރަށް ކާންވެސް ނުދެންދޯ ސަކީނާ ” ޔަމީން އަނަރޫފަކަމުން އޭނަގެ ކާފަ ބުނެލިއެވެ.\n” ދެން އަހަރެން ކީއްކުރާނީ. ކާންދޭން އުޅުނަސް ނުކައޭ ” ޔަމީންގެ މާމަ ސަކީނާ ޖަވާބުދިނެވެ.\n” އަދި ޒުމްރާ އާއިވެސް ދިމާނުވޭ. އެމަންޖެ ކޮބާތަ ” ޝަމްއާންގެ ބައްޕަ ބުނެލިއެވެ.\n” ސާބަހޭ. މާގިނަ ވާހަކަ ނުދައްކާ ދެން އާދެބަލަ ބަތްކާން. އެމަންޖެއަށް އާދެވޭއިރު ހުންނާނީ އިރުއޮއްސިފައި ” ސަކީނާ ކާންހަދަން ހުރފައި ބުނެލިއެވެ. ގިނަދުވަސްތަކަކަށްފަހު ކެއުމުގައި އެއާއިލާގެ ހުރިހާ މެންބަރުން ބައިވެރިވިއެވެ. ކެއުމަށްފަހު ޝަމްއާންގެ ބައްޕަ ދިޔައީ ކޮޓަރިއަށެވެ. ދަތުރުގެ ވަރުބަލި ފިލުވައިލުމަށެވެ. ޝަމްއާން ނިކުތީ ބޭރަށެވެ. ޔަމީން ގޮވައިގެން މަންމަވެސް ބޭރަށް ނިކުތެވެ. ޔަމީން އޭނަގެ ކާފަ ގާތަށް ދާން ރޮނީއެވެ. ހަދިޔާ ހޯދާށެވެ. ޝަމްއާންގެ މަންމަ ޔަމީން ގޮވައިގެން ގޮސް ބޭރުގައި ހުރި ޖޯލިފަތީގައި އޮށޯތެވެ. ގޭތެރޭގައި މަޑުކޮއްފިއްޔާ ޔަމީންއާއި ހެދި ކާފައަކަށް ނުނިދޭނެއެވެ. ޝަމްއާންގެ ބައްޕައަށް ހޭލެވުނީ އިރުއޮއްސެން ގާތްވެފައި ހުއްޓައެވެ. އަވަހަށް ތެދުވެގެންގޮސް ފެންވަރައިގެން ނިކުތެވެ. މަޢުރިބް ނަމާދަށް ދިއުމަށެވެ. އެވަގުތަކީ ޒުމްރާވެސް ގޭތެރެއަށް ވަދެގެން އައި ވަގުތެވެ.\n” ދަރިފުޅު ހާދަ ބިޒީކޮއްލައިގެން ތިއުޅެނީ ” ޒުމްރާ ފެނުމާއިއެކު ޝަމްއާންގެ ބައްޕަ ބުނެލިއެވެ.\n” އާނ ވަރަށް ބިޒީކޮށް މިއުޅެނީ. ބައްޕަ މިއަދު އަންނަކަން އެނގޭތީ ތަންކޮޅެއް އަވަހަށް މިއައީވެސް ” ޒުމްރާ ޖަވާބު ދިނެވެ.\n” ދަރިފުޅާ ކިހިނެތް ވެފައިތަ ތިޔަހުރީ. މީހަކު އަލިފާން ޖެއްސީތަ ” ޒުމްރާގެ އަތުގައި ހުރި ޒަޚަމްތަށް ފެނިފައި ޝަމްއާންގެ ބައްޕަ ބުނެލިއެވެ.\n” މިއީ އެއުޅޭ ހަ.ހަ.ހަސަންފުޅު ދިން އަނިޔާއެއް ” ޒުމްރާ ހުއްޓުން އަރަމުން ބުނެލިއެވެ.\n” އެއީ މިރަށަށް އައިސްގެން އުޅޭ މީހާ ދޯ. ބަލަ އަހަރެމެންނަށްވެސް ކެރޭ ކަންތަށް ކުރަން ” ޝަމްއާންގެ ބައްޕަ ރުޅިގަދަވިއެވެ.\n” އެގެއަށް ނުދާތި ” ޝަމްއާންގެ ބައްޕަ އެހެން ބުނެލިއަޑަށް ސަކީނާ ބުނެލިއެވެ.\n” މި ސަކީނާ އާއި ހުރެ އެއްވެސް ކަމެއް ވާކަށް ނޯންނާނެ. އެކަމަކު އަހަރެން ދާނަން ހަސަންފުޅާއި ބައްދަލުކުރަން ” ޝަމްއާންގެ ބައްޕަ ހިތްހަމަ ނުޖެހުނެވެ. ޝަމްއާންގެ ބައްޕަ ހިނގައިގަތީ ހަސަންފުޅާއި ބައްދަލު ކުރުމަށެވެ. ފަހަތުން ޝަމްއާންގެ މަންމަ ސަކީނާވެސް ހިނގައިގަތެވެ. އެގެއަށް ދިޔައިރު އެއްވެސް މީހަކު ފެންނާކަށް ނެތެވެ. އެހެންނަމަވެސް އެނބުރި ގެއަށްދާ ޚިޔާލެއް އެމީހުން ނުކުރިއެވެ. ކިތަންމެ ގިނައިރުވިޔަސް ހަސަންފުޅާއި ބައްދަލު ކޮއްފައި ނޫނީ ގެއަށް ނުދާން މަޑުކޮއްލީއެވެ. މާދިގު އިންތިޒާރެއް ކުރާކަށް ނުޖެހުނެވެ. ދޮރާށިން ވަދެގެން އައީ ހަސަންފުޅެވެ. ސަކީނާމެން ފެނުމާއިއެކު ހަސަންފުޅު ސަލާމް ގޮވައިލިއެވެ. ޝަމްއާންގެ ބައްޕަ ހިނިތުންވުމާއި އެކު ސަލާމް ބަލައިގަތެވެ.\n” ހަސަންފުޅުގެ ގާތަށް ކަމަކު މިއައީ ” ޝަމްއާންގެ ބައްޕަ ބުނެލިއެވެ.\n” އަވަހަށް ބުނޭ ” ހަސަންފުޅު ހިނިތުންވެލިއެވެ.\n” މިއައީ ހަސަންފުޅު ޒުމްރާއަށް އަނިޔާ ކުރާވާހަކަ އަޑު އިވިގެން. އެކަހަލަ ކަންތައް ނުކުރުމަށް ބުނެލަން ” ޝަމްއާންގެ ބައްޕަ ވާހަކަ ދެއްކީ ވަރަށް ހަމަޖެހިލައިގެންނެވެ.\n” ކަލޭމެން ގަބޫލުކޮއްބަލަ އަހަރެން މިދައްކާ ވާހަކަ. އެއީ ޖިންނި ކުއްޖެއް. އަވަހަށް އެކަމުން ސަލާމަތްވާން އުޅޭ ” ހަސަންފުޅު އެމީހުންނަށް ވިސްނައިދެވޭތޯ މަސައްކަތްކުރިއެވެ.\n” ބަލަ ކަލޭ މިރަށަށް އައިފަހުން މިކަމެއް މި މެދުވެރިވީ. އަހަރެން އަޑުއެހިން ކަލޭ ތިއީ ޒުވާން އަންހެން ކުދިންގެ ފަހަތުން ދުވާމީހެކޭ ” ޝަމްއާންގެ ބައްޕަ މަލާމަތުގެ ރާގަކަށް ބުނެލިއެވެ.\n” އަހަރެންގެ ވާހަކަ އަޑުއަހާ. އިންސާނުންނާއި ޖިންނީންގެ ތަފާތު. ތިޔަބުނާ ޒުމްރާއެއް ދުވާލު ގަޑީގައި މީހުންނަށް ނުފެންނާނެ. ހުރިހާ ކަމެއް ކުރަން އުޅޭނީ އިރުއްއޮއްސޭގަޑީގައި ” ހަސަންފުޅު އެމީހުންނަށް ވިސްނައިދެވޭތޯ އަނެއްކާވެސް މަސައްކަތް ކުރިއެވެ.\n” އަހަރެން ބަލާނަން ކަލެއަށް ތި ގޮތަށް އުޅެވޭތޯ ” އެހެން ބުނެލާފައި އެގެއިން ނިކުންނަން ޝަމްއާންގެ ބައްޕަމެން ހިގައިގެންފިއެވެ. ގެއަށް ވަންއިރު އެމީހުންތިބީ ރުޅިގަދަވެފައެވެ. ގޭތެރެއަށް ވަދެފައި އެންމެ ފުރަމަވެސް ބައްޕަ ގޮވާލީ ޝަމްއާނަށެވެ. އެހާމެ އަވަހަށް ޝަމްއާންވެސް އަތުވެއްޖެއެވެ.\n” ކޮބާ ޒުމްރާ ” ބައްޕަ ސުވާލު ކޮއްލިއެވެ.\n” އެބަ އުޅޭ ގޭތެރޭގައި ” ޝަމްއާން ދިނީ ކުރުޖަވާބެކެވެ.\n” ކީއްވެތަ ދުވާލުގަޑީގައި ޒުމްރާ ގޭތެރެއިން ނުފެންނަނީ ” ބައްޕަ ޝައްކުގެ ނަޒަރަކުން ޝަމްއާންގެ މޫނަށް ބަލައިލިއެވެ. ( ނުނިމޭ )\nފަރެސް އީމާންގެ ފޭސްބްކް facebook.com/fareseeman\nފަރެސް އީމާންގެ ޓްވިޓަރ twitter.com/fareseeman\nYeh…. me frst… luv it..\nmipart ves salhi\nreethi.. waiting4next part\nMi part ves v salhi\nehvs reecheh noon.. miah vureh rangalhah mi liyeveyne..liyuntheriyaa ah mi vaahaka miah vureh furihama koh liyeveyne..\nVarah Reethi mi vaahaka waiting4Next part\nHeevanee kudakujjaku liyefa oiy vaahakaeh hen.\nDON’T give up. Kudakudhin boduves vaane.\nWe will read patiently.\nDhefaharu hamayah kujjage nunves dhegothah liyany. Ehfaharu Yameen anehfaharu Yamaan\nShamaan bappa ah nameh ves nukiyanee tha\nކަނޑުފެން (ހަތަރުވަނަ ބައި) KanduFen (P-4)\nބިރުވެރި އެހެނިހެން ލޯބި October 22, 2015\nބިރުވެރި ލޯބި November 21, 2016\nހުވަފެނެއްބާ؟ (4ވަނަ ބައި)\nބިރުވެރި December 4, 2015\nހިތާމަ ބިރުވެރި April 19, 2017\nއިންސާފް .. 20 ވަނަ ބައި


މިރާއްޖެ ރީނދޫވެ ލޯކަލް ކައުންސިލް އިންތިޚާބު އެމްޑީޕީގެ އަތަށް އަންނަމުންދާތަން ފެންނަމުންދާ ކަމަށް އެމްޑީޕީގެ ޗެއަރޕާސަން މާރިޔާ އަހުމަދު ދީދީ ވިދާޅުވެއްޖެ – Maldivian Democratic Party\nމިރާއްޖެ ރީނދޫވެ ލޯކަލް ކައުންސިލް އިންތިޚާބު އެމްޑީޕީގެ އަތަށް އަންނަމުންދާތަން ފެންނަމުންދާ ކަމަށް އެމްޑީޕީގެ ޗެއަރޕާސަން މާރިޔާ އަހުމަދު ދީދީ ވިދާޅުވެއްޖެ\nރިޔާސީ ކެންޑިޑޭޓަކީ މިއިންނެވީއޭ ކިޔާފައި ވަކި މީހަކު ނެރުމަކީ އެމްޑީޕީން ކުރާނޭ ކަމެއް ނޫން – ޗެއަރޕާސަން މާރިޔާ\nމިރާއްޖެ ރީނދޫވެ ލޯކަލް ކައުންސިލް އިންތިޚާބު އެމްޑީޕީގެ އަތަށް އަންނަމުންދާތަން ފެންނަމުންދާ ކަމަށް އެމްޑީޕީގެ ޗެއަރޕާސަން މާރިޔާ އަހުމަދު ދީދީ ވިދާޅުވެއްޖެއެވެ. އެކަމަނާ މިހެން ވިދާޅުވީ މިހާރު ހިންނަވަރަށް އެމްޑީޕީން ކުރަމުންދާ ކެމްޕެއިން ދަތުރުގައި އެރަށުގެ ރައްޔިތުންނާ ބައްދަލުކުރައްވައި ވާހަކަދައްކަވަމުންނެވެ.\n” މިރާއްޖޭގެ ވަރަށް ގިނަ ރަށްރަށަށް މިހާރު އަޅުގަނޑަށް ދަތުރުކުރެވިއްޖެ. އަޅުގަނޑަށް އެބަފެނޭ އަނެއް ދިވެހިރާއްޖެ. އަޅުގަނޑަށް އެބަފެނޭ މިރާއްޖެ ރީނދޫވާތަން. އަޅުގަނޑުމެންނަށް އެބަފެނޭ މި ލޯކަލް ކައުންސިލްގެ އިންތިޚާބު އަޅުގަނޑުމެންގެ އަތަށް އަންނަތަން.” މާރިޔާ ވިދާޅުވިއެވެ.\nމާރިޔާ އިތުރަށް ވިދާޅުވީ އެމްޑީޕީއަކީ މަޤްސަދެއް އޮންނަ، ފަލްސަފާއެއް އޮންނަ ޕާޓީއެއް ކަމަށާއި އެންމެ ފުރަތަމަވެސް ރައްޔިތުން ބެނުންވަނީ ރައްޔިތުން ބޭނުންވަނީ ކޮންގޮތެއްތޯ ބަލައި، މެނިފެސްޓޯއެއް ގައި ރައްޔިތުން ބޭނުންވާ ކަންތައްތައް ލިޔެ ވަކި ތަރުތީބަކުން ރައްޔިތުންނަށް ކަންތައް ކޮށްދިނުމަށް ނިކުތް ޕާޓީއެއް ކަމަށް މާރިޔާ ވިދާޅުވިއެވެ.\nމާރިޔާ އިތުރަށް ވިދާޅުވީ ރިޔާސީ ކެންޑިޑޭޓަކީ މިއިންނެވީއޭ ކިޔާފައި 2013 ގައި ވަކި މީހަކު ނެރުމަކީ އެމްޑީޕީން ކުރާނޭ ކަމެއް ނޫން ކަމަށާއި އެމްޑީޕީގެ ގޮތަކީ އެ ޒިންމާއާއި ހަވާލުވެވޭނީ ކާކަށްތޯ ބަލައި އެކަމުގެ ޤާބިލްކަން ހުރި މީހަކާ އެކަމެއް ހަވާލުކުރުން ކަމަށެވެ. އަދި9ދުވަހުގެތެރޭގައި ހިންނަވަރުގެ ބިން ހިއްކިފައި މިވަނީ އެގޮތަށް ކަންތައްކޮށް އެފަދަ ވެރިއަކު ނެރުމުން ކަމަށް މާރިޔާ ވިދާޅުވިއެވެ.\nއެމްޑީޕީން ފާދިއްޕޮޅަށް ކުރަމުން މިގެންދާ ދަތުރުގައި މިރޭ އެޕާޓީގެ ޖަލްސާ އޮންނާނީ ނައިފަރުގައެވެ.


ސަލާމް ކުރުމުގެ މަތިވެރިކަން. – DhiSalafiyyah\nالحمد لله رب العالمين والصلاة والسلام على أشرف الأنبياء والمرسلين و على آله و صحبه و من تبعهم بإحسان إلى يوم الدين\nޝައްކެއްވެސް ނެއްގޮތުގައި މާތްވެގެންވާ އިސްލާމްދީން އިންސާނާއަށް އެއްމެ ސީދާވެގެންވާ މަގަށް މަގުދައްކައެވެ. އެއީ ފަލާޙާއި ކާމިޔާބު ލިބެނިވިމަގެވެ. އެންމެހާ ރިވެތި އަޚްލާޤީ ޞިފަތަކެއް އިސްލާމްދީން އަޅުގަނޑުމެނަށް ދަސްކޮށްދެއެވެ. މާތްނަބިއްޔާ މުޙައްމަދު صلى لله عليه وسلم ވަނީ އެ ނަމޫނާ އުއްމަތަށް ދައްކަވާފައެވެ.\nމުޖުތަމަޢުގެ ހަމަޖެހުމާއި އަމާންކަމަކީ އެ މުޖުތަމާޢުއެއްގެ އަފުރާދުންގެ އުޅުމާއި ގުޅުންތަކުގެ މައްޗަށް ބިނާވެފައިވާ ކަމެކެވެ. އެހެން ކަމުން މުސްލިމުން އެއްބަޔަކު އަނެއްބަޔަކަށް އޮންނަންޖެހޭ އިޖްތިމާޢީ ގުޅުން ހަރުދަނާވެގެން ދިޔުމަށްޓަކައި އެކަކު އަނެކަކާއި ބައްދަލުވެ ފެނިދެނިވުމުން ސަލާމްކޮށް އުޅުމަކީ އިސްލާމދީނުގައި ވަރަށްބޮޑަށް ބާރުއަޅުއްވާފައިވާ ކަމެކެވެ. އެގޮތުން ތިމާގެ މުސްލިމު އަޚާއާއި އިސްވެ ސަލާމްކުރުމަކީ ގަދަވެގެންވާ ސުންނަތެކެވެ. އަދި ސަލާމަށް ޖަވާބުދިނުމަކީ ވާޖިބެކެވެ.\nއެއް މުސްލިމެއްގެ މައްޗަށްވާ އަނެއްމުސްލިމުމީހާގެ ޙައްޤުތައް ބަޔާންކޮށްދެވަމުން ރަސޫލުﷲ ޞައްލަﷲ ޢަލައިހި ވަޞައްލަމަ ޙަދީޘްކުރައްވާފައިވާ ބަސްފުޅެއްގައި ވެއެވެ. ” رَدُّ السَّلاَمِ … “ – رواه البخاري – މާނަ : ” ސަލާމް ގޮވާލެވިއްޖެނަމަ ސަލާމަށް ޖަވާބުދިނުން… ” އެހެންކަމުން ސަލާމަށް ޖަވާބުދިނުމަކީ ކޮންމެހެންވެސް ކުރަންޖެހޭނޭ ކަމެކެވެ. ތިބާގެ މުސްލިމު އަޚާއަށްޓަކައި އަދާކުރަންޖެހޭ މަތިވެރި ހައްޤެކެވެ.\nﷲ ތަޢާލާ ގެވަޙީ ބަސްފުޅުގައި ވެއެވެ. ” وَإِذَا حُيِّيْتُم بِتَحِيَّةٍ فَحَيُّواْ بِأَحْسَنَ مِنْهَا أَوْ رُدُّوهَا “ سورة النساء الآية 86. މާނަ : ” ތިޔަބައިމީހުންނަށް ސަލާމް އަކުން ސަލާމް ކޮށްފިނަމަ، އެއަށްވުރެ ރިވެތި ސަލާމް އަކުން ތިޔަބައިމީހުން ސަލާމް ކުރާށެވެ! ނުވަތަ އެ ސަލާމް ރައްދުކުރާށެވެ! “\nތިބާގެ އަޚާ السَّلاَمُ عَلَيْكُمْ އޭކިޔައި ސަލާމް ގޮވައިފިނަމަ އެއަށްވުރެ ރިވެތިވެގެންވާ ސަލާމްއަކުން އެ އަޚާއަށް ޖަވާބުދިނުމަކީ وَ عَلَيْكُمُ الَسَّلَامُ وَرَحْمَةُ اللهِ ނުވަތަ وَ عَلَيْكُمُ الَسَّلَامُ وَرَحْمَةُ اللهِ وَبَرَكَاتُه މިފަދައިން ކިޔައި ޖަވާބުދިނުމެވެ. އަދި އެފަދައިން ސަލާމް ރައްދު ކުރުމަކީ ތިބާގެ އަޚާ ސަލާމްކުރި ފަދައިން وَ عَلَيْكُمُ الَسَّلَامُ އޭބުނެ ސަލާމަށް ޖަވާބުދިނުމެވެ.\nނުވަތަ ތިބާގެ އަޚާ السَّلاَمُ عَلَيْكُمْ وَرَحْمَةُ اللهِ ކިޔައި ސަލާމް ކޮށްފިނަމަ وَ عَلَيْكُمُ الَسَّلَامُ وَرَحْمَةُ اللهِ وَبَرَكَاتُه ނުވަތަ وَ عَلَيْكُمُ الَسَّلَامُ وَرَحْمَةُ اللهِ ކިޔައި ސަލާމްއަށް ޖަވާބުދޭށެވެ.\nނުވަތަ السَّلاَمُ عَلَيْكُمْ وَرَحْمَةُ اللهِ وَبَرَكَاتُه ކިޔައި ތިބާއާއި ސަލާމްކުރެވިއްޖެނަމަ وَ عَلَيْكُمُ الَسَّلَامُ وَرَحْمَةُ اللهِ وَبَرَكَاتُه ކިޔައި ސަލާމް ރައްދުކުރާށެވެ.\nޢަބްދުﷲ ބިން ޢަމްރު ބިން ޢާޞް رضي الله عنهما ވިދާޅުވިއެވެ. أَنَّ رَجُلاً سَأَلَ رَسُولَ اللهِ صلى الله عليه وسلم أَيُّ الإِسْلاَمِ خَيْرٌ قَالَ” تُطْعِمُ الطَّعَامَ وَتَقْرَأُ السَّلاَمَ عَلَى مَنْ عَرَفْتَ ، وَمَنْ لَمْ تَعْرِفْ “ متفق عليه. މާނަ : މީހަކު ރަސޫލުﷲ صلى الله عليه وسلم އާއި ސުވާލު ދެންނެވިއެވެ. އިސްލާމުކަމުގެ އެންމެ ރިވެތި ޞިފައަކީ ކޮބައިތޯއެވެ؟ އެކަލޭގަފާނު ޙަދީޘް ކުރެއްވިއެވެ. ” ބޭނުންޖެހިފައިވާ މީހުންނަށް ކާއެތިކޮޅު ދިނުމެވެ. އަދި ތިބާ ދަންނަ މީހުންނަށާއި ނުދަންނަ މީހުންނަށް ސަލާމް ގޮވުމެވެ. “\nއެހެން ޙަދީޘެއްގައި އެކަލޭގަފާނު صلى الله عليه وسلم ޙަދީޘްކުރައްވާފައިވެއެވެ. ” لا تدخلوا الجنة حتى تؤمنوا، ولا تؤمنوا حتى تحابوا، أولا أدلكم على شيء إذا فعلتموه تحاببتم؟ أفشوا السلام بينكم “ رواه مسلم. މާނަ : “ތިބައިމީހުންގެެ ތެރެއިން އެއްވެސް މީހަކު އީމާން ނުވަނީސް ސުވަރުގެ ނުވަންނަހުއްޓެވެ. އަދި ތިޔަބައިމީހުން އެކަކު އަނެކަަކަށް ލޯބި ކޮށްފުމަށްދާންދެން އީމާންކަން ފުރިހަމަ ނުވާހުއްޓެވެ. އެކަމެއްކޮށްފިނަމަ ތިޔަބައިމީހުންގެ މެދުގައި ލޯބި އުފެދޭނޭ ކަމެއް ތިމަންކަލޭގެފާނު ބުނެދެންހެއްޔެވެ؟ ތިޔަބައިމީހުންގެ މެދުގައި ސަލާމްކުރުން ފަތުރާށެވެ.”\nރަސޫލުﷲ ޞައްލަﷲ ޢަލައިހި ވަޞައްލަމަގެ ކިބައިން އިރުޝާދެއް އައިސްފި ކަމުގައި ވާނަމަ ، އެކަލޭގެފާނުގެ މާތް ޞަޙާބީން އެ އިރުޝާދުފުޅަކަށް ޢަމަލުކުރެއްވުމަށް އަވަސްވެގެނެއެވެ. އެކަލޭގެފާނަށް އިޤްތިދާއު ވުމުގައި އެބޭކަލުންނަކީ އަޅުގަނޑުމެންނަށްވާ ނަމޫނާއެކެވެ. އެގޮތުން އަނަސް ބުން މާލިކު ރަޞިޔަﷲ ޢަންހު ވިދާޅުވެފައިވެއެވެ. ތިމަން ބޭކަލުން ރަސޫލުﷲ ޞައްލަﷲ ޢަލައިހި ވަޞައްލަމަ އާއި އެކު އުޅުއްވާއިރު ، ގަހެއްގެ ނިވަލުން ގޮސް އަނެއްކާވެސް ބައްދަލުވީކަމުގައިވިޔަސް އެއްބޭލަކު އަނެއްބޭކަލަކާއި ސަލާމްކުރައްވަމެވެ.\nދުޢާ އަކީ ރަސޫލުﷲ ޞައްލަﷲ ޢަަލައިހި ވަޞައްލަމަ އާއި އެކަލޭގެފާނުގެ ޞަޙާބީން ދެއްކެވި ނަމުނާގައި ހިފައިގެން ކުރިޔަށް ދިޔުމުގެ ހެޔޮ ތަވްފީޤު ﷲ ތަޢާލާ ދެއްވުމެވެ. އަދި ސަލާމް ކުރުން ގިނަކުރާ ބައެއްގެ ގޮތުގައި އަޅުގަނޑުމެންލެއްވުމެވެ.


Bridge aa gulhey Maleyge magu thah hadhan fashaifi | Mihaaru\nބްރިޖާ ގުޅިފައިވާ މާލޭގެ ބޮޑުތަކުރުފާނު މަގު. އެ މަގު ތަރައްގީ ކުރުމުގެ މަސައްކަތް ކުރަނީ ބްރިޖު އަޅަމުން އަންނަ ޗައިނާގެ ސީސީސީސީ ކުންފުނިން. - ފޮޓޯ: މުއިއްޒު\n26 މެއި 2018 - 17:41 25 comments\nމާލޭގެ އިރުމަތީ ފަރާތާއި ދެކުނު ފަރާތުން ބޮޑުތަކުރުފާނުގެ މަގުގައި ހަތަރު ލޭން ހިމެނޭ ގޮތަށް 16 މީޓަރަށް ފުޅާކުރަން ވަނީ ނިންމައިފަ އެވެ. އެ މަގު ފުޅާ ކުރަނީ ބްރިޖަށް ދަތުރުކުރާ އުޅަނދުތައް ތޮއްޖެހުނަ ނުދިނުމަށް ކަމަށް ހައުސިން މިނިސްޓްރީން ވަނީ ބުނެފަ އެވެ.\nދަރުބާރުގެ ފުރަގަހުން މަގު ހަދަން ކުރަން ފަށާފައި. - ފޮޓޯ: މުއިއްޒު\nމުއިއްޒު ކުރެއްވި ޓުވީޓު.\nމުއިއްޒު ކުރެއްވި ޓުވީޓެއްގައި ވިދާޅުވީ ބްރިޖާ ގުޅޭ މާލޭގެ މަގުތައް ތަރައްގީ ކުރުމުގެ މަސައްކަތް ކުރަނީ ބްރިޖުގެ މަސައްކަތް ކުރާ ޗައިނާގެ ސީސީސީސީ ކުންފުނިން ކަމަށެވެ. އަދި އެ މަސައްކަތް އަންނަ ޖުލައި މަހުގެ 26 އަށް ނިންމަން މަސައްކަތް ކުރާ ކަމަށް އޭނާ ވިދާޅުވި އެވެ.\nބްރިޖާ ގުޅޭ ބޮޑެތި މަގުތަކަކީ ބޮޑުތަކުރުފާނު މަގުގެ އިތުރުން، ހެންވޭރު ޕާކް ވަށައިގެންވާ ސަރަހައްދު ސެނަހިޔާ ހުންނަ މޫންލައިޓް ހިނގުމުން ފެށިގެން ހިތިގަސްމަގު (ހެންވޭރު ޕާކްގެ ހުޅަނގު އުތުރު ކަނުން ރާޅުގަނޑު ސަރަހައްދަށް ނުކުންނަ މަގު) އެވެ. އިންޑަސްޓްރިއަލް ވިލެޖުން ފެށިގެން ބްރިޖާ ހަމަ އަށް ބޮޑުތަކުރުފާނު މަގު ފުޅާކުރަނީ ކުރިން ގާޑިޔާތައް ހިމެނޭ ސަރަހައްދު ހުސްކޮށްގެންނެވެ. އަދި ބޮޑުތަކުރުފާނު މަގު، ބްރިޖުން ފެށިގެން ހުޅުމާލޭ ފެރީ ޓާމިނަލާ ހަމައަށް ވެސް ފުޅާ ކުރާނެ އެވެ.\nބްރިޖަށް ދަތުރުކުރާ މައި މަގުތައް ފުޅާ ކުރާ އިރު މަގުގެ ކޮންމެ ފަރާތެއްގައި ދެ މީޓަރުގެ ޕޭވްމަންޓެއް އޮންނާނެ ކަމަށް ހައުސިން މިނިސްޓްރީން ވަނީ ބުނެފަ އެވެ. އަދި މަގުގެ އަރިމަތީގައި މަގަށް ހިޔާވާ ގޮތަށް ގަސް އިންދާނެ ކަމަށް މިނިސްޓްރީން ވަނީ ބުނެފަ އެވެ.\nޗައިނާ މޯލްޑިވްސް ފްރެންޑްޝިޕް ބްރިޖްގެ ނަމުގައި މާލެ އާއި ހުޅުލެއާ ދެމެދު އަޅާ ބްރިޖުގައި މިހާރު ކުރިއަށް ގެންދަނީ ސުޕަސްޓްރަކްޗާ އިން ތަނބުތައް ގުޅުވާލުމުގެ މަސައްކަތެވެ. މާލޭކޮޅުގެ މަސައްކަތް ނިންމުމަށް ފަހު މިހާރު ވަނީ ހުޅުމާލޭކޮޅުގެ މަސައްކަތް ފަށައިފަ އެވެ. މި މަސައްކަތް ނިމުމުން ދެން އޮންނާނީ، ބްރިޖުގެ ލޭންތަކާއި އެ ނޫން ވެސް ކަންކަން ފުރިހަމަ ކުރުމުގެ މަސައްކަތެވެ.\nމި އަހަރުގެ ޖުލައި 26 ގައި ހުޅުވަން އަމާޒު ހިފާފައިވާ ބްރިޖުގެ މަސައްކަތަށް 200 މިލިއަން ޑޮލަރު ޚަރަދުވާ އިރު އޭގެ ތެރެއިން 116 މިލިއަން ޑޮލަރަކީ ޗައިނާ ސަރުކާރުގެ ހިލޭ އެހީ އެވެ. އަދި 72 މިލިއަން ޑޮލަރަކީ ޗައިނާގެ ލޯނު އެހީ އެވެ. މި މަޝްރޫއަށް ދިވެހި ސަރުކާރުން 12 މިލިއަން ޑޮލަރު ހޭދަކުރެ އެވެ.\nއިތުރު ލިޔުންތައް މާލެ މަގު ހެދުން ކުރީގެ މިނިސްޓަރު ޑރ. މުހައްމަދު މުއިއްޒު ސިނަމާލެ ބްރިޖު ބޮޑުތަކުރުފާނުމަގު